Emme gina case thah fenunee midhiya hafuthaagai, ithuru fiyavalhuthah alhaifi | Mihaaru\nއެންމެ ގިނަ ކޭސްތައް މިދިޔަ ހަފުތާގައި، އިތުރު ފިޔަވަޅުތައް އަޅައިފި\nމިދިޔަ ހަފުތާ އަކީ މިހާތަނަށް ކޮވިޑްގެ އެންމެ ގިނަ ކޭސްތައް ފެނުނު ހަފުތާ. ކުރިއަށް އޮތް ހަފުތާގައި ވެސް ރިވިއުކުރުމަށް ފަހު އިތުރަށް ފިޔަވަޅުތައް އަޅަންޖެހޭ ނަމަ އެކަން ކުރާނެ.\nކޮވިޑް ޖެހޭ މީހުންގެ އަދަދު ރާއްޖޭގައި އިތުރުވުމާ ގުޅިގެން އެޗްޕީއޭއިން މާލެ ސަރަހައްދުގައި ހަވީރު6އިން ހެނދުނު6އަށް އެއްގަމު އުޅަނދު ދުއްވުން މަނާ ކޮށްފައިވާތީ އިރުއޮއްސޭ ގަޑިއަށް ބްރިޖު ހުރަސް ކުރަން ކިއު ހަދާފައި--. ފޮޓޯ: ނިޝާން އަލީ/މިހާރު\n04 މާޗް 2021 - 23:28\nކޮވިޑް-19ގެ ކޮމިއުނިޓީ ސްޕްރެޑެއް މާލޭގައި އޮތް ކަން މިދިޔަ އެޕްރީލް 15 ގައި އެނގުނު ފަހުން މިހާތަނަށް އެންމެ ގިނަ ކޭސްތައް ފެނުނީ މިދިޔަ ހަފުތާގައި ކަމަށް ހެލްތު އިމަޖެންސީ އޮޕަރޭޝަން (އެޗްއީއޯސީ)ގެ ތަރުޖަމާން ޑރ. ފާތުމަތު ނަޒްލާ މިރޭ ވިދާޅުވެއްޖެ އެވެ.\nކޮވިޑުގެ ތިން ވަނަ ރާޅާ އެކު ރާއްޖޭގެ ހާލަތު އަދިވެސް ގޯސްވަމުންދާތީ ބަލި ކޮންޓްރޯލްކުރުމަށް ކުރިއަށް އޮތް ހަތް ދުވަހަށް އަނެއްކާވެސް ފިޔަވަޅުތައް ވަނީ އިތުރަށް ހަރުކަށިކޮށްފަ އެވެ. މިހާތަނަށް އަޅަމުން އަންނަ ފިޔަވަޅުތަކުން މާބޮޑު ނަތީޖާއެއް ނުފެނި މިއަދު ވެސް 167 މީހަކު ވަނީ ބައްޔަށް ޕޮޒިޓިވްވެފަ އެވެ.\nއެޗްއީއޯސީން ހަފުތާ ގުނަމުން އަންނަނީ ފުރަތަމަ ކޮމިއުނިޓީ ސްޕްރެޑް މާލެއިން ފެނުނު ދުވަހުން ފެށިގެން، ކޮންމެ އަންގާރަ ދުވަހަކުން ޖެހިގެން އަންނަ އަންގާރަ ދުވަހާ ހަމައަށެވެ.\n"މިދިޔަ ހަފުތާގައި މިވަނީ 1،020 ކޭސް ފެނިފައި. އެއީ މިހާތަނަށް އެއްވެސް ހަފުތާއެއްގައި ކޭސް ފެނިފައި ނުވާ މިންވަރެއް،" ނަޒްލާ ވިދާޅުވި އެވެ.\nއެޗްއީއޯސީގެ ޕްރެސް ކޮންފަރެންސެއްގައި ޑރ. ނަޒްލާ ވާހަކަ ދައްކަވަނީ.\nކޮވިޑުގެ ދެ ވަނަ ރާޅުގައި ވެސް ހަފުތާއެއްގެ ތެރޭގައި މި އަދަދަށް މީހުން ޕޮޒިޓިވްވެފައެއް ނުވެ އެވެ. ރާއްޖޭގެ މިހާރުގެ ހާލަތު އޮތީ ސިއްހީ ޚިދުމަތްތެރިންނަށް ކިރިޔާ ހިފަހައްޓާލެވޭވަރުގައި ކަމުން ހަތް ދުވަހަށް ފިޔަވަޅުތައް ވަރުގަދަކުރީ ކުރީގެ ފިޔަވަޅުތައް އުވާނުލަ އެވެ.\nކެއިން ބުއިމުގެ ޚިދުމަތް ދޭ ތަންތަން ރޭގަނޑު އަށަކުން ފެށިގެން ބަންދުކުރަން ނިންމި ނިންމުން ވެސް އިތުރު ހަފުތާއަކަށް ދެމެހެއްޓީ އެވެ. އިރުއޮއްސި ހައެއްގެ ފަހުން ވެހިކަލް ދުއްވުން ވެސް މަނަލެވެ.\nއިތުރަށް މިރޭ އިއުލާންކުރި ފިޔަވަޅުތައް\n- ރޭގަނޑު 11 އިން ފެށިގެން ފަތިހު 4:30އަށް މަގުމަތީގައި އުޅުން މަނާ.\n- އެއްފަހަރާ ފަސް މީހުންނަށް ވުރެން ގިނަ މީހުން އާއްމު ތަންތަނަށް އެއްވުން މަނާ.\n- ސިނަމާތަކާއި ފިލްމުތިއޭޓާތައް ބަންދުކުރުން.\n- ދުވާ ޓްރެކްތައް ބަންދުކުރުން.\n- އެކަނި ކުރާ ކަސްރަތު ފިޔަވައި ކުޅިވަރު ހަރަކާތްތައް ހުއްޓާލުން.\n- ޔުނިވަސިޓީތަކާއި ކޮލެޖްތަކަށް ދަރިވަރުން ހާޒިރުވެ ކިޔެވުން ހުއްޓާލައި އޮންލައިން ކްލާސްތަކަށް ބަދަލުކުރުން.\nނަޒްލާ ވިދާޅުވި ގޮތުގައި ފިޔަވަޅުތައް ވަރުގަދަކުރަން ޖެހޭނީ ބަލި ފެތުރުން ކޮންޓްރޯލް ނުވާތީ އެންމެން އެއްވެގެން ކުރާ ކަންކަން ވީހާވެސް މަދުކުރުމަށެވެ. އެއްތަނުން އަނެއް ތަނަށް ގޮސް މަސްހުނިވުން ވެސް މަދުކުރަން އަޅާ ފިޔަވަޅުތަކެއް ކަމަށް ވިދާޅުވި އެވެ.\n"ކުރިއަށް އޮތް ހަފުތާގައި ވެސް ރިވިއުކުރުމަށް ފަހު އިތުރަށް ފިޔަވަޅުތައް އަޅަން ޖެހޭ ނަމަ އެކަން ކުރިއަށް ގެންދާނެ،" ނަޒްލާ ވިދާޅުވި އެވެ.\nރާއްޖޭގައި ކޮވިޑުގެ އެކްޓިވް ކޭސް 20000 އަށް ވުރެން ގިނައިރު މި ބަލީގައި މިއަދުގެ ނިޔަލަށް 64 މީހަކު ވަނީ މަރުވެފަ އެވެ.\nއެޗުއީއޯސީ ޑރ. ނަޒްލާ ރަފީގް (އެޗްޕީއޭ)\n22 ކޮމެންޓް, 13 ރިއެކްޝަންސް\nހެޔޮނުވާނެ އެޗް އޯސީގައި ތިބި ޑޮކްޓަރުންނާއިއެކު ތިއެންމެންނަށް މިހާތަނަށް ލިބިފަވާ އިނާޔަތް ހާމަކޮއްލަދީބަލަ. އަޑު އިވެނީ މުސާރައިގެ އިތުރުން ބައެއް ޑޮކްޓަރުންނަށް90 ހާސް އަދި ޑްރައިވްރުންނާ ހަމަޔަށް 60 ހާހުން 40 ހާސް 30ސްހާސް މަހަކު ލިބެޔޭ.. މިނޫހުން ނަމަވެސް މިކަން ކޮއްލަދީބަލަ.\nމިދިޔަ އޭޕްރިލްގަ ޓެސްޓުކުރިވަރައް ދުވާލަކު 1000 ޓެސްޓު ހެދިނަމަ ތިހެނެއް ނުވީހެއްނު، އޭރުން ތިއަދަދު 200 އާ 250 އާ ދޭތެރޭގަ ހުރީސް . އދދި ދުވާލަކައް 10000 ޓެސްޓު ކުރެވޭނަމަ 2000 ފެނުނީސް. އެންމެ ނުބައި ސިނާރިއޯއައް ތައްޔާރޭ ގޮވިއިރު، 1000 ޓެސްޓުން 5000 ޓެސްޓު ދުވާލަކު ކުރެވޭ ކެޕޭސިޓީ ހޯދަން 1 އަހަރު، ލަދުގަންނަން ދަސްކުރަން ވެއްޖެނޫންތޯ؟.\nމާލޭގެ އާބާދީގެ 90% ވެކްސިން ޖެހީމަ ދެން މާލޭގަ ޓެސްކުރާނެ ކަމެއްނެތް. ނޫނީ ވެކްސިން ޖެހުމުގެ ބޭނުމެއް ނެތް. މުޅި އުމުރު އުޅެންޖެހެނި މިކަމާ. އެމެރިކާގެ ސީޑީސީން ވެސް އަންގަނީ ވެކްސިންޖަހާ ފުރިހަމަ ކުރާ މީހުން އައިސޮލޭޓު ވާކަށް ނުޖެހޭނެއޭ.\nއޮފީސްތައް ބަނދު ނުކޮށް ތި ނުވާނެ ކޮންޓްރޯލެއް.. އެޗްޕީއޭ ގައިޑްލައިނަކަށް ތަބައެއް ނުވޭ އޮފީސްތަކުގެ ވެރިންނެއް ހުރިހާ އެންމެން ނެރެ މަސްހުނިކޮށްގެން މަސައްކަތްކުރުވަނީ.. އޮފީހަށް ނައިސްކުރެވޭ މަސައްކަތްވެސް\nއެއްކަލަ ސިވިލް ސާވިސް ކުދިން ކޮޅު ސްކޫލު ބަންދާ ދިމާކޮށް އޮފީސްތައް ބަންދުކޮށްލަން ތެޅި ފޮޅެނީއުތަ؟\nތިކަމެއް ނުވާނެ ދުވާލުގެ ކޮންޓެކްވުން މަދުކުރެވިގެން ނޫނީ.. އެކަން ކުރަންޏާ އޮފީސްތައް ބަންދުކޮށްލާ ދިހަ ހަވަރަކަށް ދުވަހަށް ނަމަވެސް.. ނަތީޖާ ފެންނާނެ.. މިހާރު އަހަރެމެން ވިޔަފާރިވެރިން ކެފޭ ގަނޑު ބަންދުކޮށް ބޮޑުތަޅު އަޅުވައިގެން ސަރުކާރު އޮފީސްތަކުގެ މުވައްޒަފުން އަޗާނަގަނި ހެޗްޕީއޭ ގައިޑްލައިން އޮތްތާނގަ ހުރިހާ އެންމެ ނެރެ މަސްހުނިކޮށް މާސްކު ނާޅާ އުޅެނީ އޮފީސްތަކުގެ ތެރޭގަ ވެސް.. އެއީ ވަކި މާ މާތްބަޔަކީތޯ ގައިޑްލައިންތައް ފޮލޯ ނުކުރަން؟؟\nއޮފީސްތައް ހަފްތާ އަކަށް ބަންދު ކޮށްފަ އެންމެން ވެކްސިން ޖަހަން ފޮނުވާ!!\nކިތަންމެ ވަރެއް ކުރިޔަސް އޮފީސްތައް7ދުވަހަށް ނަމަވެސް ބަންދު ނުކޮށް ތި މައިތިރިއެއް ނުވާނެ.. އަޅަންވީ ފިޔަވަޅުތަކާއި ކުރަންވީ ކަންކަން ނޭނގިގެން ތިޔަ އުޅެނީ..\nކޮވިޑް ރާޅުބޮޑީ އެޗްޕީއޭްއަށް ހައްލެއްކަމަށް ސަރުކާރުދެކެނީ ހަމައެކަނި މިސްކިތްތައް ބަންދުކުރުން ކޮވިޑް ކޮންޓްރޯލުކުރަން މަސައްކަތް ކުރަނީ ހަމައެކަނި އޗްޕީއޭއިން އެއީވެސް ގައިޑްލައިން ހެދުން ތަންފީޒީ މުއައްސަސާތަކާއި ސަރުކާރުން އެކަމަށްދޭސަމާލުކަމެއްނެތް\nސިޓީކައުންސިލުން މާލޭގެ އެތައް މަގެއް ދުވާލު ބާރުބޮޑުގަޑީ ބަންދުކޮށްލާފަ އޮންނަނީ..މަގުތަކުގައި ސައިކަލް ހިނގާ މީހުން ތޮއްޖެހިފަ.މޫދުގައި ކަސްރަތު ހިންގާ ގްރޫޕްތައް 50ވަރަކަށް މީހުންގެ ގްރޫޕް ހަދައިގެން..ބާޒާރު މަތީ ދިވެހިންނާއި ބޭރުމީހުން މާސްކް ނާޅާ އުޅެނީ..\nތިޔަ އަޅާ އިތުރު ފިޔަވަޅު ތަކެއް ނޭގުނު.5މީހުން ނަށް ވެރު ގިނަ މީހުން އެއްކޮށް ނޫޅޭން ތިއަންގާ ގޮތް ޑިފައިންކޮށްދޭން އެދެން . އެއީ ހަމަ އެކަނި މުޒާހިރާ ކުރާ މީހުން ނަށް އެކަނި އޮންނަ ގޮތެއްތޯ. ކޮންމެ ދުވަހަކު 120 މީހުން މި މާލެއިން ޕޮޒިޓްވް ވަންޔާ އެމީހުންގެ ޓެސްޓް ގެ ނަތީޖާ ލިބެން2ދުވަސް ނަގާއިރު ކިތައް މީހުންނާއި ދިމާވާނެ. އަޅުގަނޑު ތިޔަ ހަދާ ޓެސްޓަކާއި ދޭތެރޭ ބޮޑުތަނުން ޝައްކު. މާލޭގައި 120މީހުން ދުވަލާކު ޕޮޒިޓްވް ވާނަމަ މިތަން މިހާރު\nއޮފީސްތައް ބަންދުކޮށްފަ، ސަރުކާރުގެ ބޮޑުންނަށްލާފަ މިތިބަ މުސްކުޅިވެރިންތައް ކައިރި ބުނެބަލަ މިޒަމާނުގަ ގޭގަވެސް އިދާރީ މަސައްކަތް ކުރެވެޔޭ. އެކަން ގަބޫލު ނުކޮށް ގޮނޑިހޫނުކުރަން އޮފީހަށް ދިޔުމަށް މަޖުބޫރުކުރުވާ ވެރިން އުޅޭތީ މައުލޫމާތައްޓަކާ ބުނެލީ.


Gangthakaa vaahaka dhakkan Mahloof govaalevvun ethah bayakah massala akah! | Mihaaru\nމުޒާހަރާއެއްގެ ތެރެއިން މަހްލޫފް ފޮނުވާލަން ފުލުހުން މަސައްކަތް ކުރަނީ:--ފޮޓޯ/މިހާރު\nގޭންގްތަކާ ވާހަކަ ދައްކަން މަހުލޫފް ގޮވާލެއްވުން އެތައް ބަޔަކަށް މައްސަލައަކަށް!\n05 ޑިސެމްބަރ 2018 - 12:58 88 comments\nގޭންގު ކުށްތައް މަނާކުރުމުގެ ގާނޫނު ބުނާ ގޮތުން ގޭންގެއް އުފެއްދުމާއި ހިންގުމާއި އޭގެ މެމްބަރަކަށް ވުމަކީ ވެސް ކުށެކެވެ. އެކަމުގެ އަދަބަކީ އެއް އަހަރާއި ފަސް އަހަރާ ދެމެދުގެ މުއްދަތަކަށް ޖަލަށް ލުމެވެ. ގޭންގެއްގެ މެމްބަރެއްކަން އެއްވެސް އިޝާރާތަކުން ވެސް ހާމަކޮށްފި ނަމަ އަށް މަހާއި 16 މަހާ ދެމެދުގެ މުއްދަތަކަށް ޖަލަށް ލެވެ އެވެ.\nގޭންގްތައް އުފެއްދުމަކީ ވެސް އޭގެ ޒާތުގައި ކުށަކަށް ވާއިރު މިނިސްޓަރު މަހުލޫފްގެ ވާހަކަ އަކީ، އެއް ބަޔަކަށް، ބޮޑު ޖޯކެކެވެ. އެކަމަކު އަނެއްކޮޅުން އޭނާ ވެސް ގެންދަވަނީ އެ ނިންމެވުމުގައި މައްސަލައެއް ނެތް ކަމަށް ވިދާޅުވަމުންނެވެ.\n- Kuh kureema adhabu dheyn nukereythee goas.\n- Siyaasee meehun gang thakaa "vaahaka dhakkaafa" gang thakuge beynun hifaathee goas.\n- Gang thakah siyaasy meehun himaayaiy dheythee goas.\n- Gang kuhthah huttuvaa qaanoonah amalu nukuraathee goas.\n— Rizna_Zaid (@riz_zaid) December 5, 2018\nމަހުލޫފަށް ފާޑު ކިޔައި ކޮށްފައިވާ ޓްވީޓެއް--\nމާލޭގައި 40 އެއްހާ ގޭންގު!\nފުލުހުންގެ ތަފާސްހިސާބުތަކަށް ބަލާއިރު މާލޭގައި އެކަނި މިހާރު ވެސް 40 ވަރަކަށް ގޭންގު އޮވެ އެވެ. އެކަމަކު އޭގެ ތެރެއިން އެންމެ ހަރަކާތްތެރިކޮށް އުޅެ ބޮޑެތި ކުށްތައް އާންމުކޮށް ކުރަމުން ދަނީ ދެތިން ގޭންގަކުން ކަމަށްވެ އެވެ. ފުލުހުން ބުނާ ގޮތުން ގޭންގްތަކުގައި 300 އަ ށްވުރެ ގިނަ މީހުން ހަރަކާތްތެރިވެ އެވެ.\nއެ ގޭންގްތަކުގެ މެދުގައި ޖެހޭ މައްސަލަތަކާއި އެއްބަޔަކު އަނެއް ބަޔަކު ބާރު ދެއްކުމުގެ ގޮތުން މީހުން މެރުމާއި މާރާމާރީ ހިންގުން ފަދަ ނުރައްކާތެރި ކުށްތައް ކުރެ އެވެ. އެއީ މުޅި މުޖުތަމައު އަށް އޮތް ވަރަށް ބޮޑު ބިރެކެވެ. މި އަހަރު އެކަނި ވެސް 703 މާރާމާރީ ހިންގި އެވެ. ދެ ޒުވާނަކު މަރާލި އެވެ. މިދިޔަ އަހަރު ހަ މީހަކު ވަނީ މަރާލައިފަ އެވެ.\nމާލޭގައި ހިންގި މާރާމާރީއެއްގައި މަރުވި ކުއްޖަކު ހޮސްޕިޓަލަށް ގެންދަން މަސައްކަތް ކުރަނީ: ގޭންގުތަކުގައި އުޅޭ ކުދިން އިސްލާހުކުރަން ސަރުކާރުން ވަނީ މަސައްކަތް ފަށާފައި.\nޒުވާނުންގެ މިނިސްޓަރު މަހުލޫފްގެ ވިސްނުމަކީ އެކަންކަން ހައްލުކުރަން ގޭންގްތަކާ މަޝްވަރާ ކުރެއްވުމެވެ. އޭނާ ވިދާޅުވި ގޮތުގައި ގްރޫޕުތަކުގައި އުޅޭ ޒުވާނުންގެ ސަބަބުން މުޖުތަމައުއަށް ވަރަށް ބިރުވެރި، ދެރަ އަދި ނާމާންކަން ކުރިމަތިވެ އެވެ. އެހެންވެ މުޖުތަމައުގެ ތެރެއަށް އެ ޒުވާނުން ނެރެ ބަލައިގަންނަ ބަޔަކަށް ހަދަން ޖެހޭ ކަމަށް ވިދާޅުވި އެވެ.\n"ވަރަށް އޯޕަންލީ އިންވިޓޭޝަނެއް މި ދެނީ އަޅުގަނޑުމެންނާ އެކީ ރީއްޗަށް އިށީންދެގެން، ވާހަކަދައްކައިގެން އިތުރަށް އެއް ބަޔަކު އަނެއް ބަޔަކު ވަޅި ހަރައި މަރާ އެކަން ނުކޮށް، ކިހިނެއްތޯ އެކަން ހައްލުކުރާނީ،" މަހުލޫފް ވިދާޅުވި އެވެ.\nMassala hallukuran gang thakugai ulhey zuvaanunnah Minister Mahloof ge dhauvatheh\nގޭންގްތަކާ މަޝްވަރާ ކުރަން މަހުލޫފް ނިންމެވުން--\nއެ ކަމުގެ ތަފްސީލް ދެއްވަމުން ފުލުހުންގެ އިސް ބޭފުޅަކު، ނަން ނުޖަހާ ގޮތަށް، ވިދާޅުވީ ސަރުކާރުގެ ވިސްނުމަކީ ގޭންގުތައް އުޅޭކަމުގެ ގީގަތް ގަބޫލުކޮށް އެކަން އިސްލާހު ކުރުން ކަމަށެވެ. ގޭންގްތައް ވަރުގަދަ ވެފައިވަނީ އެ މީހުންގެ ނުފޫޒުު ފަނޑިޔާރުންނަށް ފޯރުވައި ސަރުކާރުތަކުން ޑީލްތައް ހަދާތީ ކަމަށް ވާއިރު މި ސަރުކާރުން ގޭންގްތަކަށް އަންގަން ބޭނުންވަނީ އެ ފުރުސަތު ދެން ނޯންނާނެކަން ކަމަށް ވެސް އޭނާ ވިދާޅުވި އެވެ.\n"ގޭންގް ފުޑާލަން ހަނގުރާމަ އިއުލާން ކުރަންވީތޯ ނޫނީ ވިސްނައިދީގެން ހައްލު ކުރަންވީތޯ އެއީ ސުވާލަކީ. އެކަން ކުރުމަށް ވާހަކަ ދައްކާ ވާހަކަ އެ ވިދާޅުވަނީ،" ފުލުހުންގެ އޮފިޝަލް ވިދާޅުވި އެވެ.\nމަޝްވަރާއެއް ނުކުރެވޭނެ، އެއީ ކުށެއް!\nއެކަމަކު މަހުލޫފްގެ އެ ނިންމެވުމާ އެކު ސޯޝަލް މީޑިއާގައި އޭނާއަށް އަމާޒުކުރި ފާޑުކިޔުންތައް ގިނަ އެވެ. ކުށްކުރުން ހައްލު ކުރަން ކުށްވެރިންނާ މިނިސްޓަރު "ޑީލެއް" ހައްދަވަން އުޅުއްވަނީ ކަމަށް ބައެއް މީހުން ތުހުމަތުކުރެ އެވެ.\nގޭންގްތައް ހުއްޓުވާނެ ކަމަށް ތަކުރާރުކޮށް ވިދާޅުވަމުން ގެންދަވާ ކުރީގެ ހޯމް މިނިސްޓަރު އުމަރު ނަސީރު ވިދާޅުވީ ގޭންގެއް ހެދިކަން އެނގޭ ހިސާބުން ސަރުކާރުން ޖެހޭނީ އެބަޔަކު ހައްޔަރުކުރަން ކަމަށެވެ. އެހެންކަމުން ގޭންގްތަކާ މަޝްވަރާނުކުރެވޭނެ ކަމަށް އޭނާ ވިދާޅުވި އެވެ.\n"[ސަރުކާރުން ވާހަކަ ދައްކަން ފަށައިފި ނަމަ] މި ވާގޮތަކީ ގޭންގް ރިކޮގްނައިޒްކުރުން. ޕާޓް އޮފް ސޮސައިޓީކަމަށް ގަބޫލު ކުރުން. އެއީ ކުށެއް،" އުމަރު ވިދާޅުވި އެވެ. "ގޭންގެއް ހެދިކަން އެނގޭ ނަމަ ޖެހޭނީ ހައްޔަރުކޮށް ހުއްޓުވަން."\nއޭނާ ވިދާޅުވި ގޮތުގައި ގޭންގްތަކާ މަޝްވަރާ ކުރުމަށް ސަރުކާރުން ނިންމުމުން ހާމަވަނީ އެ މައްސަލަތައް ހައްލުކުރަން ސަރުކާރުގެ ސިޔާސަތެއް ނެތް ކަން ކަމަށެވެ.\nGang thakugai tag alhuvai gaumu amaan kuraanan: Umaru\nގޭންގްތައް ހުއްޓުވުމަށް އުމަރުގެ ވައުދު---\nއެކަމަކު އުމަރުގެ ހޯމް މިނިސްޓަރުކަމުގައި ވެސް ގޭންގްތަކާ ދެކޮޅަށް އޭނާއަށް މާ ބޮޑު މަސައްކަތްތަކެއް ނުކުރެއްވުނެވެ. އެންމެ ފުރަތަމަ އުޅުނީ ހެންވޭރު ޕާކްގަ އާއި އެހެން ބައެއް ތަންތަނުގައި ހަދާފައި ހުރި ހަޓުތަކާއި ޖޯލިފަތިތައް ނަގާށެވެ. އެކަން އޭރުގެ ރައީސް ޔާމީން ހުއްޓުވި އެވެ. އަދި ފަހުން ހޯމް މިނިސްޓަރުގެ ހައިސިއްޔަތުން އުމަރަށް ލިބިވަޑައިގެންނެވި ގިނަ ބާރުތަކެއް ވެސް ނެގި އެވެ. އެކަމަކު އުމަރު އިސްތިއުފާ ނުދެއްވައި މަގާމުގައި ހުންނެވި އެވެ. މީގެ ކުރީ ސަރުކާރުތަކުން ވެސް ގޭންގްތައް ހުއްޓުވަން "ޖޯކް" ފިޔަވަޅުތަކެއް އަޅާފައި އެބަ ހުއްޓެވެ. އެގޮތުން ކުރީގެ ރައީސް މައުމޫން އަބްދުލްގައްޔޫމްގެ ސަރުކާރުގައި 2007 ވަނަ އަހަރު ގޭންގްތަކުން ވަނީ ނޫސްވެރިންގެ ބައްދަލުވުމެއް ބާއްވައި އޭރު ހިންގަމުން ދިޔަ މާރާމާރީތައް ހުއްޓާލިކަން އިއުލާން ކޮށްފަ އެވެ. އެކަން އިންތިޒާމު ކުރެއްވީ ހޯމް މިނިސްޓްރީގެ ނައިބަކަށް އޭރު ހުންނެވި އަދި ކުރީގެ ރައީސް އަބްދުﷲ ޔާމީންގެ ސަރުކާރުން ގާނޫނުއަސާސީ އާއި ގާނޫނުތަކާ ހިލާފަށް އެތައް ކަމެއް ކުރި އިރު އެމަނިކުފާނަށް ގާނޫނީ ލަފާދެއްވުމުގެ ޒިންމާ އުފުއްލެވި އާޒިމާ ޝަކޫރެވެ. އާޒިމާ އިންތިޒާމްކުރެއްވި އެ ބައްދަލުވުން އޭރު ގިނަ ބަޔަކު ސިފަކުރީ ގޭންގުތަކާއި ސަރުކާރުން އެއްބަސްވުމަކަށް އައި ކަމެއްގެ ގޮތުގަ އެވެ.\nވޭތުވެދިޔަ ސަރުކާރުތަކުން ގޭންގް ކުށްތައް ހުއްޓުވަން ތަފާތު ފިޔަވަޅުތައް އަޅާފައި އެބަ ހުއްޓެވެ. ގޭންގް މެމްބަރުންގެ ފައިގައި ޓެގް އަޅުވައި މޮނީޓާ ވެސް ކުރި އެވެ. ނަމަވެސް ސިޔާސީ ނުފޫޒުތަކުގެ ސަބަބުން އެކަން ހުއްޓެނީ އެވެ.\nމިއީ ބަހުސް ކުރެވޭ ކަމެކެވެ. އެއްބައެއްގެ ނަޒަރުގައި އެކަމަށް އޮތީ މަޝްވަރާ ކުރުމާއި އެމީހުން އިސްލާހުކޮށް އަލުން މުޖުތަމައުއަށް ނެރުމެވެ. އަނެއް ބައެއްގެ ވިސްނުމަކީ ޒީރޯ ޓޮލެރެންސްގެ ދަށުން ފިޔަވަޅު އަޅައި އަދަބުތައް ދިނުމެވެ.\nމާރާމާރީއަކާ ގުޅިގެން ފުލުހުން މީހަކު ހައްޔަރުކޮށްގެން ގެންދަނީ-- ފައިލް ފޮޓޯ\nތަޖުރިބާކާރުން ވިދާޅުވާ ގޮތުގައި އެންމެ މުހިންމު ކަމަކީ ގޭންގުތައް އޮޕަރޭޓް ކުރަން ފައިސާ ހޯދާ މަގު ބަންދުކުރުމެވެ. އެއީ މަސްތުވާތަކެތީގެ ވިޔަފާރި އާއި ގޭންގްތަކަށް ނިސްބަތްވާ މީހުންނަށް ފައިސާ ދީގެން ކުރުވާ އެހެން ކަންކަމެވެ.\n"ކުށްވެރިންގެ ފައިގައި ޓެގް ވެސް އަޅުވަންވީ. ކުއްތާ ބޭނުންކޮށްގެން ޑްރަގް އޮޕަރޭޝަން ވެސް ހިންގަންވީ. އޭރުން ހުއްޓުވޭނެ،" ނަން ނުޖަހާ ގޮތަށް ވާހަކަ ދެއްކެވި ބޭފުޅަކު ވިދާޅުވި އެވެ.\nބައެއް ތަޖުރިބާކާރުން ދޭ އެއް ލަފައަކީ ގޭންގްތަކަށް ޒުވާނުން ވަންނަ ވަނުން ހުއްޓުވުމެވެ. އަދި ގޭންގް މެމްބަރުން ރިހިބިލިޓޭޓް ކުރުވުމެވެ. އެކަން ކުރުމަށް މިހާރު ގޭންގްތަކާ އަލަށް ގުޅޭ ކުޑަކުދިން އެ މާހައުލުން ނެރެ، އިސްލާހު ކުރުމުގެ ޕްރޮގުރާމްތައް ފުޅާކުރަން ޖެހެ އެވެ. މިހާރު ވެސް އެފަދަ ޕްރޮގްރާމްތަކެއް ދ. ވާނީގައި ފުލުހުން ކުރިއަށް ގެންދެ އެވެ. އެ ޕްރޮގްރާމުން އިސްލާހު ނުވާ މީހުން ޖަލަށް ލައި އަދަބު ދިނުން ނޫން ގޮތެއް ނެތް ކަމަށް ބައެއް ތަޖުރިބާކާރުން ވިދާޅުވެ އެވެ.\nއިއްޔެގެ ނިއުސް ކޮންފަރެންސްގައި މިނިސްޓަރު މަހްލޫފް ވާހަކަ ދައްކަވަނީ.---ފޮޓޯ: ނިޝާން އަލީ/މިހާރު\nމަހުލޫފްގެ ނިންމެވުމަށް ފާޑުކިޔަމުން ދާ ބައެއް މީހުންނަށް އޭނާ ވަނީ ރައްދު ދެއްވައިފަ އެވެ. އެގޮތުން އޭނާ ކުރެއްވި އެއް ޓްވީޓްގައި ލިއުއްވީ "ކެމްޕެއިން ތެރޭގައި ރާއްޖޭގައި ގޭންގް ނޫޅޭ ކަމަށް ޔާމީން ވިދާޅުވީމާ ވެސް ގޯސް، އުމަރު ޓެގް އެޅުވީމަ ވެސް ގޯސް، މަސްއޮޑިގެ އަށް އެސްއޯ ވަދެ އެތަން ފުނޑުފުނޑުކޮށްލާ، ތަޅާލީމަ ވެސް ގޯސް، ގޭންގް ހަޓު/ޖޯލިތައް ނެގީމަ ވެސް ގޯސް، ވާހަކަ ދައްކައިގެން ގޮތެއް ފެނޭތޯ މަސައްކަތްކުރީމަ ވެސް ގޯސް" ކަމަށެވެ.\nއިތުރު ލިޔުންތައް އުމަރު ނަސީރު ޕޮލިސް ގޭންގް ހަމަނުޖެހުން މީހުން މެރުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު\nހައްޔަރުކުރީ މާރާމާރީ ހިންގި3މީހުން: ފުލުހުން


Rajje in hajju verin maadhamaa furan fashaane – Iru\nރާއްޖެއިން ޙައްޖުވެރީން މާދަމާ ފުރަންފަށާނެ\nސަމާ· 20 ޖުލައި 2019\nމިއަހަރު ޙައްޖުގެ މަތިވެރި އަޅުކަން އަދާކުރުމަށް، ރާއްޖެއިން ދިއުމަށް ހަމަޖެހިފައިވާ ހައްޖާޖީން މާދަމާ ސައުދިއަރަބިއްޔާ އަށް ފުރަން ފަށާނެ ކަމަށް އިސްލާމިކް މިނިސްޓްރީން ވިދާޅުވެއްޖެއެވެ.\nއެގޮތުން އެންމެ ފުރަތަމަ ފުރުމަށް ހަމަޖެހިފައި ވަނީ ޒައީ ގުރޫޕް ލިމިޑެޓްގެ ހަވާލުގައި ހައްޖަށްދާ 84 ހައްޖުވެރިންނެވެ. އެ ގްރޫޕަށް ފަހު މިމަހުގެ 25 ގައި 154 ހައްޖާޖީންނާއެކު ތަޒްކިޔާ ޕްރައިވެޓް ލިމިޓެޑްގެ ހަވާލުގައި ހައްޖަށްދާ މީހުން ފުރަން ނިންމާފައި ވާއިރު ހަމަ އެދުވަހު 144 މީހުންނާއެކު އަލް ހަރަމައިން ހައްޖު ގްރޫޕުން ވެސް ފުރާނެ އެވެ.\nއަދި ޖެހިގެން އަންނަ ދުވަހު މިނާ ގްރޫޕުގެ ހަވާލުގައިދާ 16 ހައްޖުވެރިން ފުރުމަށް ހަމަޖެހިފައި ވާއިރު މިމަހުގެ 27 ވަނަ ދުވަހު 29 ހައްޖާޖީންނާއެކު ތަޒްކިޔާ ޕްރައިވެޓް ލިމިޓެޑާއި ހައްޖު ކޯޕަރޭޝަންގެ ހަވާލުގައި ދާ 43 މީހުން ފުރާނެއެވެ.\nއޭގެ އިތުރުން މިނާ ހައްޖު އުމްރާގެ ހަވާލުގައި ހައްޖަށްދާ 76 މީހުންނާއި އެކްރޯ ޕްރައިވެޓް ލިމިޓެޑް ގެ ހަވާލުގައި ދާ 99 މީހުން ފުރާނީ މިމަހުގެ 29 ގައެވެ.\nއޭގެ އިތުރުން، ހައްޖު ކޯޕަރޭޝަނުގެ ހަވާލުގައި ހައްޖަށްދާ އިތުރު 330 މީހުން މިމަހުގެ 30 ގައި ފުރަން ހަމަޖެހިފައި ވާއިރު ޖެހިގެން އަންނަ ދުވަހު ވެސް އެ ކޯޕަރޭޝަނުގެ ހަވާލުގައި ހައްޖަށްދާ 352 މީހުން ފުރާނެ އެވެ. އަދި އަންނަ މަހުގެ އެއް ވަނަ ދުވަހު ވެސް އެ ކޯޕަރޭޝަނުގެ ހަވާލުގައިދާ 318 މީހަކު ހައްޖަށް ފުރާނެ އެވެ.\nއަންނަ މަހުގެ ދެ ވަނަ ދުވަހު މިނާ ގްރުޕޫގެ ހަވާލުގައި ހައްޖަށްދާ 100 މީހަކު ވެސް ހައްޖަށް ފުރަން ހަމަޖެހިފައި ވާއިރު އަންނަ މަހުގެ ހަތަރު ވަނަ ދުވަހު، ވެސް މިނާ ގްރޫޕުގެ ހަވާލުގައިދާ 180 މީހުންނާއި ތަޒްކިޔާ ގްރޫޕުގެ 14 މީހުން އަދި ހަރަމައިން ގްރޫޕުގެ 12 މީހަކު ފުރާނެ އެވެ. އަދި އަންނަ މަހުގެ ފަހެއްގައި ތަޒްކިޔާ ގްރޫޕުގެ ހަވާލުގައި ހައްޖަށްފާ 30 މީހަކު ފުރުރުމަށް ވަނީ ހަމަޖެހިފަ އެވެ.\nމި އަހަރު ރާއްޖޭން މީހުން ހައްޖަށް ގެންދިޔުމަށް 2000 ކޯޓާ ލިބުނު އިރު މިއަހަރު ހައްޖަށް ދާނީ 1981 މީހެކެވެ.


Minivan cup 2018 : Quarter Final Gai _Dk Aai Canareef - ZeLon Aai Gaumu Fc\nމިނިވަންކަޕް 2018 : ކްއާޓާފައިނަލްގައި ޑީކޭއާއި ...\nby vomadmin July 21, 2018\nމިހާރު ހުޅުދޫގައި ކުޅެވެމުންދާ މިނިވަންކަޕް ފުޓްސަލް މުބާރާތުގެ ކުއާޓަރފައިނަލްގެ މެޗްތައް މިއަދު ފެށޭނެއެވެ.\nރޭކުޅެވުނު ގްރޫޕް އޭގެ ފަހު މެޗާއިއެކު ކުއާޓަރ ފައިނަލަށް ދަތުރުކުރާ ހުރިހާ ޓީމްތައްވަނީ އެނގިފައެވެ.\nރޭކުޅެވުނު ފަހުމެޗްގައި ބައްދަލުކޮށްފައިވަނީ އެއިލެންޑް އެފްސީއާއި ވެމްކޯ އެވެ. މި މެޗު ނިމިފައިވަނީ 1 ލަނޑު 10 ލަނޑުން އެއިލެންޑް އެފްސީ ކާމިޔާބުކޮށްގެންނެވެ.\nމިމެޗުގެ މޭން އޮފް ދަމެޗަކަށް ހޮވިފައިވަނީ އެއިލެންޑް އެފްސީގެ ޖާޒީ ނަންބަރ 11 މުހައްމަދު މައުރޫފެވެ.\nރޭކުޅެވުނު މެޗުތަކާއެކު ގްރޫޕް ސްޓޭޖް ނިމުނުއިރު ގްރޫޕް އޭއިން 10 ޕޮއިންޓް ލިބިގެން އެއްވަނަ ޓީމެއްގެ ގޮތުގައި ސެމީފައިނަލަށް ހޮވިފައިވަނީ ތައްލިހި އެފްސީއެވެ\nގްރޫޕް އޭއިން9ޕޮއިންޓް ލިބިގެން2ވަނައަށް ހޮވުނު ޑީކޭ ކްއާޓާ ފައިނަލަށް ހޮވުނުއިރު މިގްރޫޕުން4ޕޮއިންޓް ލިބިގެން3ވަނަ ޓީމެއްގެ ގޮތުގައި ކްއާޓާފައިނަލަށް ހޮވިފައިވަނީ ގައުމު އެފްސީއެވެ.\nގްރޫޕް ބީ އިން7ޕޮއިންޓް ލިބިގެން 1 ވަނަ ޓީމެއްގެ ގޮތުގައި ހޮވުނު ރިސޯޓްބޯއިސް ސެމީފައިނަލަށް ހޮވުނުއިރު މިގްރޫޕުން6ޕޮއިންޓް ލިބިގެން2ވަނަ ޓީމެއްގެ ގޮތުގައި ހޮވުނު ޒެލޯންއާއި މިގްރޫޕުން4ޕޮއިންޓް ލިބިގެން3ވަނައަށް ހޮވުނު ކެނެރީފް ހޮވިފައިވަނީ ކްއާޓާފައިނަށެވެ.\nކުއާޓަރފައިނަލްގައި މިރޭ ބައްދަލުކުރާ ފުރަތަމަ މެޗުގައި ބައްދަލުކުރާނީ ގްރޫޕް އޭއިން ދެވަނައަށް ހޮވުނު ޑީކޭއާއި ގްރޫޕް ބީން3ވަނައަށް ހޮވުނު ކެނެރީފެވެ. މިމެޗްގެ ކުޅުން ފެށުމަށް ހަމަޖެހިފައިވަނީ މިރޭ ( 22 ޖުލައި 2018 ވަނަދުވަހުގެރޭ ) 20:30 ގައެވެ.\nމިމެޗުން މޮޅުވާ ޓީމެއް ސެމީފައިނަލްގައި ބައްދަލުކުރަންޖެހޭނީ ގްރޫޕް އޭއިން އެއްވަނަ ހޯދައިގެން ސެމީފައިނަލަށް ހޮވިފައިވާ ތައްލިހި އެފްސީއާއިއެވެ.\nމިރޭ ރޭ ކުޅެވޭ ކްއާޓާފައިނަލްގެ2މެޗުގައި ބައްދަލުލުރާނީ ގްރޫޕް ބީން2ވަނައަށް ހޮވުނު ޒެލޯންއާއި ގްރޫޕް އޭއިން3ވަނައަށް ހޮވުނު ގައުމު އެފްސީއެވެ.\nމިމެޗުން މޮޅުވާޓީމެއް ސެމީފައިނަލްގައި ބައްދަލުކުރާނީ ގްރޫޕް ބީން އެއްވަނައަށް ހޮވިގެން ސެމީފައިނަލަށް މިހާރު ހޮވިފައިވާ ރިސޯޓްބޯއިސްއާއެވެ.


School Guide: Love Care: kudhinnah alhaalumuge hidhumathugai | Mihaaru\nސްކޫލް ގައިޑް: ލަވް ކެއާ: ކުދިންނަށް އަޅާލުމުގެ ހިދުމަތުގައި\nލަވް ކެއާ: މިތަނުން ހިދުމަތް ދޭނީ އެއް އަހަރުން ފެށިގެން 11 އަހަރާ ދެމެދުގެ ކުދިންނަށް.\nދިވެހިންގެ ގިނަ ބަޔަކަށް ޑޭ ކެއާއަކީ އާ ހިދުމަތެކެވެ. ވާނީވެސް އެހެންތާ އެވެ. އާދަވެފައި އޮންނަނީ، ބެލެނިވެރިން މަސައްކަތަށް ދާ ގަޑީގައި ދަރިން ބަލަން ބިދޭސީއަކު ގެންގުޅުމެވެ. ނުވަތަ މައިންބަފައިންނާ ހަވާލުކުރުމެވެ. ނަމަވެސް މިހާރު އެކަން މިދަނީ ބަދަލުވަމުންނެވެ.\n"ލަވް ކެއާ" އަކީ މާލޭގައި ހިންގަމުން އަންނަ ޒަމާނީ ޑޭކެއާ ސެންޓަރެކެވެ. ނުވަތަ ބެލެނިވެރިން ބިޒީ ގަޑިތަކުގައި ކުދިން ބަލަހައްޓައިދޭ މަރުކަޒެކެވެ. މިތަން ހާއްސަވަނީ ކީއްވެ ހެއްޔެވެ؟ ވަރަށް ގިނަ ސަބަބުތައް އެބަ ހުއްޓެވެ.\nލަވް ކެއާގެ ކުދިންތަކެއް.\n"މިތަނުން ކުއްޖާގެ ސޯޝަލް އެވެއާނަސް އެބަ އިތުރުކޮށްދޭ. އޭގެ ތެރެއިން އެހެން ކުދިންނާ ގުޅިގެން އުޅުމަށް ވެސް އެބަ ދަސްވެގެންދޭ. ހުރިހާ ޕެކޭޖެއްގައި ވެސް ކްރިއޭޓިވް އާޓްސް، ސްޓޯރީ ޓެލިން، މިއުޒިކް، ޑްރާމާ، ކުކިން، ސައިންސް، އިނގިރޭސި އާއި ދިވެހި ލިޔަން ކިޔަން ދަސްކޮށްދިނުމުގެ އިތުރުން ގުރުއާން ކިޔަވަން ވެސް އެބަ ދަސްކޮށްދެން. އިންޑޯގެ އިތުރުން އައުޓްޑޯ ޕްރޮގްރާމްތައް ވެސް އޮންނާނެ،" އެ ސެންޓަރުގެ އިސް ވެރިޔަކު ވިދާޅުވި އެވެ.\nލަވް ކެއާގައި އެއް އަހަރުން ފެށިގެން 11 އަހަރާ ދެމެދުގެ ކުދިން ގެންގުޅެ އެވެ. އަދި ޕެކޭޖްތައް ހަދާފައި ވަނީ މައިންބަފައިންނަށް ފަސޭހަވާނެ ގޮތަށް އިސްކަންދީގެންނެވެ. މާނަ އަކީ ކަނޑައެޅޭ ހާއްސަ ގަޑިއެއްގައި ނޫނަސް، ބެލެނިވެރިން ބިޒީވާ ވަގުތު ވެސް ލަވް ކެއާ އަށް ކުއްޖާ ގެންދިއުމުން ބަލަހައްޓާނެ ކަމެވެ.\nމިތަނުގައި ކުޑަކުދިންނާ ގުޅޭ ގިނަ ވަސީލަތްތަކެއް ވަނީ ގާއިމްކޮށްފަ އެވެ. އެގޮތުން ޓީވީ ރޫމަކާއި، ލައިބްރަރީ ކޯނަރަކާއި ޖާގަ ތަނަވަސް އިންޑޯ ޕްލޭ ގްރައުންޑަކާއި ބެޑްރޫމެއް ހުރެ އެވެ. ކުއްޖާ ނިދަން ބޭނުންވެއްޖެ ނަމަ، ހަމަޖެހިލައިގެން އަރާމުގައި ނިދާލެވޭނެ އެވެ.\nލަވް ކެއާ: މިއީ ޖާގަ ތަނަވަސް، ޒަމާނީ ތަނެއް.\nކުދިންގެ ސްކޫލް ގަޑި ކައިރި ވުމާ އެކު، ފެންވަރުވާ ތައްޔާރު ވެސް ކޮށްދެ އެވެ. އަދި ލަވް ކެއާގެ އިހުސާންތެރިކަމުގެ ތެރެއަށް ކުދިން ދޫކޮށްލާއިރު ކާންދޭން ބޭނުންވާ އެއްޗެއް ގެންދިއުމުން، ކުދިންނަށް އެ ދޭން ޖެހޭ ގަޑިއެއްގައި ކާން ވެސް ދޭނެ އެވެ.\nލަވް ކެއާ އިމް ބުނި ގޮތުގައި ކުޑަކުދިންނަށް ބޭނުންވާ ހުރިހާ ހިދުމަތްތަކެއް، ވަރަށް ގާތުން އެތަނުން ފޯރުކޮށްދޭނެ އެވެ. ކޮންމެ މީހަކަށް ވެސް ލިބޭނެ އެންމެ އަގުބޮޑު ހަދިޔާ އަކީ ދަރިންނެވެ. ލަވް ކެއާގެ އިސް ވެރިޔަކު ވިދާޅުވީ ބެލެނިވެރިންނާއި ކުދިންގެ ހިތްހަމަޖެހުމަށް އެތަން ވަނީ އެންމެ ރަނގަޅަށް ތައްޔާރުވެފައި ކަމަށެވެ.\nލަވް ކެއާއާ ގުޅޭނެ ނަމްބަރަކީ 7995030، މ. ބުމްބެރުގެ (ފުރަތަމަ ފަންގިފިލާ)\nވިޔަފާރި ޕްރޮމޯޝަން ސްކޫލް ގައިޑް 2018\n0 ކޮމެންޓް, 35 ރިއެކްޝަންސް


REPORT: Kulhivaruge thaareehuga emma kaamiyaabu2aharu!\nޔޫތް އެންޑް ސްޕޯޓްސް ކޮމިއުނިޓީ އެމްޕަވާމެންޓް މިނިސްޓަރު އަހްމަދު މަހުލޫފް—\nކުޅިވަރުގެ ތާރީހުގައި އެންމެ ކާމިޔާބު ދެއަހަރު!\n17 ނޮވެންބަރ 2020 - 14:37:49\nގައުމެއް ތަރައްގީވެ ކުރިއަރައި ދިއުމުގައި އެންމެ އިސް ދައުރެއް އަދާކުރަނީ ޒުވާނުން ކަމާއިމެދު ޝައްކު އުފައްދާނެ ޖާގައެއް ނެތެވެ. އެހެނީ އެއީ މިއަދު ދިވެހި ދައުލަތް ހިންގުމުގައި އެންމެ އިސްކޮށް ތިއްބެވި ބޭބޭފުޅުން ވެސް އެއްބަސްވެވަޑައިގަންނަވާ ކަމެވެ. ނަތީޖާއަކީ މީގެ ކުރިން އެންމެ ބޮޑަށް އިހުމާލުވެފައި އޮތް ޒުވާނުންނާއި ގުޅުން ހުރި ދާއިރާތަކުން ފެންނަމުންދާ ތަރައްގީ މިއަދު އިތުރުވެފައިވާ ކަމެވެ. ވަކިން ހާއްސަކޮށް ކުޅިވަރުގެ ދާއިރާއަށް ފާއިތުވި ދެ އަހަރުގެ ތެރޭގައި އެތައް ގޮތަކުން ކުރިއަރާފައިވާ ކަމެވެ.\nރައީސް އިބްރާހިމް މުހައްމަދު ސޯލިހުގެ ވެރިކަމަށް ދެ އަހަރު ވާއިރު، މިސަރުކާރަށް ކުރެވުނު ކަންކަމާއި، ނުވަތަ މިވީ ދެއަހަރުގެ ތެރޭގައި ތަރައްގީއާއި ތަހުޒީބުގެ ގޮތުން އައިސްފައިވާ ބަދަލުތަކަކީ ކޮބައިތޯ މިއީ ކޮންމެ މީހަކުވެސް ބަލާލަން ބޭނުންވާނެ ކަމެކެވެ. މިކަމަށް ނަޒަރު ހިންގާލާއިރު ނަތީޖާ ފެނި އެންމެ ބޮޑު ހިނިތުންވުމެއް ގެނުވަނީ، ކުޅިވަރުގެ ދާއިރާގައި ހަރަކާތްތެރިވާ ފަރާތްތަކާއި ޒުވާނުންނަށެވެ. ސަބަބަކީ، މިސަރުކާރަށް ދެއަހަރުވީރު މަޝްރޫއުތައް ހިންގުމުގައި އެންމެ ކުރީގައި ޔޫތު މިނިސްޓްރީ އޮތުމެވެ.\nއެހެން ހުރިހާ ދާއިރާތަކަކާއި އަޅާބަލާއިރު ޒުވާނުންނާއި ކުޅިވަރުގެ ދާއިރާ އޮތީ ނިސްބަތުން ބަލައިފިނަމަ އެތައް ގުނައެއް ކުރިއަށް ޖެހިލާފައެވެ. އެގޮތުން މިއަހަރުގެ އޮކްޓޫބަރު މަހުގެ ނިޔަލަށް ހެދުނު ތަފާސްހިސާބުތަކަށް ބަލާލަމާތޯއެވެ.\nފާއިތުވި ދެއަހަރުގެ ތެރޭގައި ޒުވާނުންނާއި ކުޅިވަރުގެ ދާއިރާއިން 78 މަޝްރޫއުއެއް ވަނީ ކުރިއަށް ގެންގޮސް ނިންމާލެވިފައެވެ. މިއާ ގާތަށް އެހެން އެއްވެސް ދާއިރާއަކުން މަޝްރޫއުތައް ނިންމާލެވިފައެއް ނެތެވެ. ޒުވާނުންނާއި ކުޅިވަރުގެ ދާއިރާއިން އޮންގޮއިން ނުވަތަ މިހާރުވެސް ކުރިއަށްދާ މަޝްރޫތަކުގެ އަދަދުވެސް އެހެން ހުރިހާ ދާއިރާއަކަށް ވުރެ ގިނައެވެ. އެގޮތުން މިހާރުވެސް 48 މަޝްރޫއުއެއް ދަނީ ކުރިއަށެވެ. ޓެންޑާކުރެވިފައި 16 މަޝްރޫއުއެއް އޮތްއިރު، މި މަރުހަލާތަށް ނިމި 49 މަޝްރޫއުއެއްގެ މަސައްކަތް ވަނީ ބަޔަކާއި ހަވާލުކުރެވިފައެވެ. ޕްރީ ޓެންޑަރިން މަރުހަލާގައި އޮތީވެސް އެންމެ މަޝްރޫއުއެކެވެ. އަނެއް ކޮޅުން ކޮވިޑް-19 ހާލަތާއި ގުޅިގެން ސަރުކާރުން ގިނަ މަޝްރޫއުތަކެއް މަޑުޖައްސާލިއިރު ޒުވާނުންނާއި ކުޅިވަރުގެ ދާއިރާއިން 18 މަޝްރޫއުއެއްގެ މަސައްކަތް މިވަގުތު އޮތީ މަޑުޖައްސާލާފައެވެ.\nރައީސް ސާލިހު، ދުވުންތެރިޔާ ހުސައިން ފަޒީލް އާއިއެކު\nމި ތަފާސްހިސާބުތަކަށް ބަލާލި ކަމުގައި ވިޔަސް، މަޝްރޫއުތައް ހިންގުމުގައި އެންމެ ކުރީގައި އޮތީ ޔޫތު މިނިސްޓްރީކަން، ނުވަތަ ޒުވާނުންނާއި ކުޅިވަރުގެ ދާއިރާކަން ސާފުކޮން އެނގެން އެބަ އޮތެވެ. ނަމަވެސް މިވަރުން އަދި ނިންމާނުލައި، އިސްވެ ފާހަގަކުރެވު އަދަދުތަކަކީ ކޮންކޮން މަސައްކަތެއްތޯ، ނުވަތަ ފާއިތުވި ދެއަހަރުގެ ތެރޭގައި ޒުވާނުންނާއި ކުޅިވަރުގެ ދާއިރާއިން ސަރުކާރުން ކޮށްފައިވާ އަދި ކުރަމުން އަންނަ ކަންކަމަށް ކުރު ގޮތަކަށް ބަލާލަމާތޯއެވެ.\nގައުމެއްގެ ތަރައްގީގައި އެންމެ އިސް ދައުރެއް އަދާކުރާ ބަޔަކީ ޒުވާނުންނެވެ. އެކަން އެމަގުން ހިންގާނީ، ގައުމު ކުރިއަށް ގެންދިއުމުގައި ޒުވާނުންނަށް ބަސް ބުނުމުގެ ފުރުސަތު ހޯދައިދީ، ޒުވާނުންގެ ހިއްސާ އެފަދަ ކަންކަމުގައި އެކަށީގެންވާ މިންވަރަކަށް ހިމަނައިގެންނެވެ. ހާއްސަކޮށް ޒުވާނުންނާއި ގުޅުން ހުރި ދާއިރާތަކުގެ ކަންކަމުގައެވެ. އެގޮތުގެ މަތީން މި ސަރުކާރުން ވަނީ ޒުވާނުންގެ ގައުމީ މަޖިލީހެއް އެކުލަވާލައި، އެ މަޖިލީހުގެ ތެރެއިން ޒުވާނުންގެ މަޝްވަރާ އާއި ހިޔާލު ކަންކަމުގައި ހިމަނަން ފަށާފައެވެ.\n"ޒުވާނުންގެ ހޮޅުއަށި" ފޮޓޯ: ޔޫތު މިނިސްޓްރީ\nއެގޮތުން "ޒުވާނުންގެ ހޮޅުއަށި" މި ނަމުގައި ސިލްސިލާ މަޝްވަރާ ބައްދަލުވުންތަކެއް ބޭއްވުނެވެ. މި ބައްދަލުވުންތަކުގެ ކޮންމެ ސިލްސިލާއެއްގައި ވެސް ޒުވާނުންނާއި ގުޅުންހުރި ދާއިރާއަކުން ޒުވާނުންގެ ހިޔާލު ހޯދައި، އަދި އެ ހިޔާލުތައް އެކަމަކާއި ގުޅުންހުރި މުއައްސަސާއަކާއި ހިއްސާކުރުމަށް އެ މުއައްސަސާއެއް ބައްދަލުވުމުގައި ބައިވެރި ކުރުވައިގެން ކުރިއަށް ގެންދެވުނެވެ. ބައެއް ބައްދަލުވުންތަކުގައި ވުޒާރާއާއި ގުޅުން ހުރި މައުލޫތަކަށް ހިޔާލު ހޯދާ ނަމަ ސީދާ ވަޒީރު ވެސް ބައިވެރުވެވަޑައިގެންފައި ވާކަން ފާހަގަކޮށްލަމެވެ. މިކަން މިގޮތަށް ކުރިއަށް ގެންދިޔައީ ޒުވާނުންގެ ހޮޅުއަށީގައި އެކަންޏެއް ނޫނެވެ. "ލެޓްސް ޓޯކް ޔޫތު" ނަމުގައި ވާޗުއަލް ބައްދަލުވުންތަކެއް ކުރިއަށް ގެންދިޔައެވެ. އެގޮތުން މީގެ 16 ޝޯ ވަނީ ކުރިއަށް ގެންގޮސްފައެވެ.\nމުޖުތަމައުއަށް ފައިދާ ހުރި ނަމޫނާ ޒުވާނުން ބިނާ ކުރުމަށް ވެސް މަސައްކަތްތަކެއް ކުރިއަށް ގެންދެވުނެވެ. އެގޮތުން "ލާމަސީލު ޒުވާނާ" ގެ ނަމުގައި ޔޫތް ކޭންޕެއް ކުރިއަށް ގެންދިޔައެވެ. ޒުވާނުންގެ ގައުމީ ދުވަސް ފާހަގަކުރުމުގެ ގޮތުން "ނޭޝަނަލް ޔޫތު ކޭމްޕް" ގެ ނަމުގައި ރާއްޖޭގައި މިހާތަނަށް އެންމެ ފުރަތަމަ އަދި އެންމެ ބޮޑު ވާޗުއަލް ކޭމްޕު ކުރިއަށް ގެންދިޔައެވެ. އަދި "ޒުވާނުންގެ ދިސާ" ގެ ނަމުގައި ވެސް ޔޫތު ކޭމްޕެއް ކުރިއަށް ގެންދިޔައެވެ. އަދި އަތޮޅުތެރޭގައި ދިރިއުޅޭ ޒުވާނުންނަށް އަމާޒުކޮށްގެން "އެނގިލަމާ" ގެ ނަމުގައި ލައިފް ސްކިލްސްގެ ޕްރޮގްރާމްތަކެއް 19 ރަށެއްގައި ވަނީ ކުރިއަށް ގެންގޮސްފައެވެ.\n"ލާމަސީލު ޒުވަނާ" ފޮޓޯ؛ ޔޫތު މިނިސްޓްރީ\nގިނަ އަދަދެއްގެ ޒުވާނުން އެ ދާއިރާއެއްގައި މަސައްކަތް ކުރަމުން އަންނަ އާޓްސްގެ ދާއިރާއިން، އާޓީސްޓިކް ކޮމިއުނިޓީއާއި ގުޅިގެން، "އަންވެލިންގް ވިޝަންގެ" ނަމުގައި އާޓްސް އެގްޒިބިޝަނެއް ކުރިއަށް ގެންދިޔައެވެ. މި އެގްޒިބިޝަނުގައި ހަ ކެޓަގަރީއަކުން 52 އާޓީސްޓުން ވަނީ ބައިވެރިވެފައެވެ. އަނެއް ކޮޅުން އާޓިސްޓުންނަށް ރާއްޖޭން ބޭރުގެ މައުރަޒުތަކުގައި ބައިވެރިވުމުގެ ފުރުސަތު ހޯދައިދިނުމުގެ މަސައްކަތް މިހާރުވެސް ދަނީ ކުރެވެމުންނެވެ.\nދެން ކުޅިވަރަށް ބަލާމާތޯއެވެ. އެންމެ ފުރަތަމަ ކުޅިވަރުތަކުގެ ހިންގުމުގެ ނިޒާމެވެ. 2015 ވަނަ އަހަރު އަލަށް އެކުލަވާލެވުނު ދިވެހި ރާއްޖޭގެ ކުޅިވަރު ގާނޫނަށް އިސްލާހު ގެނައުމަކީ މިސަރުކާރުގެ ވައުދެކެވެ. އެކަން ކުރުމަށް ކަނޑައެޅި ތާރީހަށްވުރެ ލަސްވި ކަމުގައިވީ ނަމަވެސް މިހާރު އެ މަސައްކަތް އޮތީ ފެށިފައެވެ. ގާނޫނަށް އިސްލާހު ގެނައުމަށް ބިލު އެކުލަވާލެވި އެ ބިލު ރައްޔިތުންގެ މަޖިލީހަށް ވެއްދިފައެވެ. ނަމަވެސް މިކަން ލަސްވެގެން ދިޔަ ނަމަވެސް، ކުޅުންތެރިންނާއި ގުޅުން ހުރި ކަންކަމާއި ކުޅިވަރު އެސޯސިއޭޝަންތަކުގެ ހިންގުން ހަރުދަނާކުރުމުގެ މަސައްކަތް ފުރަތަމަ ދުވަހުން ފަށައިގެން ވަނީ ކުރިއަށް ގެންގޮސްފައެވެ. އެގޮތުން ނޭޝަނަލް ސްޕޯޓްސް ކައުންސިލް އެކުލަވާލެވި، ސިޔާސީ ނުފޫޒުން އެސޯސިއޭޝަންތައް މިންޖުކޮށް މިނިވަން މާހައުލެއްގައި މަސައްކަތް ކުރުމުގެ ފުރުސަތު ފަހިކޮށްދިނެވެ.\nކުޅިވަރުތަކުން ގައުމަށް ރީތި ނަން ހޯދައިދިނުމުގެ މާތް މަގުސަދުގައި ދާއޮހޮރުވައިގެން މަސައްކަތް ކުރަމުންދާ ކުޅުންތެރިންގެ އަގުވަޒަންކުރުގައި އިހަށް ވެވިފައި އޮތް އިހުމާލު ނައްތާލައި މި ސަރުކާރުން ފާއިތުވި ދެއަހަރުގެ ތެރޭގައި އެކަން ހައްލުކުރުމުގެ މަސައްކަތް ފެށިއެވެ. އެގޮތުން އަންހެން އަދި ފިރިހެން، ވަކި ކުޅިވަރުތަކެއް ތަފާތު ކުރުމެއް ނެތި ގައުމީ ކުޅުންތެރިންގެ މުސާރައިގެ ފަރަގު ނައްތާލިއެވެ. ކޮންމެ ކުޅުންތެރިއަކަށް 5000 ރުފިޔާ އަދި ކޮންމެ އޮފިޝަލަކަށް 2500 ރުފިޔާ ދޭން ފެށިއެވެ. ކުޅިވަރުތަކުން ބައިނަލްއަގްވާމީ ކާމިޔާބީ ގެނައުމުން އެކަމުގެ އަގުވަޒަންކޮށް އިނާމާއި ފައިސާ ދިނުމުގައި އިހު ހުރި ފަރަގު ނައްތާލިއެވެ. އަދި އެތްލީޓުންނަށް ހާއްސަ އިންޝޫރެންސް ޕެކޭޖެއް ތައާރަފް ކުރުމުގެ މަސައްކަތް މިހާރުވެސް ދަނީ ކުރިއަށެވެ.\nސައުތް އޭޝިއަން ގޭމްސްގެ ތެރެއިން ގައުމީ ބާސްކެޓްބޯޅަ އަންހެން ޓީމް\nދުޅަހެޔޮ ހަށިހެޔޮ މުޖުތަމައެއް ބިނާކުރުމުގެ ލާމަރުކަޒީ ސިޔާސަތު ތަންފީޒުކުރުމަށް މަޝްރޫއުތަށް އަތޮޅުތެރެއަށް ބަހާލެވުނެވެ. އެގޮތުން 114 ސްޕޯޓްސް ކައުންސިލަރުން ތަމްރީންކޮށް ރާއްޖޭގެ ގިނަ ރައްތަތަކަށް ދުޅަހެޔޮ ހަށިހެޔޮ ޕްރޮގްރާމް ފުޅާކުރެވުނެވެ.\nދެން އޮތީ ކުޅިވަރުގެ ދާއިރާއިން އިންފްރާސްޓްރަކްޗާ ތަރައްގީ ކުރުމެވެ. ނުވަތަ އެހެން އިބާރާތަކުން ބުނާނަމަ ކުޅިވަރުގެ ދާއިރާއަށް މިސަރުކާރުން ގެނައި "ކޮންކްރީޓް" ތަރައްގީއެވެ. މިކަމުގައި މިސަރުކާރާއި ކުރީގެ ސަރުކާރުތަކާއި އަޅާ ކިޔާނެ ޖާގައެއް ނެތެވެ. ޕީއެސްއައިޕީގެ 347 މަޝްރޫއުއެވެ. މިހާތަނަށް 345 މިލިއަން ރުފިޔާ ވަނީ ހަރަދުކުރެވިފައެވެ. ހާއްސަކޮށް ކުރިން އިހުމާލުވެ ބާކީކޮށްލެވިފައި ހުރި އެތައް ކުޅިވަރަކަށް ވަންނާނެ ތަނެއްގެ އިތުރުން ބައިނަލްއަގްވާމީ ފެންވަރަށް އެ ކުޅިވަރުތަކުގެ އިންފްރާސްޓްރަކްޗާ ތަރައްގީކުރުމުގެ މަސައްކަތް ދަނީ ކުރިއަށެވެ. މާލޭގައި އެކަންޏެއް ނޫނެވެ. ލާމަރުކަޒީކޮށް އަތޮޅުތެރެއަށް ބަހާލެވިގެން ފަތުއަޑުކިޔާފައި ދަނީ ކުރިއަށެވެ.\nބައިނަލްއަގްވާމީ ފެންވަރުގެ ޓެނިސް ފެސިލިޓީއެއް ގާއިމްކުރުމުގެ މަސައްކަތުގެ ދަށުން، ޓެނިސް އެސޯސިއޭޝަނާއި ގުޅިގެން އެއް ކޯޓު އިތުރުކޮށް ފެންވަރު ރަނގަޅު ފެސިލިޓިއެއް ވަނީ ގާއިމްކުރެވިފައެވެ. އަދި އަންނަ އަހަރު ހުޅުމާލޭގައި5ކޯޓު ގާއިމްކުރުމަށް އެސޯސިއޭޝަނާއިއެކު ދަނީ މަޝްވަރާ ކުރެވެމުންނެވެ.\nބައިނަލްއަގްވާމީ ފެންވަރުގެ ކްރިކެޓް ސްޓޭޑިއަމެއް ގައިމްކުރުމުގެ މަސައްކަތުގެ ދަށުން، ސްޓޭޑިއަމް އެޅުމަށް ހުޅުމާލެއިން ބިން ވަނީ ހަމަޖެހިފައެވެ. މިއީ 22000 މީހުންގެ ޖާގައިގެ ސްޓޭޑިއަމެކެވެ. ސްޓޭޑިއަމް ތަރައްގީކުރުމަށް ހަމަޖެހިފައިވަނީ އިންޑިއާ ސަރުކާރުގެ ހިލޭ އެހީގެ ދަށުންނެވެ.\nމާލޭގައި ބައިނަލްއަގްވާމީ ފެންވަރުގެ ބާސްކެޓް އިންޑޯ ހޯލެއް ގާއިމްކުރުމުގެ މަސައްކަތުގެ ދަށުން ހޯލު ޑިސައިން ކުރުމުގެ މަރުހަލާގައި އޮތްއިރު، 20 އަހަރަށްފަހު ހިތަދޫ ކޯޓު ތަރައްގީކޮށް ވަނީ ނިންމާލާފައެވެ. ފުވައްމުލައްސިޓީގެ ދެ ކޯޓެއް ތަރައްގީކުރުމުގެ މަސައްކަތް ކުރިއަށްދާއިރު ހއ. ދިއްދޫ އާއި ގއ. ވިލިނގިލީ ކޯޓުތައް ތަރައްގީކުރުމަށް މިހާރު ވަނީ ރޭވިފައެވެ.\nމާލޭގައި ބައިނަލްއަގްވާމީ ފެންވަރުގެ އިންޑޯ ވޮލީކޯޓު ގާއިމްކުރުމުގެ މަސައްކަތުގެ ދަށުން އިންޑޯ ޑިޒައިން ކުރުމުގެ މަރުހަލާގައި އޮތްއިރު، ކ. ހުރާ، އއ. އުކުޅަސް، އަދި ހއ. އިހަވަންދޫގެ ކޯޓުގެ މަސައްކަތް ވަނީ ނިންމާލާފައެވެ. އދ. ދިއްދޫ އާއި ރ. ކިނޮޅަސް ކޯޓުގެ މަސައްކަތް މިހާރު ވެސް ކުރަމުން އަންނައިރު އަންނަ އަހަރު އިތުރު 20 ރަށެއްގައި އައުޓްޑޯ ވޮލީކޯޓުތައް އަޅަން މިހާރު ވަނީ ނިންމާފައެވެ.\nފުޓުބޯޅަ އާއި ފުޓްސަލްގެ އިންފްރާސްޓްރަކްޗާގެ މަސައްކަތުގައި އެހެން ސަރުކާރުތަކަށް ވުރެ ކުރީގައެވެ. މިހާތަނަށް 39 ރަށެއްގެ ފުޓުބޯޅަ ދަނޑުގައި ޓާފް އެޅުމަށްޓަކައި ސަބް-ބޭސް ތައްޔާރުކުރުމަށް ހަވާލުކުރެވި 17 ރަށެއްގެ މަސައްކަތް ވަނީ ނިންމާލާފައެވެ. އަދި 37 ރަށެއްގެ ދަނޑުގައި ޓާފް އަޅަން ހަވާލުކުރެވި7ރަށެއްގެ ދަނޑުގެ މަސައްކަތް ވަނީ ނިންމާލާފައެވެ. 57 ރަށެއްގެ ރަށެއްގެ ފުޓްސަލް ދަނޑުގައި ޓާފް އެޅުމުގެ މަސައްކަތުގެ ދަށުން މަސައްކަތް ކުރިއަށްދާއިރު އެއްކޮށް ނުނިމި އޮތީ އެންމެ6ރަށުގައެވެ. ބާކީ 51 ރަށުގެ ދަނޑުގެ މަސައްކަތް ވަނީ ނިންމާލާފައެވެ.\nސްވިމިންގެ އިންފްރާސްޓަރަކްޗާ ތަރައްގީ ކުރުމުގެ މަސައްކަތް ރާއްޖޭގެ އެކި ކަންކޮޅުތަކުގައި ކުރިއަށްދާއިރު އޮލީމްޕިކް ފެންވަރުގެ ސްވިމިންގް ޕޫލެއް އެޅުމުގެ މަސައްކަތުގެ ދަށުން ކުރެހުން ފައިނަލް ކުރުމުގެ މަސައްކަތް ކުރިއަށްދާއިރު އަމަލީ މަސައްކަތް ފެށުމަށް ތައްޔާރުވުމުގެ ގޮތުން ބިން ސާފުކުރުމުގެ މަސައްކަތް މިހާރުވެސް ދަނީ ކުރިއަށެވެ. އަނެއްކޮޅުން މާލެ ފަތާ ޓްރެކުގެ މަސައްކަތް އަންނަ މަހަށް ނިންމާލެވޭނެ ކަމަށް ވަނީ އިއުލާންކޮށްފަ އެވެ. އަދި ފަތާ ޓްރެކް ސަރަހައްދުގައި ޑައިވިން ޕްލެޓްފޯމެއް ގާއިމްކުރެވިގެންދާނެ އެވެ.\n24 އަހަރަށްފަހު މާލޭ ދުވާ ޓްރެކް ސީންތެޓިކް ޓްރެކަކަށް ބަދަލުކުރުމުގެ މަސައްކަތް މިހާރު ދަނީ ކުރިއަށެވެ. އެގޮތުން ސަބް-ބޭސްގެ މަސައްކަތް ކޮށް ނިންމާލާފައި ވާއިރު ސީންތެޓިކް އެޅުމުގެ މަސައްކަތް މިހާރު ދަނީ ކުރިއަށެވެ.\nބައިނަލްއަގްވާމީ ފެންވަރުގެ މުބަރާތްތައް ބޭއްވޭ ފެންވަރަށް ބެޑްމިންޓަން އިންޑޯ ކޯޓު ވަނީ ތަރައްގީކުރެވި މުބާރާތްތައް ބާއްވަން ފަށާފައެވެ. އައްޑޫސިޓި ހިތަދޫ ބެޑްމިންޓަން ކޮމްޕްލެކްސް މަސައްކަތް ނިމި ފުރަތަމަ ވެސް ބޭއްވުނީ ސަރަހައްދީ މުބާރާތެކެވެ. އަނެއްކޮޅުން އިތުރު ހަ ރަށެއްގައި ކޯޓުތަށް ގާއިމްކުރުމުގެ މަސައްކަތް ދަނީ ކުރިއަށެވެ.\nފުރާޅުގަނ ޑުވެއްޓި ހޯލަށް ވާރޭވެހޭ ފެންވަރުގައި އޮތް ޓީޓީހޯލު މަރާމާތުކޮށް ޓީޓީ އެސޯސިއޭޝަނަށް މާލެއިން ވަކި ހާއްސަ ބިމެއް ހަމަޖެއްސިއެވެ. އަދި 46 އަހަރަށްފަހު މާލެއިން ބޭރުގައި ޒަމާނީ ފެންވަރުގެ ޓީޓީ ހޯލެއް ގާއިމްކުރެވުނެވެ. އެގޮތުން ހުޅުމާލޭ ޓީޓީ ހޯލު ހުޅުވުމާއި ގާތަށް ވަނީ ގޮސްފައެވެ.\nޒަމާނީ ފެންވަރަށް ތަރައްގީ ކުރެވިފައި ހުރި މާލޭ ބިލިއާޑް ހައުސް ދުނިޔޭގެ ފެންވަރުގެ ފެސިލިޓީއަކަށް ބަދަލުކުރުމުގެ މަސައްކަތް ކުރިއަށްދާއިރު، ހުޅުމާލޭ ބިލިއާޑް ހައުސް ގާއިމްކޮށް މިހާރު ވަނީ ނިންމާލާފައެވެ.\nހޭންޑްބޯޅަ ބައިނަލްއަގްވާމީ ފެންވަރުގެ ކޯޓެއް އެޅުމުގެ މަސައްކަތުގެ ދަށުން، ސަރަހައްދީ މުބާރާތްތައް ބޭއްވޭނެ ފެންވަރުގެ ހޭންޑްބޯޅަ ފެސިލިޓީއެއް ތަރައްގީކުރުމުގެ މަސައްކަތް މިހާރު ވަނީ ފެށިފައެވެ. ބައިނަލްއަގްވާމީ ފެންވަރުގެ ނެޓްބޯޅަ ކޯޓެއް އެޅުމަށް އެ މަސައްކަތް މިހާރު އޮތީ ބިޑު މަރުހަލާގައެވެ. މާޝަލް އާޓްސް ތަރައްގީކުރުމުގެ ގޮތުން ގައުމީ މާޝަލް އާޓްސް އެސޯސިއޭޝަނެއް މިހާރު ވުޖޫދަށް ގެނެވި ރާއްޖޭގައި ފުރަތަމަ ފަހަރަށް މާޝަލް އާޓްސް ސެންޓަރެއް ވަނީ ގާއިމްކޮށްފައެވެ. ރާއްޖޭގައި ފުރަތަމަ ފަހަރަށް ޗެސް ކުޅުމަށް ހާއްސަ ނޭޝަނަލް ޗެސް އާކޭޑް ވަނީ ގާއިމްކޮށްފައެވެ. ސާފިން އެސޯސިއޭޝަނަށް ހާއްސަ އޮފީހެއް ހަމަޖެހި 10 ރަށެއްގައި ސާފް ޝެކް ގާއިމްކުރުމަށް އެސޯސިއޭޝަނާއިއެކު ޑިޒައިން ކުރުމުގެ މަސައްކަތް ދަނީ ކުރިއަށެވެ.\nއިންޑިއާ ސަރުކާރުގެ ހިލޭ އެހީގެ ދަށުން އަތޮޅުތެރޭގެ 61 ރަށެއްގައި އައުޓްޑޯ ޖީމް އިންސްޓޯލް ކުރުމުގެ މަސައްކަތް މިހާރުވެސް ދަނީ ކުރިއަށެވެ. އަދި ހަމަ އިންޑިއާ ސަރުކާރުގެ ހިލޭ އެހީގެ ދަށުން 104 ރަށެއްގައި ކުޑަކުދިންގެ ޕާކް ގާއިމްކުރުމުގެ މަސައްކަތް ކުރިއަށްދާކަން ވެސް މިބައިގަ ހިމަނާލާނަމެވެ.\nމި ނިމުނީކީ ނޫނެވެ. ތަރައްގީއަކީ ކޮންކްރީޓް މަސައްކަތުގެ އިތުރުން ފުރުސަތު ވެސް ހޯދައިދިނުމެވެ. އަޅުގަނޑު ގަބޫލުކުރަނީ އެގޮތަށެވެ.\nމިގޮތުން އެންމެ ފުރަތަމަ ކަމަކަށް މޯލްޑިވްސް ޕެރަލިމްޕިކް ކޮމިޓީ އަދި ސްޕެޝަލް އޮލީމްޕިކްސް މޯލްޑިވްސް އުފެއްދިއެވެ. އަދި މޯލްޑިވްސް ޕެރަލީމްޕިކް ކޮމިޓީއަށް އިންޓަނޭޝަނަލް ޕެރަލީމްޕިކް ކޮމިޓީގެ ފުރިހަމަ މެމްބަޝިޕްކަން ލިބިގެންދިޔައެވެ. މީގެދަށުން ހޯދައިދިން ފުރުސަތުތަކުގެ ބޭނުން ހިފައިގެން މަދު ދުވަސްކޮޅެއްގެ ތެރޭގައި މިހާތަނަށް މިފަދަ އެތްލީޓުން ވަނީ ރާއްޖެއަށް ބައިނަލްއަގްވާމީ ތިން މެޑަލް ގެނެސްދީފައެވެ.\nފާއިތުވި ދެއަހަރަކީ ރާއްޖޭގެ ކުޅިވަރުގެ ދިގު ތާރީހުގައުވެސް އެންމެ ކާމިޔާބު ދެއަހަރެވެ. އިސްވެ ބަޔާންކުރެވުނު ކަންކަމުގެ އިތުރަށް އެކަން އެގޮތަށްވީ ކުޅުންތެރިންނަން ސަރުކާރުން ހޯދައިދިން ފުރުސަތުތަކާއި ޓްރެއިނިންތަކުގެ ސަބަބުންނާއި ވެސް އެކުގައެވެ. ސީދާ ވަޒީރު ގޮސް ކުޅުންތެރިންނާއިއެކު ނާޑުވާ ބާރުކޮށްލައިގެން ފަރިތަކުރުންތަކުގައި ބައިވެރިވެސް ގެންނެވެ. ނަތީޖާއަކީ ކޮބައިތޯއެވެ.\nއައިއޯއައިޖީގެ ތެރެއިން (ޓީޓީ) ފޮޓޯ:އެމްއޯސީ\nފާއިތުވި ދެއަހަރުގެ ތެރޭގައި އިންޑިއަން އޯޝަން އައިލެންޑް ގޭމްސްއާއި ސައުތް އޭޝިއަން ގޭމްސްއާއި، އަދި މިނޫންވެސް ސަރަހައްދީ ބޮޑެތި މުބާރާތްތަކުން ރާއްޖެއަށް ޖުމްލަ 38 މެޑަލް ވަނީ ހޯދިފައެވެ. ހީވެސް ނުކުރާފަދަ ކުޅިވަރުތަކުން ގެއްލިފައި ތިބި ތަރިންގެ ވިދުން ގަދަވެ ބައިނަލްއަގްވާމީ 12 ރަން މެޑަލް އާއި ހަތް ރިހި މެޑަލް އާއި 19 ލޯ މެޑަލްއެވެ. ކުޅިވަރު ތާރީހުގައި ވެސް އެންމެ ކާމިޔާބު ދެއަހަރަކީ ފާއިތުވި ދެއަހަރެވެ. ތަރައްގީ ގެނެސްދެއްވައިފިއެވެ. މަޝްރޫއުތަށް ކުރިއަށް ގެންގޮސްދެއްވައިފިއެވެ. ފުރުސަތުތަށް ހޯދައިދެއްވައިފިއެވެ. އަދި ނަތީޖާ ނެރެދެއްވައިފިއެވެ. ކުރިއަށް އޮތް ތިން އަހަރު ވެސް އަދި އޮތީއެވެ.\nޔޫތު މިނިސްޓްރީޔޫތް މިނިސްޓްރީގެ ދާއިރާޒުވާނުންމަހުލޫފްތަރައްގީކުޅިވަރުރާއްޖެ ކުޅިވަރު


Family court ge iss gaazee ge mahsala ves hulhuvaalaigen baahvanee\nފެމިލީ ކޯޓުގެ އިސް ގާޒީ ހަސަން ސައީދު.-- ފޮޓޯ: ސަން\nފެމިލީ ކޯޓްގެ އިސް ގާޒީގެ މައްސަލަ ވެސް ހުޅުވާލައިގެން ބަލަނީ\nޖުޑިޝަލް ސާވިސް ކޮމިޝަން (ޖޭއެސްސީ) އިން ސަސްޕެންޑް ކޮށްފައިވާ ފެމިލީ ފެމިލީ ކޯޓުގެ އިސް ގާޒީ ހަސަން ސައީދާ ގުޅޭގޮތުން އެ ކޮމިޝަނަށް ހުށަހެޅިފައިވާ މައްސަލަ އާންމުކޮށް ހުޅުވާލައިގެން ބެލުމަށް ނިންމައިފި އެވެ.\nމި މަހުގެ 12 ވަނަ ދުވަހު ބޭއްވި ޖޭއެސްސީ ބައްދަލުވުމުން ސަސްޕެންޑް ކުރި ގާޒީ ހަސަން ސައީދު ވަނީ އޭނާގެ މައްސަލަ ހުޅުވާލައިގެން ގެންދިއުމަށް އެ ކޮމިޝަނުގައި އެދިފަ އެވެ. އަދި ގާޒީގެ އެދުމާ އެއްގޮތަށް އެ މައްސަލަ ހުޅުވާލައިގެން ކުރިއަށް ގެންދިއުމަށް މިއަދު ބޭއްވި ޖޭއެސްސީގެ ބައްދަލުވުމުން ވަނީ ނިންމައިފަ އެވެ.\nޖޭއެސްސީގެ ސެކްރެޓަރީ ޖެނެރަލްގެ މަސްއޫލިއްޔަތާ ހަވާލުވެގެން ހުންނެވި ހަސަން ޒަހީން ވިދާޅުވެފައިވަނީ، ގާޒީ ހަސަން ސައީދު ސަސްޕެންޑް ކުރަން ނިންމީ އެ ކޮމިޝަނަށް ހުށަހެޅި ބަލަމުން އަންނަ މައްސަލައެއްގައި ކަމަށެވެ. ނަމަވެސް އެކަމާ ގުޅޭ އިތުރު އެއްވެސް ތަފްސީލެއް ނުދެއްވަ އެވެ.\nއެ މައްސަލާގައި ގާޒީ ހަސަން ސައީދު ސަސްޕެންޑް ކުރަން ނިންމީ އެ ދުވަހު ޖޭއެސްސީން ބޭއްވި ބައްދަލުވުމަށް ވަޑައިގެންނެވި ނުވަ މެމްބަރުންގެ އިއްތިފާގުންނެވެ. އަދި ޖޭއެސްސީން ބެލި މައްސަލައަކާއި ގުޅިގެން މީގެ ކުރިން ވެސް ގާޒީ ހަސަން ސައީދު ސަސްޕެންޑް ކުރި އެވެ. ނަމަވެސް ފަހުން ޖޭއެސްސީން ވަނީ އެ ސަސްޕެންޝަން އުވާލައިފަ އެވެ.\nގާޒީ ހަސަން ސައީދުގެ މައްސަލަ އާންމުކޮށް ހުޅުވާލައިގެން ކުރިއަށް ގެންދަން ނިންމި އިރު، ރިޝްވަތުގެ ތުހުމަތު ކުރެވޭ ސްޕްރީމް ކޯޓުގެ ފަނޑިޔާރު ދީދީގެ މައްސަލަ ވެސް އޭނާގެ އެދުމުގެ މަތިން އާންމުކޮށް ހުޅުވާލައިގެން ކުރިއަށް ގެންދިއުމަށް ވަނީ ނިންމާފަ އެވެ. އެގޮތުން އާންމުކޮށް ހުޅުވާލައިގެން އެ މައްސަލާގައި ބާއްވާ ފުރަތަމަ ބައްދަލުވުން މާދަމާ ހެނދުނު 10:00 ގައި، ދަރުބާރުގޭގައި އޮންނާނެ އެވެ.\nފެމިލީ ކޯޓުގެ އިސް ގާޒީ ހަސަން ސައީދުގެ އިތުރުން އެ ކޯޓުގެ ގާޒީ ހުޒައިފާ މުހައްމަދުގެ މައްސަލައެއް ވެސް ވަނީ ޖޭއެސްސީ އަށް ހުށަހެޅިފަ އެވެ.\nޖޭއެސްސީ ފެމިލީ ކޯޓް ގާޒީން


Halaakukurehvi unmaithakuge vaahaka- noohgefaanuge gaumuge meehun (6)\nހަލާކުކުރެއްވި އުންމަތްތަކުގެ ވާހަކަ- ނޫޙްގެފާނުގެ ގައުމުގެ މީހުން (6)\nތިޔަބައިމީހުންގެ ވެރިރަސްކަލާނގެ ހަޟްރަތުގައި ފާފަ ފުއްސެވުމަށް އެދި ތިޔަބައިމީހުން ދަންނަވާށެވެ! ހަމަކަށަވަރުން އެކަލާނގެއީ ގިނަގިނައިން ފާފަފުއްސަވާ ރަސްކަލާނގެ ކަމުގައި ވެއެެވެ. (އޭރުން) އެކަލާނގެ ތިޔަބައިމީހުންގެ މައްޗަށް ބޯކޮށް (ވެހޭގޮތުގައި) ވާރޭ ފޮނުއްވާނެތެވެ. އަދި މުދާތަކާއި ދަރިންގެ ގޮތުގައި ގޮތުން އެކަލާނގެ ތިޔަބައިމީހުންނަށް މަދަދު ދެއްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ބަގީޗާތައްވެސް ލައްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ކޯރުތައްވެސް ލައްވާނެތެވެ. އަދި ތިޔަބައިމީހުން ﷲ ގެ عظمة ތެރިކަމަށް އިޢުތިޤާދު ނުކުރަނީ ކީއްވެ ހެއްޔެވެ؟ ހަމަކަށަވަރުން އެކަނލާގެ ތިޔަބައިމީހުން ހެއްދެވީ ތަފާތު މަރުޙަލާތަކަކުންނެވެ. މަތިމައްޗަށް ﷲ ހަތްއުޑު ހެއްދެވީ ކިހިނަކުންކަން ތިޔަބައިމީހުން ބަލައި ނުވިސްނަނީ ހެއްޔެވެ؟\nއަދި އެކަނލާގެ އެއުޑުތަކުގައި ހަނދު ނޫރެއް ކަމުގައި ލެއްވި އެވެ. އަދި އެކަނލާގެ އިރު ވޮށެއްކަމުގައި ލެއްވި އެވެ. އަދި ﷲ ތިޔަބައިމީހުން ބިމުން އުފައްދަވައި ހެއްދެވި އެވެ. ދެން އެކަނލާގެ ތިޔަބައިމީހުން އެބިމަށް އިޢާދަކުރައްވާނެތެވެ. އަދި އެކަނލާގެ ތިޔަބައިމީހުން (އެބިމުން) ނެރުއްވާނެތެވެ. އަދި ﷲ ތިޔަބައިމީހުންނަށްޓަކައި ފެތުރިގެންވާ ދޫލައެއްގެ ގޮތުގައި ބިންގަނޑު ލެއްވި އެވެ. (އެއީ) އެބިމުން ތިޔަބައިމީހުން ތަނަވަސް މަގުތައް ހޯދައޮގަތުމަށްޓަކައެވެ. ނޫޙްގެ ފަނު ވިދާޅުވި އެވެ. އަޅުގެ ވެރިރަސްކަލާކޮ! ހަމަކަށަވަރުން އެއުރެން މިއަޅާއަށް އުރެދިއްޖެއޫއެވެ. އަދި އެއުރެންގެ މުދަލުންނާއި، ދަރިންގެ ފަރާތުން އެއުރެންނަށް ގެއްލުމެއް ނޫން އެހެންކަމެއް ނުލިބޭމީހުން އެއުރެންނަށް ތަބާވެއްޖެއޫއެވެ.\nއަދި އެއުރެން ބޮޑުވެގެންވާ މަކަރުވެރި ރޭވުމެއް ރޭވޫ އެވެ. އަދި އެއުރެން ބުނޫއެވެ. ހަމަކަށަވަރުން ތިޔަބައިމީހުންގެ އިލާހުންތައް ތިޔަބައިމީހުން ދޫނުކުރާހުށިކަމެވެ! އަދި ހަމަކަށަވަރުން ތިޔަބައިމީހުން ވައްދުއާއި ސުވާޢު އާއި ޔަޢޫތު އާއި ޔަޢޫޤް އާއި ނަސްރު އާއި (މިހުރިހާ ބުދުތައް) ދޫކޮށް ނުލާހުށިކަމެވެ! އަދި ހަމަކަށަވަރުން އެއުރެން ގިނަބަޔަކު މަގުފުރެއްދޫއެވެ. އަނިޔާވެރިންނަށް މަގުފުރެއްދުން ނޫން އެެހެންކަމެއް އިތުުރުނުކުރައްވާނދޭވެ! އެއުރެންގެ ފާފަތަކުގެ ސަބަބުން އެއުރެން ޣަރަޤުކުރެއްވި އެވެ. ދެން އެއުރެން އަލިފާނަށް ވެއްދެވި އެވެ. ފަހެ ﷲ ފިޔަަވައި ނަޞްރު ދޭނެބަޔަކު އެއުރެންނަކަށް ނުފެނުނެވެ.” (ސޫރަތުއްނޫޙް:25-1)\n– އަބްދުއްރައްޒާގު އަލީ ލިޔުއްވާފައިވާ ހަލާކުކުރެއްވި އުންމަތްތަކުގެ ވާހަކަ ފޮތުން ނަގާފައި\nމަރުވި މީހުންގެ އަދަދު 135 އަކަށްވުރެ މައްޗަށް\nއޮކްސްފޯޑުން އުފެއްދި ކޮވިޑް-19 ގެ ވެކްސިން ކާމިޔާބު


SunOnline: Namaadhah safu hadhaa iru gaidhuru kuraakan nujeheyne: Islamic ministry\nނަމާދަށް ސަފުހަދާއިރު ގައިދުރު ކުރާކަށް ނުޖެހޭނެ: އިސްލާމިކް މިނިސްޓްރީ\nއައިޝަތު ފަރީޙާ 01 Jul 2020, 12:43\nޖޫން 15، 2020: ރައްކާތެރިކަމުގެ ފިިޔަވަޅުތައް އަޅައި، ޖަމާއަތް ނުހަދާގޮތަށް މިސްކިތް ހުޅުވާލުން -- ސަން ފޮޓޯ/ ފަޔާޒު މޫސާ\nމިއަދުގެ މަޣްރިބު ނަމާދުން ފެށިގެން ރާއްޖޭގެ ހުރިހާ މިސްކިތެއްގައި ވެސް ޖަމާއަތުގައި ނަމާދު ކުރުމުގެ ހުއްދަ އިސްލާމިކް މިނިސްޓްރީ އިން ވަނީ ދީފަ އެވެ. މިހާރު ރާއްޖޭގެ ހާލަތަށް ބަލާއިރު، ކޮވިޑް19ގެ ކޮމިޔުނިޓީ ސްޕްރެޑެއް އޮތީ މާލެ ސަރަައްދުގަ އެވެ. ޖޫން 15 އިން ފެށިގެން މާލެ ސަރަހައްދުގައި ޖަމާއަތް ނުހަދާ މިސްކިތްތަކުގައި ނަމާދު ކުރުމުގެ ހުއްދަ ދިންނަމަވެސް، ޖަމާއަތް ހަދައިގެން ނަމާދު ކުރަން ފަށާނީ މިއަދުގެ މަޣްރިބު ނަމާދުން ފެށިގެންނެވެ.\nއިސްލާމިކް މިނިސްޓްރީ އިން މިއަަދު ބުނީ ޖަމާއަތުގައި ނަމާދު ކުރާއިރު ގައިދުރުކަން ބަހައްޓަން ނުޖެހޭނެ ކަމަށެވެ. ނަމާދަށް ސަފުހަދާނީ ކޮނޑާއި ކޮނޑު، ފަޔާއި ފައި ޖެހޭނެހެން ކަމަށް މިނިސްޓްރީ އިން ބުންޏެވެ.\n"މިނިސްޓްރީ އިން ނިންމާފައި ވާނީ ޖަމާއަތަށް ސަފުހަދާނީ އާންމު ހާލަތުގައި ވެސް ސަފު ހަދާގޮތަށް، ކޮނޑާ ކޮނޑު ޖެހޭނެހެން،" މިނިސްޓްރީ އިން ބުންޏެވެ.\nމިސްކިތްތަކުގައި ޖަމާއަތް ހަދަން ހުއްދަ ދިންއިރު، ޖަމާއަތަށް ދާ މީހުން ސަމާލުކަންދޭން ޖެހޭ ކަންތައްތައް މިނިސްޓްރީ އިން ފާހަގަ ކުރެ އެވެ. އެގޮތުން ގެއިން ވުޟޫކޮށްގެން ދިޔުމަށާއި، މުސައްލަ ގެންދިޔުމާއި، އެމީހެއްގެ މުސައްލަމަތީ ނޫނީ ނަމާދު ނުކުރުމަށް އަދި މިސްކިތަށް ވަދެ ނިކުތުމުގައި ގައިދުރުކަން ބެހެއްޓުމަށް މިނިސްޓްރީ އިން އިލްތިމާސް ކުރެ އެވެ.\nއަދި މިސްކިތުގެ އެތަން މިތަނުގައި ތިބުމުގެ ބަދަލުގައި މިސްކިތަށް ވަންނަ ގޮތަށް ފުރަތަމަ ސަފުން ފެށިގެން ސަފު ހަދަމުން ގެންދިޔުމަށް ވެސް މިނިސްޓްރީ އިން ވަނީ އިލްތިމާސް ކޮށްފަ އެވެ.\nމީގެ އިތުރުން ހުރިހާ ނަމާދެއް ހަތް މިނެޓަށް ވުރެ ދިގު ނުވާނެހެން ކުރިއަށް ގެންދަން މިނިސްޓްރ އިން ވަނީ އިމާމުންނަށް އިލްތިމާސްކޮށްފަ އެވެ. އަދި ބަންގިއަށް ފަހު ފަސް މިނެޓް ތެރޭ ގަމަތްދީ ނަމާދުކުރަން ފަށައި ހުރިހާ ނަމާދެއްގައި ވެސް ސޫރަތުލް ފާތިހާ ފިޔަވައި ޟުހާ ސޫރަތުން ފެށިގެން ތިރީގެ ކުރު ސޫރަތްތައް ކިޔެވުމަށް ވެސް ވަނީ އިލްތިމާސްކޮށްފަ އެވެ.\nކޮންމެ ނަމަދެއްގެ ކުރިން މިސްކިތް މޮޕުލާ ސާފުކުރަންވަނެ ކަމަށާާއި ކޮންމެހެން ބޭނުންވެއްޖެ ހާލަތެއްގައި ނޫނީ އެއާކޯން ބޭނުން ނުކުރުމަށް ވެސް ވަނީ އިލްތިމާސް ކޮށްފަ އެވެ.\nކޮވިޑް19 އާ ގުޅިގެން މާލެ ސަރަހައްދުގެ މިސްކިތްތަކުގައި ޖަމާއަތްހެދުން މެދުކަނޑާލީ މާޗު 18 ވަނަ ދުވަހުން ފެށިގެންނެވެ.\nރާއްްޖޭގައި ގަޔާއި ގައި ޖެހޭ ގޮތަށް ސަފުހެދުމަށް އިސްލާމިކް މިނިސްޓްރީ އިން އިލްތިމާސް ކުރި އިރު، ސައުދީ އެރެބިޔާގައި ޖަމާއަތުގައި ނަމާދު ކުރަނީ ގައިދުރުކަންމަތީތިބެ އެވެ.


Ithuru Guest House ehge huhdha athulaifi\nގަވައިދާ ހިލާފުވި އިތުރު ގެސްޓް ހައުސްއެއްގެ ހުއްދަ އަތުލައިފި\nހުޅުމާލެ: އެޗްޕީއޭއާއި ޓޫރިޒަމް މިނިސްޓްރީގެ ގައިޑްލައިނާ ހިލާފަށް ދެކުނު އޭޝިޔާގެ ފަތުރުވެރިންނަށް ހިދުމަތް ދިން އިތުރު ގެސްޓް ހައުސްއެއް ޖޫރިމަނާ ކޮށްފައިވޭ --- ފޮޓޯ: އަވަސް\nއެޗްޕީއޭގެ ގައިޑްލައިނާ ހިލާފަށް ދެކުނު އޭޝިއާގެ ޓޫރިސްޓުންނަށް ހިދުމަތް ދެމުން ދިޔަ އިތުރު ގެސްޓްހައުސް އެއްގެ ލައިސަންސް ޓޫރިޒަމް މިނިސްޓްރީން ސަސްޕެންޑް ކޮށްފި އެވެ.\nޓޫރިޒަމް މިނިސްޓްރީން ކުރި ޓުވީޓެއްގައި ބުނުފައި ވަނީ އެޗްޕީއޭ އާއި މިނިސްޓްރީން އެކުލަވައިލި ގައިޑްލައިނާ ހިލާފުވި ގެސްޓް ހައުސްއެއްގެ ހުއްދަ ބާތިލު ކޮށްފައިވާ ކަމަށެވެ. އެއީ މާލޭ ސަރަހައްދުގައި ހިންގާ ގެސްޓް ހައުސް އެކެވެ. އެތާނގެ ނަން ޓޫރިޒަމް މިނިސްޓްރީން ހާމަ ކޮށްފައެއް ނުވެ އެވެ.\nގަވާއިދާ ހިލާފަށް ދެކުނު އޭޝިޔާގެ ފަތުރުވެރިންނަށް ހިދުމަތްދެމުން ދިޔަ ތިން ގެސްޓް ހައުސްއެއްގެ ހުއްދަ ޓޫރިޒަމް މިނިސްޓްރީން މި މަހުގެ 17 ވަނަ ދުވަހު ވެސް ވަނީ ބާތިލު ކޮށްފަ އެވެ. އަދި އިތުރު ތިން ގެސްޓްހައުސް އަކަށް ވަނީ އިންޒާރު ވެސް ދިނެވެ.\nދެނުކު އޭޝިޔާގެ ފަތުރުވެރިންނަށް ރާއްޖޭގެ ބޯޑަރު ހުޅުވާލާފައި ވަނީ މި މަހުގެ 15 ގަ އެވެ. ރާއްޖެ އަންނަ ފަތުރުވެރިން، މީހުން ދިރިއުޅޭ ރަށްރަށާއި އެ ރަށްރަށުގެ ގެސްޓް ހައުސްތަކަށް ނުގެން ދެވޭނެ ކަމަށް ހެލްތު އެޗްޕީއޭއިން ވަނީ އަންގާފަ އެވެ.\nނަމަވެސް ގަވައިދާ ހިލާފު ވެގެން ޖުމްލަ ހަތަރު ގެސްޓް ހައުސްއެއްގެ ހުއްދަ ޓޫރިޒަމް މިނިސްޓްރީން ބާތިލު ކޮށްފައި ވެއެވެ\nޓޫރިޒަމް އެޗްޕީއޭ ގެސްޓް ހައުސްތައް + ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް މިނިސްޓްރީ އޮފް ޓޫރިޒަމް


Veterans Cup: Maziya balikoh Valencia final ah | Mihaaru\nމިއަދުގެ މެޗުގެ ތެރެއިން ވެލެންސިއާގެ އައްސަދު (ކ) މާޒިޔާގެ އައްޔަ ކައިރިން ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nވެޓްރަންސް ކަޕް: މާޒިޔާ ބަލިކޮށް ވެލެންސިއާ ފައިނަލަށް\n08 ޖޫން 2018 - 01:013comments\nކުރީގެ ފުޓްބޯޅަ ކުޅުންތެރިންނަށް ހާއްސަކޮށްގެން ކުރިއަށްދާ ވެޓްރަންސް ކަޕްގައި މިއަދު ކުޅުނު މެޗުން 2-1 އިން މާޒިޔާ ބަލިކޮށް މުބާރާތުގެ ފައިނަލުގެ ޖާގައެއް ވެލެންސިއާ ކަށަވަރުކޮށްފި އެވެ.\nވެލެންސިއާ ވަނީ މި މުބާރާތުގައި ކުޅުނު ހުރިހާ މެޗަކުން މޮޅުވެފަ އެވެ. މިއަދުގެ މެޗާ އެކު އެ ޓީމަށް ދެ ވަނަ ބުރުގެ މެޗުތައް ނިމުނުއިރު، އެ ޓީމު އެއް ވަނައިގައި އޮތީ 12 ޕޮއިންޓާ އެކު އެވެ. ދެ ވަނައިގައި އޮތް މާޒިޔާ އަށް ލިބިފައިވަނީ ހަ ޕޮއިންޓެވެ. ތިން ވަނައިގައި އޮތް ނިއު ރޭޑިއަންޓާއި ހަތަރު ވަނައިގައި އޮތް ސިފައިންނަށް ލިބިފައިވަނީ ތިން ޕޮއިންޓެވެ. އެންމެ ފުލުގައި އޮތް ޕޮލިހަށް އަދި ޕޮއިންޓެއް ނުލިބެ އެވެ. އެ ޓީމު ވަނީ މުބާރާތުން ކަޓައިފަ އެވެ.\nފައިނަލުގެ ސީދާ ޖާގަ ވެލެންސިއާ އަށް ލިބުނުއިރު، ދެ ވަނަ ޖާގަ ލިބޭނީ ލީގު ބުރުގެ ދެ ވަނަ އާއި ތިން ވަނައިގެ މެދުގައި ކުޅޭ ސެމީ ފައިނަލް މެޗުން މޮޅުވާ ޓީމަކަށެވެ.\nޓާފް އެއް ނަމްބަރު ދަނޑުގައި މިއަދު ކުޅުނު މެޗުގައި ވެލެންސިއާގެ ލަނޑުތައް ކާމިޔާބުކުރީ އަބްދުﷲ އިބްރާހިމް އާއި މުހައްމަދު އިބްރާހިމް އެވެ. މާޒިޔާގެ ހަމައެކަނި ލަނޑު ކާމިޔާބުކުރީ އިސްމާއިލް މަހަފޫޒް (އިންމަ) އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ މި މުބާރާތުގައި ވެލެންސިއާ ޓީމަށް މޮޅު ކުޅުމެއް ދައްކަމުން އަންނަ މުހުތާރް ނަސީރު (ޓޫކިލޯ) އެވެ. މެޗުގެ 45 އަހަރުން މަތީގެ މޮޅު ކުޅުންތެރިއަކީ ޔޫސުފް އަޒީމް (ޔޫއްޓޭ) އެވެ.\nމުބާރާތުގައި މާދަމާ ހަވީރު ކުޅޭ މެޗުގައި ނިއު ބައްދަލުކުރާނީ ޕޮލިހާ އެވެ. މި މެޗުން މޮޅުވެއްޖެނަމަ ނިއު އަށް ސެމީގެ ޖާގައެއްގެ ފުރުސަތު ބޮޑުވާނެ އެވެ.\nމި މުބާރާތުގެ ޗެމްޕިއަންކަން އެންމެ ފަހުން ދެ ފަހަރު ވެސް ހޯދީ ނިއު އެވެ. މުބާރާތުގެ އެންމެ ކާމިޔާބު ޓީމަކީ ވެލެންސިއާ އެވެ. އެ ޓީމު ވަނީ މި މުބާރާތުގެ ތަށި ހަތަރު ފަހަރު އުފުލާލައިފަ އެވެ. އޭގެ އިތުރުން ސޮކަ ވެޓެރަންސް އިން ވެސް ވަނީ މި މުބާރާތް ކާމިޔާބު ކޮށްފަ އެވެ.\nއިތުރު ލިޔުންތައް ކްލަބް ވެލެންސިއާ މާޒިޔާ ސ.ރ.ކ ވެޓަރަންސް ކަޕް\nވެލެންސިއާ ބަލިކޮށް މާޒިޔާ އަށް އުއްމީދީ ފެށުމެއް\nމާޒިޔާ ބަލިކޮށް ވެލެންސިއާ ފައިނަލަށް


Opinion: Dhaulathun ves amalu kuranvee “new normal” ah | Mihaaru\nދައުލަތުން ވެސް އަމަލު ކުރުން ރަނގަޅީ "ނިއު ނޯމަލް' އަށް\n28 މެއި 2020 - 09:014comments\nދުނިޔޭގެ އެހެން ގައުމުތަކާ އެއްގޮތަށް އަޅުގަނޑުމެން ވެސް "ނިޔު ނޯމަލް"ގައި އުޅުމަށް މިދަނީ ތައްޔާރު ވަމުންނެވެ. ކޮވިޑް-19 އަށް ވެކްސިނެއް ލިބެންދެން އިޖްތިމާއީ ގުޅުންތައް ތަރުތީބުކޮށް، ވަޒީފާ އަދާކޮށް، ވިޔަފާރި ދަމަހައްޓައި، ދިރިތިބެން ޖެހޭނީ ނިޔު ނޯމަލަށް ކަމަށް، ހިތާ ދެކޮޅަށް ނަމަވެސް ގަބޫލުކޮށްގެންނެވެ.\nނަމަވެސް ކުރިޔަށް އޮތް ތަނުގައި "ނިޔު ނޯމަލް"ގައި އުޅެން ޖެހޭނީ ރައްޔިތުން އެކަންޏެއް ނޫނެވެ. ދިވެހި އިގްތިސާދު އަލުން އާރާސްތު ކުރުމަށް މަދުވެގެން އަހަރެއް ނަގާނޭ ކަމަށް ބެލެވެ އެވެ. އެހެންކަމުން، މި މުއްދަތުގައި، ދައުލަތުން ވެސް އުޅުން ރަނގަޅީ "ނިޔު ނޯމަލް" އަށެވެ. ތިން މަހަކަށް ނޫނެވެ. މަދުވެގެން އަހަރެއްހާ ދުވަހަށެވެ.\nދައުލަތުގެ އާމްދަނީއަށް ކުރާނެ އަސަރު\nކޮވިޑް-19ގެ ސަބަބުން އެ ގައުމެއްގެ އިގްތިސާދަށް އެންމެ ބޮޑަށް ނޭދެވޭ އަސަރު، މި ސަރަހައްދުގައި ކުރާނީ ދިވެހިރާއްޖެއަށް ކަމަށާއި، ރާއްޖޭގެ ޖީޑީޕީ -8.5 ޕަސެންޓް ދަށްވެ، އިގްތިސާދީ އޮޑި "ފަރުގައި" ޖެހޭނެ ކަމަށް ވޯލްްޑް ބޭންކުން ވަނީ އަންދާޒާކޮށްފަ އެވެ. ވީ އެންމެ އަވަހަކަށް ފަތުރުވެރިކަމުގެ ސިނާއަތް ފެށުމަށް މަސައްކަތް ކުރަމުން ދިޔަ ނަމަވެސް، މި އަހަރުގެ ތެރޭގައި، ހަރުދަނާ ގޮތެއްގައި ފަތުރުވެރިކަމުގެ ސިނާއަތް ހިނގައިގެންފާނެ ކަމަކަށް، ސިނާއަތުގެ މަތިފަޑީގައި ތިބި ފަރާތްތައް ގަބޫލެއް ނުކުރެ އެވެ.\nމަސައްކަތްތެރިންގެ 14 ޕަސެންޓް ވަޒީފާ އަދާކުރަނީ ރިޒޯޓްތަކުގައި ކަމަށް 2014 ބޯހިމެނި ހިސާބުތަކާ އެކު ނުކުތް ރިޕޯޓްތަކުގައި ލިޔެފައިވެ އެވެ. ނަމަވެސް ރިޒޯޓްތައް ހުއްޓުމުން ވަޒީފާގެ މައްސަލަ ޖެހެނީ، ހަމައެކަނި ރިޒޯޓުގައި ވަޒީފާ އަދާކުރި މުވައްޒަފުންނަށް އެކަންޏެއް ނޫނެެވެ. ޓްރެވަލް އެޖެންޓުންނާއި، އެއާލައިންތަކާއި، ރިޒޯޓްތަކަށް މުދަލާއި ޚިދްމަތް ވިއްކި ވިޔަފާރިތަކާއި، ފަތުރުވެރިކަމުގެ ސިނާއަތުން އާމްދަނީ ހޯދި މިޔުޒިޝަނުން، ފޮޓޮގްރާފަރުން، ކުރެހުންތެރިން، ވެބް ޑިވޮލަޕަރުން ފަދަ ފަންނާނުންނާއި، ޑައިވަރުން، ފީނުންތެރިންނާއި އަދި މިނޫން ވެސް އެތައް ޚިދުމަތެއް ފޯރުކޮށްދިން ކެޔޮޅުން، ފަޅުވެރިން، ލޯންޗް ޑްރައިވަރުން ފަދަ ފަރާތްތަކުގެ ވަޒީފާތައް ވެސް ބީވެ އެވެ. ގެސްޓް ހައުސްތައް ހުއްޓުމުން، ގެސްޓް ހައުސްގައި ވަޒީފާ އަދާކުރި ފަރާތްތަކުގެ އިތުރުން، ރަށުގައި މަސް ދަތުރު، އެކްސްކާޝަން، ލޯންޑްރީ ފަދަ ޚިދުމަތްތައް ފޯރުކޮށްދިން ފަރާތްތަކާއި، ކެފޭ އާއި ފިހާރަތައް ހިންގި ފަރާތްތަކުގެ އާމްދަނީއަށް ބުރޫއަރާ ވަޒީފާތައް މަދުވެ އެވެ.\nރާއްޖޭގެ އެހެނިހެން ސިނާއަތްތައް ވަނީ ފަތުރުވެރިކަމުގެ ސިނާއަތާ ގުޅިލާމެހިފައި ކަމުން، ފަތުރުވެރިކަމުގެ ސިނާއަތް 'ބަނޑު' ޖެހުމުން، ކޮންސްޓްރަކްޝަން، ޓްރާންސްޕޯޓް، ކޮމިޔުނިކޭޝަން ފަދަ އިގްތިސާދުގެ 20 ޕަސެންޓް ހިއްސާކުރި ސިނާއަތްތަކުގެ ވިޔަފާރިއަށް ބޮޑުތަނުން ވަނީ ބުރޫއަރައިފަ އެވެ. މީގެ އިތުރުން ހޯލްސޭލް އަދި ރީޓޭލް ވިޔަފާރި (9.7 ޕަސެންޓް) އާއި ރިއަލް އެސްޓޭޓް ވިޔަފާރި (6.8 ޕަސެންޓް) އަކީ ރައްޔިތުންގެ ޖީބުގެ ފުދުންތެރިކަމާ ގުޅުން ހުރި ވިޔަފާރިތަކެވެ.\nދިވެހި ޕްރައިމަރީ އިންޑަސްޓްރީސް ކަމުގައިވާ މަސްވެރިކަމާއި ދަނޑުވެރިކަމުގެ އުފެއްދުންތަކުގެ ބޮޑު ބައެއް އަމާޒު ކުރެވިފައިވަނީ ޓުއަރިޒަމަށް ކަމަށް ވުމުން، މަސްވެރިކަމާއި ދަނޑުވެރިކަން ވެސް މަޑުޖެހި، އެ ސިނާއަތްތަކުގައި މަސައްކަތް ކުރާ ފަރާތްތަކުގެ ވަޒީފާތަކަށް ބުރޫއަރާނެ އެވެ. އިގްތިސާދަށް އައި ލޮޅުމާއި، ޕެންޑެމިކް ކޮންޓްރޯލް ކުރުމަށް އެޅި ފިޔަވަޅުތަކުގެ އިތުރުން، ދޮޅު މަހަށް މާލެ ސަރަހައްދު ލޮކްޑައުން ކުރުމާ އެކު، ކުދި އަދި މެދު ފަންތީގެ ގިނަ ވިޔަފާރިތަކުގެ ދޮރުތައް މިހާރު ހުރީ ބަންދު ބޯޑު އަޅުވައި ތަޅުލާފަ އެވެ. ގައުމީ އިގްތިސާދު -8 ޕަސެންޓަށް ދަށްވެ، ދިވެހި އިގްތިސާދީ ނައު ފަރުގާ ޖެހޭނެ ކަމަށް ބެލެވޭއިރު، ޖުމްލަކޮށް ހުރިހާ ވިޔަފާރިތައް އަނަރޫފަވެ، އެ ވިޔަފާރީގެ މަސައްކަތްތެރިންގެ އާމްދަނީ ދަށަށް ގޮސް ވަޒީފާތަކަށް ބުރޫނާރައެއް ނުހުންނާ އެވެ.\nދިވެހި ސިނާއަތްތަކާއި ވިޔަފާރިތައް މަޑުޖެހުމުގެ ސަބަބުން، އަމިއްލަ ވިޔަފާރިތަކުގައި ވަޒީފާ އަދާކުރި ފަރާތްތަކުގެ ގިނަ ބަޔަކު ވަޒީފާއިން ވަކިކޮށް، އަނެއް ބަޔަކު ނޯޕޭ އަށް ފޮނުވައި، ދެން ތިބި މީހުންގެ މުސާރައިން ބައެއް ވަނީ އުނިކޮށްފަ އެވެ. ސިޔާސީ މަގާމުތަކާއި ފަނޑިޔާރުގޭގެ މުސާރަތައް ވެސް ހިމެނޭ ގޮތުން، ދައުލަތުގެ މަގާމުތަކުގެ މުސާރައިން ވެސް ވަނީ ބައިކުޅަ ބައެއް އުނިކޮށްފަ އެވެ. ނުރަސްމީ ވަޒީފާތައް އަދާކުރާ ގިނަ ފަރާތްތައް މިވަގުތު ތިބީ މަސައްކަތެއް ނެތިފަ އެވެ. އެހެންކަމުން ދިވެހި މަސައްކަތްތެރިންގެ 20 ޕަސެންޓަށް ވުރެ މަދު ނޫން އަދަދެއްގެ ވަޒީފާ ގެއްލި، ގާތްގަނޑަކަށް 65 ޕަސެންޓް ފަރާތުގެ އާމްދަނީއަށް ނޭދެވޭ އަސަރު ފޯރާފައި ވާނޭ ކަމަށް ބެލެވެ އެވެ.\nދައުލަތް ހިންގަނީ ރައްޔިތުންގެ ޓެކްސް ފައިސާއިންނެވެ. މީރާގެ 2019ގެ އާމްދަނީއަށް ބަލާއިރު 78 ޕަސެންޓަކީ ޖީއެސްޓީ، ޓީޖީއެސްޓީ، ވިޔަފާރި ފައިދާގެ ޓެކްސް، ގްރީން ޓެކްސް އަދި ޓުއަރިޒަމް ލޭންޑް ރެންޓެވެ. ފަތުރުވެރިކަން ހުއްޓި، އިގްތިސާދީ ނައު ފަރުގައި ޖެހުމާއި ލޮކްޑައުންގެ ސަބަބުން، ގިނަ ވިޔަފާރިތަކުގެ ވިކުރާގައި ފެންނަން ހުރީ ރަތް ކުލަ އެވެ. ޖީއެސްޓީ އުފަންވަނީ މުދަލެއް ނުވަތަ ޚިދުމަތެއް ގަތުމުންނެވެ. މަސައްކަތްތެރިންގެ ގިނަ ބައެއްގެ އާމްދަނީ ބޮޑު ތަނުން މަދުވެ، ޖީބުގައި މަކުނުވާ ފުރުމުން، ތަކެތި ގަތުމުގެ ގާބިލުކަން ދަށްވެ، ޖީއެސްޓީގެ މިންވަރު އެތައް ތަނުން މަދުނުވެއެއް ނުހުންނާ އެވެ. ގްރީން ޓެކްސް ލިބޭނީ ޓުއަރިސްޓުން ދަތުރު ކުރަން ފެށުމުންނެވެ. މީގެ އިތުރުން ދައުލަތަށް ލިބޭ ޓުއަރިޒަމް ލޭންޑް ރެންޓް ހަ މަސް ދުވަހަށް ފަސްކޮށްދޭން ސަރުކާރުން ނިންމުމުން، 2019 ގައި 1.6 ބިލިއަން ރުފިޔާ ލިބުނު ޓުއަރިޒަމް ލޭންޑް ރެންޓް ވެސް ބޮޑު ތަނުން މަދުވާނެ އެވެ. އަދި 4.3 ޕަސެންޓް ހިއްސާކުރި އެއާޕޯޓް ޑިވެލޮޕްމަންޓް ޗާޖަސް ލިބޭނީ ދަތުރުވެރިނަށް މަރުހަބާ ކިޔަން ފެށުމުންނެވެ. ބޭންކްތަކުން ނަގާފައިވާ ލޯނުތަކަށް ލުއި ދިނުމުގެ ސަބަބުން 4.34 ޕަސެންޓް ހިއްސާކުރި ބޭންކުތަކުގެ ޕްރޮފިޓުން ނަގާ ޓެކްސް ވެސް، ދަށްނުވެއެއް ނުހުންނާ އެވެ.\nމަތީގައި ބަޔާންކުރި ބައިތައް ފިޔަވައި މީރާގެ އާމްދަނީގައި ދެ ޕަސެންޓަށް ވުރެ މަތިން ހިއްސާކުރާ އެހެން ގިންތިއެއް ނެތެވެ. މީރާއިން އާންމުކޮށްފައިވާ މި އަހަރުގެ އެޕްރީލް މަހުގެ އާމްދަނީ ކުރީ އަހަރުގެ އެެޕްރީލަށް ވުރެ 69 ޕަސެންޓް ދަށެވެ. ދައުލަތުން ކުއްޔަށް ދީފައި ހުރި އެހެނިހެން ބިންތަކުގެ ކުލި ފަސްކުރުމުން، ބިންތަކުގެ ކުލީގެ ގޮތުގައި 2019 ގައި ލިބުނު 100 މިލިއަނަށް ވުރެ ގިނަ ރުފިޔާ ވެސް މި އަހަރަކު ނުލިބޭނެ އެވެ. އަންދާޒާކުރެވޭ ގޮތުގައި ދައުލަތުގެ ޖުމްލަ އާމްދަނީ، މިދިޔަ އަހަރަށް ވުރެ 60 ޕަސެންޓް ވަރު ދަށްވުމަކީ ނާދިރު ކަމަކަށް ނުވާނެ އެވެ.\nދައުލަތަށް ލިބޭ އާމްދަނީ 60 ޕަސެންޓް ވަރު ދަށްވާނެ ކަމަށް ބެލެވޭ އިރު، ދައުލަތުގެ ޚަރަދުތައް ވަނީ އިތުރުވެފަ އެވެ. ކޮވިޑް-19 ގެ ހަނގުރާމައިގެ ޚަރަދުތައް 900 މިލިއަން ރުފިޔާއާ މިހާރު ވެސް ވަނީ ކައިރިވެފަ އެވެ. ކަރަންޓީނު ކުރުމާއި އައިސޮލޭޓް ކުރުމަށް އަޅުގަނޑުމެން ބޭނުންކުރާ އަގުބޮޑު މޮޑެލަށް ބޮޑެތި ބަދަލުތަކެއް ނުގެންނަ ނަމަ، އަހަރު ނިމުމުގެ ކުރިން ކޮވިޑް ހަނގުރާމައަށް ކުރާ ޚަރަދު އެކަނި 1.5 ބިލިއަނަށް އަރާފާނޭ ކަމަށް އަންދާޒާ ކުރެވެ އެވެ.\nމީގެ އިތުރުން ވަޒީފާތަކުން ވަކިކުރި ފަރާތްތަކަށް ފޯރުކޮށްދޭން މަޖްބޫރު އިންކަމް ސަޕޯޓާއި، ގެދޮރު ނެތް ފަރާތްތަކާއި، އިތުރަށް ހާލުގައި ޖެހޭނޭ ފަރާތްތަކަށް ވެސް އެހީވެ، އަޅާލައި ބަލަހައްޓަން މި ފުރުސަތުގައި ދައުލަތަށް މަޖުބޫރު ވާނެ އެވެ. ވަޒީފާ ގެއްލުނު ފަރާތްތަކަށް އެހީވުމަށް މިހާތަނަށް ނިންމަވާފައިވަނީ ތިން މަހަށެވެ. ނަމަވެސް ތިން މަސް ނިމުމަކުން ވަޒީފާތަކެއް ކުއްލިއަކަށް ފާޅެއް ނުވާނެ އެވެ. ދައުލަތުގެ ޒިންމާއެއް ނުކެނޑޭނެ އެވެ.\nރާއްޖެ އައި ޓޫރިސްޓުންތަކެއް އެއާޕޯޓްގައި: ޓޫރިޒަމް ހުއްޓުމުން ދައުލަތުގެ އާމްދަނީ ބޮޑު ތަނުން ދަށަށް ދާނެ\nމި އަހަރަށް ފާސްކުރި ބަޖެޓުގައި، ސަރުކާރުން ދޭ އެހީ އާއި ސަބްސިޑީސްގެ ގޮތުގައި 4.6 ބިލިއަން ރުފިޔާ ހިމަނައިފައިވެ އެވެ. ބަޖެޓް ކުރެވިފައިވާ އެހީ އާއި ސަބްސިޑީގެ އިތުރުން، ކޮވިޑް-19 އާ ގުޅިގެން އިންކަމް ސަޕޯޓްގެ ގޮތުގައި މިހާރު ވެސް 300 މިލިއަން ރުފިޔާއާ ކައިރި ކުރާ އަދަދެއް ދޫކޮށްފި އެވެ. އިތުރަށް ހާލުގައި ޖެހޭނެ ފަރާތްތަކަށް އަޅާލުމަށާއި، މިހާރު ވެސް ރަޖިސްޓްރީ ކޮށްފައިވާ ފަރާތްތަކަށް އިތުރަށް އެހީ ދިނުމުގެ ސަބަބުން، އެހީ އާއި ސަބްސިޑީޒްގެ އެކު ޖުމްލަ އަދަދު 5.5 ބިލިއަން ފަހަނައަޅައި ދިޔުމަކީ އެކަށީގެންވާ ކަމެކެވެ.\nވީމާ، ގަބޫލުކުރެވޭ ގޮތުގައި 2020 ނިމިގެންދާނީ ދައުލަތުގެ ޚަރަދުތައް ވަރަށް ބޮޑުތަނުން އިތުރުވެ، އާމްދަނީ ވަރަށް ބޮޑު ތަނުން ދަށްވެގެންނެވެ. ނަމަވެސް 2021 ފެށޭއިރު ކޮވިޑްގެ ނުރައްކަލުން ފުރިހަމައަށް ގައުމު ސަލާމަތް ވެފައިވާނެ ކަމަށް ހިސާބު ޖަހާކަށް ނުވާނެ އެވެ. ކޮވިޑް-19ގެ ކޮޅިގަނޑު ލައްވާލީ ރާއްޖެއަށް އެކަންޏެއް ނޫނެވެ. މުޅި ދުނިޔެއަށެވެ. ހުރިހާ އިގްތިސާދަށެވެ. ދުނިޔޭގެ މުއްސަނދި ގަަައުމުތަކުގެ އަންއެމްޕްލޯއިމަންޓް ރޭޓްސް ހުރީ ފަހުގެ ތާރީޚެއްގައި ނުފެންނަ ހިސާބެއްގަ އެވެ. އެހެންކަމުން، އެކީ އެއްފަހަރާ ތަންމަތިތައް ބަނދެ 1.6 މިލިއަން ފަތުރުވެރިން އެބައި މީހުންގެ އައިލާ ގޮވައިގެން ޗުއްޓީގައި ފުރާފާނެ ކަމަކަށް ހީކުރާކަށް ނުވާނެ އެވެ. އުންމީދު ކުރިކަމުގައި ވިޔަސް ހިސާބު ޖަހާކަށް ނުވާނެ އެވެ. އަނަރޫފަވި ވިޔަފާރިތައް ކޮޅަށް ޖެހޭނީ މަޑުމަޑުންނެވެ. ކޮވިޑްގެ ކޮޅިގަނޑު މުޅިން އެއްލާލައި، އުޑުމަތި ސާފުވެ ދިވެހި އިގްތިސާދަށް ހަމަ ވައި ލިބޭނޭ ކަމަށް ބަލަން ވާނީ އެެންމެ އަވަހަށް ވެސް 2021 ގެ ފަހުކޮޅުގައި ކަމަށް ބެލެވެ އެވެ. އެ ދުވަސް އަންނަން ވާއިރަށް، އިގްތިސާދީ އޮޑީގެ ފަށަނަށް ލިބުނު ގެއްލުން މަރާމާތުކޮށް، ވާވެލާވެލި އާކޮށް، ފަޅުވެރި ކުދިން އަލުން ކޮޅަށް ނަގައި ތައްޔާރު ވެވިއްޖެ ނަމަ، 2021 ފަހުކޮޅުގައި ހިތްވަރާ އެކު ކަނޑު އޮޅިން ނުކުމެ، ދަންމާނަށް ދޫކޮށް، އިގްތިސާދީ އޮޑީގެ ރިޔަލުގައި ވައިއަޅުވައި، ފައްސިއަށް ދުއްވަން ފެށިދާނެ ކަމަށް އުންމީދު ކުރެވެ އެވެ.\nއިގްތިސާދު އޮޑީގެ ދުވެލި އިހު ސްޕީޑަށް ގެންދިޔުމަށް މަދުވެގެން އަހަރެއްހާ ދުވަސް ނަގާނޭ ކަމަށް ބެލެވޭއިރު އެހިސާބަށް ދަންދެން ދައުލަތުގެ އަމަލުތައް ވެސް ބަހައްޓަން ޖެހޭނީ ނިއު ނޯމަލްގައި ކަން ޔަގީނެވެ.\nނިއު ނޯމަލްގައި ދައުލަތް ހިންގުން\nޕެންޑަމިކްއާ ގުޅިގެން ފިނޭންސް މިނިސްޓްރީން ހަދާފައިވާ ސެނާރިއޯތަކުގެ ތެރެއިން މިހާރު އަންދާޒާ ކުރާ ސެނާރިއޯ ތިނެއްގައި 15 ބިލިއަން ރުފިޔާ އަދި ސެނާރިއޯ ހަތަރެއްގައި 17 ބިލިއަން ރުފިޔާ އިތުރަށް ހޯދަން ޖެހޭނެ ކަމަށް ވަނީ ބަލާފަ އެވެ. ދުނިޔޭގެ މާލީ އިދާރާތަކުން ލިބޭނެ ކަމަށް އަންދާޒާކުރާ 290 ވަރަކަށް މިލިއަން ޑޮލަރު ފުރިހަމައަށް ލިބުމުން ވެސް ފައިނޭންސް ކުރެވޭނީ 25 ޕަސެންޓަށް ކަމަށް ބެލެވެ އެވެ.\nޕެންޑެމިކްއާ ގުޅިގެން ވޯލްޑް ބޭންކް، އައިއެމްއެފް، އޭޑީބީ. ފަދަ އިދާރާތަކުން 290 މިލިއަން ޑޮލަރަށް ވުރެ އިތުރަށް ވެސް އެހީވެދީފާނެ އެވެ. އެކުވެރި ގައުމުތަކުން ވެސް އެބައި މީހުންގެ ރަހުމަތްތެރިކަމާއި ރައްޓެހިކަން އެތައް ސިފައަކުން ދައްކާނެ އެވެ. ނަމަވެސް ރައްޓެހިންނާއި ބައިނަލްއަގްވާމީ އިދާރާތަކުން ވެސް، ޚަރަދުތައް ކުޑަކުރަން އަޅުގަނޑުމެން ކުރާނީ ކޮން ކަމެއްތޯ އަހައި، އެކަންތައް މޮނިޓަނުކޮށެއް ނުތިބޭނެ އެވެ.\nދައުލަތަށް ލިބޭނޭ އާމްދަނީ ބޮޑު ތަނުން މަދުވެ، ޚަރަދުތައް ބިޔަވެ، ބޮޑުވާނޭކަން ޔަގީން ވާއިރު، އަދި މީގެ އިތުރުން މި އަހަރު ނިމޭއިރު އިގްތިސާދު މުޅިއަކުން ހަމައަށް އެޅޭނޭ ކަމަށް ނުބެލެވޭއިރު، 2021ގެ ނިޔަލަށް ދައުލަތުގެ ހިންގުން ވެސް ޖެހޭނީ "ނިއު ނޯމަލް" އަކަށް ފަރުމާކޮށް، އެތައް ނިސްބަތަކުން ޚަރަދުތައް ކުޑަކުރާށެވެ. ޚަރަދު ކުޑަކުރުމަށް އެކަށައަޅައި، އެކަމަށް ހިތުނިޔަތް ގަތުމުން، ޚަރަދު ކުޑަކުރުމުގައި ވިސްނިދާނެ ކިތަންމެ ގޮތެއް ލިސްޓް ކުރެވޭނެ އެވެ.\nއާމްދަނީ ދަށްވެ، ދައުލަތުން ފޯރުކޮށްދެވޭނެ ޚިދްމަތްތައް މަދުވާނެކަން ޔަގީން ކުރެވޭއިރު، ސަރުކާރު އެކުލެވިގެންވާނީ ޖުމްލަ ކިތައް މިނިސްޓްރީގެ މައްޗަށް ކަމަށް، އަދި ކޮންމެ މިނިސްޓަރެއްގެ ހަތަރެސް ފަޔަށް ބޭނުންވަނީ ކިތައް ސްޓޭޓް މިނިސްޓަރުންނާއި، ޑިޕިޔުޓީ މިނިސްޓަރުންނާއި ކޯޑިނޭޓަރުންކަމާއިި އެމީހުންގެ މުސާރައިގެ މިންވަރާ މެދު އަލުން ވިސްނިދާނެ އެވެ. ގައުމު ހަމައަކަށް އެޅެންދެން، ކޮންމެ ދުވަހަކު ދިވެހި ދިދަ ނަގާނީ ކިތައް ގައުމުގައިތޯ އާއި އެ އެމްބަސީތަކުގެ މުވައްޒަފުންގެ މުސާރަ އާއި އެލަވަންސްތައް ވެސް ނިޔު ނޯމަލްގައި އަލުން މުރާޖައާ ކުރެވިދާނެ އެވެ. ދައުލަތުގެ 30 ހަކަށް ކުންފުންޏާއި، ޖޮއިންޓް ވެންޗަ 39 ކުންފުނި ވުޖޫދުގައިވެ، އާންމު ހާލަތެއްގައި ވެސް ދައުލަތަށް ޑިވިޑެންޑެއް ދައްކަނީ އެންމެ 10 ވަރަކަށް ކުންފުނިން ކަމަށް ވާއިރު، ކުންފުނިތައް ކޮންސޮލިޑޭޓް ކޮށް، ހިންގުން ހަރުދަނާކޮށް، ފުދިއްޖޭ! ބުނެ އިތުރަށް ކުންފުނިތައް އުފެއްދުން މަޑުޖައްސާލައި، ބޯޑު މެންބަރުންނާއި އިސް ހިންގުންތެރިންގެ މުސާރަތަކާއި އެލަވަންސްތައް ކުޑަކުރަން ވިސްނިދާނެ އެވެ. ދައުލަތުގެ އެހެން ބާރުތަކާއި ކަމިޝަންތަކުގެ މުސާރަތަކާއި އިނާޔަތްތަކުގެ އަދަދުތަކަށް ވެސް އަލުން ވިސްނައި، މަޖިލިހުގެ މެންބަރުންނާއި ކައުންސިލް މެންބަރުންގެ އަދަދާއި މުސާރަތައް ވެސް "ނިއު ނޯމަލައިޒް"ކުރަން ނުޖެހިއެއް ނުދާނެ އެވެ. އެންމެ ތިން މަހަކަށް ނޫނެވެ.\nމީގެ އިތުރުން ވެސް ދައުލަތުގެ ޖުމްލަ ޚަރަދު ކުޑަކުރެވިދާނެ އެތައް ގޮތެއް ލިސްޓް ކުރެވިދާނެ އެވެ. ނަމަވެސް ފުރަތަމަ ބޭނުންވަނީ ނިއު ނޯމަލްގައި ދައުލަތް ހިންގުމަށް، ދައުލަތުގެ ވެރިން ހިތު ނިޔަތް ގަނެ، ޚަރަދުތައް ކުޑަކުރުމަށް އާނ! ބަސް ބުނުމެވެ. އެކަމަށް ސީރިއަސް ވެ ޖުމްލަކޮށް ދައުލަތް ހިންގުމުގެ ނިޒާމު އަލުން ބަލުން ބައްޓަންކޮށް ނިއު ނޯމަލައިޒް ކުރާށެވެ. ވޭތުވެ ދިޔަ 40 އަހަރު ދައުލަތް ހިންގި ސަގާފަތް ދޫކޮށް، އާ ގޮތަކަށް ބެރުގައި ފުނަޖަހައި ތަފާތު ގޮތަކަށް ފައި އަޅަން ދަސްކުރާށެވެ.\nއިގްތިސާދީ ގޮތުން ދަތި ހާލުގައި، ނިއު ނޯމަލްގައި ރައްޔިތުން އުޅެން ތައްޔާރު ވާއިރު، ނިއު ނޯމަލްގައި ދައުލަތް ހިންގާ ގޮތް ބަލަން ރައްޔިތުން ތިބޭނެ އެވެ.\nއިތުރު ލިޔުންތައް އިގްތިސާދު ކޮލަމް


މައުލޫމާތު ހޯދައި ލިބިގަތުމަށް އޮންލައިން ޕޯޓަލްއެއް ތައާރްފްކޮށްފި މައުލޫމާތު ހޯދައި ލިބިގަތުމަށް އޮންލައިން ޕޯޓަލްއެއް ތައާރްފްކޮށްފި\nމައުލޫމާތު ހޯދައި ލިބިގަތުމުގައި "މަހޯލި ޕޯޓަލް"ގެ ނަމުގައި އޮންލައިން ޕޯޓަލެއް ތައާރްފްކުރުން. ފޮޓޯ/ ޕީއެސްއެމް ނިއުސް\nމައުލޫމާތު ހޯދައި ލިބިގަތުމުގައި ބޭނުންކުރުމަށް "މަހޯލި ޕޯޓަލް"ގެ ނަމުގައި އޮންލައިން ޕޯޓަލެއް އިންފޮމޭޝަން ކޮމިޝަނުން ތައާރްފްކޮށްފިއެވެ.\nމި ޕޯޓަލް ރަސްމީކޮށް ތައާރަފްކޮށްދެއްވީ އިންފޮމޭޝަން ކޮމިޝަނަރު އާހިދު ރަޝީދުއެވެ. މިކަމަށްޓަކައި ބޭއްވި ބައްދަލުވުމުގައި ވާހަކަދައްކަވަމުން އިންފޮމޭޝަން ކޮމިޝަނަރު އާހިދު ރަޝީދު ވިދާޅުވީ މި ޕޯޓަލްއަކީ ހަމައެކަނި މައުލޫމާތަށް އެދި ހުށަހެޅުމަށް އޮތް ޕޯޓަލެއް ނޫންކަމަށާއި އޭގެ ދެންހުރި މަރުހަލާތައްވެސް ޕޯޓަލް މެދުވެރިކޮށް ކުރެވޭނެކަމަށެވެ. އެގޮތުން ދައުލަތުގެ އިދާރާއަކުން މައުލޫމާތު ހޯދުމަށް އެދި ހުށަހެޅުމުން އެ އިދާރާއަކުން މައުލޫމާތު ދިނުމަށް އިންކާރު ކޮށްފިނަމަ ނުވަތަ ދިން މައުލޫމާތާ މެދު ހިތްހަމަ ނުޖެހޭނަމަ ގާނޫނުގައި ކަނޑައަޅާފައި އޮންނަ ގޮތަށް މުރާޖާ ކުރުމަށް މުރާޖާ ކޮމިޓީއަށް މި ޕޯޓަލް މެދުވެރިކޮށް ހުށަހެޅޭނެކަމަށް ކޮމިޝަނަރު ވިދާޅުވިއެވެ.\n" މީގެ އިތުރުން މުރާޖާ ކޮމިޓީން ނިންމާ ނިންމުމަށް ހިތްހަމަ ނުޖެހޭނަމަ އިންފޮމޭޝަން ކޮމިޝަން އޮފީހަށް އިލްތިމާސްކުރުމަށްޓަކައި ހުށަހެޅޭ ހުށަހެޅުންވެސް މި ޕޯޓަލް ތެރޭން ހުށަހެޅޭނެ. އަދި އޭގެ އިތުރން ދައުލަތުގެ އިދާރާއަކަށް މައުލޫމާތައް އެދި ހުށަހަޅާ ގެން ގާނޫނުގައި ކަނޑައަޅާފައިވާ މުއްދަތުގެ ތެރޭގައި އެއްވެސް ޖަވާބެއް ދީފައިނުވާކަމުގަ ވަނީނަމަ ސީދާ އިންފޮމޭޝަން ކޮމިޝަނަށް ޝަކުވާއެއްގެ ގޮތުގައި ޕޯޓަލް ތެރޭން ހުށަހެޅޭނެ" އިންފޮމޭޝަން ކޮމިޝަނަރު އާހިދު ރަޝީދު ވިދާޅުވިއެވެ.\n"މަހޯލި ޕޯޓަލް"އަކީ މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނުގެ ދަށުން މަޢުލޫމާތަށް އެދުމުގައި ބޭނުންކުރާ އޮންލައިން ޕޯޓަލެކެވެ. މިޕޯޓަލަކީ މައުލޫމާތު ހޯދުމަށްޓަކައި ރައްޔިތުންނަށް މިހާރަށްވުރެ ފަސޭހަކޮށްދިނުމުގެ ގޮތުން ފަރުމާކޮށްފައިވާ ޕޯޓަލެކެވެ. އެގޮތުން މައުލޫމާތަށް އެދޭ ފަރާތްތަކުން މައުލޫމާތު ހޯދުމަށް އެދުމުގައި ދައުލަތުގެ އިދާރާތަކަށް މިޕޯޓަލް މެދުވެރިކޮށް ހުށަހެޅޭނެއެވެ. އަދި ދައުލަތުގެ އިދާރާތަކަށް މައުލޫމާތަށް އެދި ހުށަހަޅާ ހުށަހެޅުންތަކަށް މި ޕޯޓަލް މެދުވެރިކޮށް ޖަވާބުދާރީ ވެވޭނެއެވެ. މީގެ އިތުރުން ދައުލަތުގެ އިދާރާތަކުން މައުލޫމާތު ނުލިބިގެން އިންފޮމޭޝަން ކޮމިޝަނަށް ހުށަހަޅާ ޝަކުވާ ނުވަތަ އިލްތިމާސް ހުށަހެޅުމުގެ ނިޒާމުވެސް މި ޕޯޓަލް މެދުވެރިކޮށް ވަނީ ހަމަޖެހިފައެވެ.\n"މަހޯލި ޕޯޓަލް" ބޭނުންކުރުމަށްޓަކައި Mahoali.com ލިންކަށް ވަނުމަށްފަހު ރެޖިސްޓަރ ވާންޖެހޭނެއެވެ. އަދި މި ޕޯޓަލް މެދުވެރިކޮށް މައުލޫމާތު ހޯދުމަށްޓަކައި މައުލޫމާތަށް އެދޭ ފަރާތުގެ މައުލޫމާތު ފުރުމަށްފަހު، މައުލޫމާތު ބޭނުންވާ ތަނެއް އިޚްތިޔާރުކޮށް ބޭނުންވާ މައުލޫމާތަށް އެދެވޭނެއެވެ.\nމި ޕޯޓަލް ތަޢާރަފް ކޮށްފައިވަނީ ދައުލަތުގެ 50އަށް ވުރެ ގިނަ އިދާރާތަކާ އެކުގައެވެ. މީގެ ތެރޭގައި މިނިސްޓްރީތަކާއި، މިނިވަން މުއައްސަސާތަކާއި ކައުންސިލްތައް ހިމެނެއެވެ. އަދި ކުރިއަށް އޮތް ދުވަސްތަކުގައި ދައުލަތުގެ އެހެން އިދާރާތައް ވެސް މި ޕޯޓަލްގެ ވިއުގައާއި ގުޅި ޕޯޓަލް ބޭނުންކުރާ އިދާރާތައް އިތުރުވަމުން ދާނެކަމަށް އިންފޮމޭޝަން ކޮމިޝަނުން ބުނެއެވެ.\nމިޕޯޓަލް އުފެއްދުމުގެ މައިގަނޑު މަގްސަދަކީ މައުލޫމާތު ހޯދައި ލިބިގަތުމުގެ ގާނޫނުން ރައްޔިތުންނަށް ލިބިދީފައިވާ ހައްގު ފުރިހަމަ ގޮތުގައި ބޭނުން ކުރުމަށާއި ދައުލަތުގެ އިދާރާތަކުން ފޯރުކޮށްދޭން ޖެހޭ މައުލޫމާތު ފޯރުކޮށްދިނުމެވެ. އެގޮތުން ދައުލަތުގެ އިދާރާތަކުން ފޯރުކޮށްދޭން ޖެހޭ މައުލޫމާތު ފޯރުކޮށްދިނުމުގެ ނިޒާމަށް މި ޕޯޓަލްގެ ސަބަބުން ހެޔޮ ބަދަލުތަކެއް އަންނާނެކަމަށް އުންމީދުކުރެވޭ ކަމަށްވެސް އައިކޮމްއިން ބުނެއެވެ.


vnews - Misruge zamaanvee thaareehu dhakkuvaidhey budheh fenijje\nމިސްރުގެ ޒަމާންވީ ތާރީހު ދައްކުވައިދޭ ބުދެއް ފެނިއްޖެ\nމިސްރުން ފެނުނު ރަމްސަސްގެ ސިފަޔަށް ހަދާފައިވާ ބުދު\nމިސްރުގައި މީގެ ތިންހާސް އެތައް އަހަރެއް ކުރިން ވެރިކަން ކުރި ފިރުއައުނުންގެ ތެރޭގައި ހިމެނޭ ރަމްސަސް ދޭއްގެ ސިފަޔަށް ހަދާފައިވާ ބުދެއް މިސްރުން ފެނިއްޖެ އެވެ.\nރަމްސަސް ދޭއްގެ 26 ފޫޓު ދިގު މި ބުދު ފެނިފައިވަނީ މިސްރާއި ޖަރުމަނުގެ ތާރީހީ ހޯދުންތައް ހޯދަމުން ދިޔަ ބަޔަކަށެވެ.\nއެމީހުން ގަބޫލުކުރާ ގޮތުގައި މި ބުދަކީ ރަމްސަސް ދޭއްގެ ވެރިކަމުގައި އޭނާގެ ބާރުވެރިކަން ހާމަކޮށްދިނުމުގެ ގޮތުން ބަހައްޓާފައިވާ ބުދެއް ކަމަށެވެ. އަދި މިއީ މިސްރުގެ ތާރީހުގައި ވެސް އެގައުމުގެ އިހުގެ ތާރީހާއި ގުޅޭ ގޮތުން ހޯދުނު އެންމެ މުހިއްމު ހޯދުމެވެ.\nމިސްރުގެ އާސާރުތަކާއި ބެހޭ ވުޒާރާއިން މި ހޯދުމާއި ބެހޭ ގޮތުން ބުނެފައިވަނީ ޒަމާނީ ގާހިރާގެ އިރުމަތީ ބިތުގައި ރަމްސަސްގެ ވެރިކަމުގެ ދުވަސްވަރު އަޅުކަން ކުރާ ތަންތަން ހަދައިގެން އުޅުނު ހެލިއޯޕޮލިސްއިން ފެނުނު މި ތާރީހީ ހޯދުމަކީ ވަރަށް ގަދީމީ އަދި ތާރީހީ އެންމެ މުހިއްމު ހޯދުން ކަމަށެވެ.\nބިމުގެ އަޑީގައި ވަޅުލާފައިވާ އެ ބުދު ފެނިފައިވާ ސަރަހައްދަކީ އިރަށް އަޅުކަން ކުރުމަށް މަޝްހޫރު އެތައް ފަޅިއެއް މީގެ ކުރިން ބިނާކޮށްފައިވާ ސަރަހައްދެކެވެ. މިތަކެތި ފެނިފައިވަނީ މަތްރިޔާގައި އިމާރާތް ކުރަމުންދާ ސަރަހައްދަކުންނެވެ.\nރަމްސަސްއަކީ މިސްރުގައި ވެރިކަން ކުރި އެންމެ ބާރުގަދަ އަދި މިސްރުގެ ތާރީހުގައި ވެސް ފާހަގަކޮށްލެވޭ އެންމެ ބާރުގަދަ ވެރިންގެ ތެރޭގައި ހިމެނޭ ވެރިއެއް ކަމަށްވެސް އާސާރާއި ބެހޭ ވުޒާރާއިން ބުނެ އެވެ. އޭނާގެ ވެރިކަމުގައި މިސްރުގެ އިންތައް އިރުމަތިން ސޫރިޔާއާއި ދެކުނުން ނޫބިއާއާއި ހަމައަށް ވަނީ ފުޅާކޮށްފަ އެވެ. 1279 ބީސީއިން 1213 ބީސީއާއި ހަމައަށް ވެރިކަން ކުރި ރަމްސަސްއަކީ އެގައުމުގައި ތިންވަނައަށް ވެރިކަން ކުރި ފިރުއައުނެވެ.\nމިސްރު ސަރުކާރުގެ އޮފިޝަލުންނާއި، މީޑިއާއާއި އަދި އާއްމު އެތައް ބަޔަކު ވަނީ ރަމްސަސްގެ ބުދު ފެނުން ސަރަހައްދަށް ބުރާސްފަތި ދުވަހު ޖަމާވެފަ އެވެ. ރަމްސަސްގެ ބުދެއްގެ އިތުރުން އާކިއޮލޮޖިސްޓުންނަށް އެ ސަރަހައްދުން ވަނީ އިތުރު ބުދެއްގެ ބައެއް ވެސް ފެނިފަ އެވެ. އެ މީހުން ބުނާ ގޮތުގައި އެ ބަޔަކީ ރަމްސަސް ދޭއްގެ ކާފަ ދަރިއެއް ކަމަށްވާ ސެތީ ދޭއްގެ ބުދުގެ ބައެއް ކަމަށެވެ.\nރަމްސަސް ދޭއްގެ ވެރިކަމުގައި އޭނާގެ ބާރުވެރިކަން ހާމަކޮށްދިނުމުގެ ގޮތުން ބިނާކުރި ހެލިއޯޕޮލިސް ނޫނީ އިރުގެ އަވަށަކީ، އެ އަވަށް ބިނާކުރުމުގެ ސަބަބުން އާއްމުންގެ ތާއީދު ރަމްސަސްއަށް އިތުރުވެގެން ދިޔަ ކަމެއް ކަމަށް ތާރީހު ދިރާސާކުރާ މީހުން ބުނެ އެވެ.\nދިރާސާކުރާ ޓީމުން މިހާރު ގެންދަނީ ބުދުގެ އެހެން ބައިތައް އެ ވަޅުގަނޑުން ނެގުމަށް މަސައްކަތްކުރަމުންނެވެ. އެއަށް ފަހު އެ ބައިތައް ގުޅުވައިގެން ބުދުގެ އަސްލު ފުރިހަމަ ކުރުމަށް ވަނީ ނިންމާފަ އެވެ.


Nasheed vidhaalhuvanee2falheege thafaathu thunivefaiva kamah | Mihaaru\nއެމްޑީޕީގައި ދެ ފެކްޝަން އޮތް ކަމުގެ އިޝާރާތެއް؟\nއެރައީސްގެ އިބްރާހިމް މުހައްމަދު ސޯލިހާއި މަޖިލީހުގެ ރައީސް މުހައްމަދު ނަޝީދު އެމްޑީޕީގެ ޖަލްސާއެއްގައި ބައިވެރިވެވަޑައިގަންނަވަނީ. ނަޝީދު ވިދާޅުވަަނީ ދެފަޅީގެ ތަފާތު ތުނިވެއްޖެ ކަމަށް --ފޮޓޯ: ނިޝާން އަލީ/މިހާރު\n29 އެޕްރީލް 2021 - 20:31\nވެރިކަން ކުރާ ކޯލިޝަނުގެ މައި ޕާޓީ އެމްޑީޕީގެ ޕާލަމެންޓްރީ ގްރޫޕްގެ ތެރޭގަައި ރައީސް އިބްރާހީމް މުހައްމަދު ސޯލިހަށް ވަފާތެރި މެމްބަރުންނާއި އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އަރިސް ބޭފުޅުންގެ އަދަދުގެ ފަރަގު ކުޑަވުމުން ނަޝީދު ނުސީދާ ގޮތެއްގައި އެކަން މިއަދު ފާހަގަކުރައްވައިފި އެވެ.\nމަޖިލީހުގެ މި އަހަރުގެ ފުރަތަމަ ދައުރުގެ ފަހު ޖަލްސާ މިއަދު ބޭއްވިއިރު، ނެގި އެންމެ ހިޔާލު ތަފާތުވުން ބޮޑު ވޯޓަކީ އާއްމު ސިއްހަތު ރައްކާތެރިކުރުމުގެ ގާނޫނުގައި ބަޔާންކުރާ ސިއްހީ ނުއްރަކަލުގެ ކުއްލި ހާލަތު އިއުލާން ކުރުމުގެ ބާރު ރައީސުލްޖުމްހޫރިއްޔާ އަށް ދީ، އޭގެ ފަހުން މަޖިލީހަށް އެ މައްސަލަ ހުށަހަޅައި ރުހުން ހޯދާ ގޮތަށް ގާނޫނު އިސްލާހު ކުރަން ފުވައްމުލަކު އުތުރު ދާއިރާގެ އެމްޑީޕީގެ މެމްބަރު މުހައްމަދު ރަޝީދު ހުށަހެޅުއްވި ބިލުގެ ވޯޓެވެ. އެއީ ގާނޫނުއަސާސީގައި ބުނާ ކުއްލި ނުރައްކަލުގެ ހާލަތު އިއުލާން ކުރުމުގައި ވެސް އަމަލުކުރާ އުސޫލެވެ.\nގާނޫނުގައި މިހާރު ކަނޑައަޅާފައިވާ ގޮތުން ސިއްހީ ނުރައްކަލުގެ ކުއްލި ހާލަތު އިއުލާން ކުރައްވާނީ ހެލްތު މިނިސްޓަރެވެ. އެ ހާލަތު އިއުލާން ކުރެއްވުމަށް ފަހު، ރައްޔިތުންގެ މަޖިލީހުގެ ރުހުމެއް ވެސް މިހާރު ބޭނުމެއް ނުވެ އެވެ. ނަމަވެސް މިއީ ނަޝީދުގެ އަރިސް މެމްބަރުން ގަޔާވާ ކަމެއް ނޫނެވެ. ސީދާ ދެކޮޅެވެ.\nމަޖިލީހުގެ ޖުޑިޝަރީ ކޮމިޓީން އެ ބިލު ދިރާސާކޮށް، ހުށަހެޅި ރިޕޯޓަށް ފުނަދޫ ދާއިރާގެ މެމްބަރު މުހައްމަދު ޝާހިދު މިއަދު ހުށަހެޅުއްވީ ބިލުގެ މުޅި މަގުސަދާ ހިލާފު އިސްލާހެކެވެ. އެއީ ސިއްހީ ނުރައްކަލުގެ ކުއްލި ހާލަތު ވެސް އިއުލާނު ކުރެއްވޭނީ ރައީސުލް ޖުމްހޫރިއްޔާ އަށް ކަމަށާއި އެ ގޮތަށް އިއުލާނު ކުރެއްވުމަށް ފަހު މަޖިލީހަށް ހުށަހަޅަން ޖެހޭ ގޮތަށް ބިލުގައި އޮތް ބައި އުނުކިރުމަށެެވެ.\nHealth emergency ah Majileehuge hudha hoadhan faaheh nuvi, Vote inn fenunee MDP ge baibaivun\nޝާހިދު ހުށަހަޅުއްވައި، އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ތާއީދު ކުރެއްވި އިސްލާހާ އެއްކޮޅަށް 37 ވޯޓު ލިބުނެވެ. އެއީ ސިއްހީ ނުރައްކަލުގެ ކުއްލި ހާލަތު އިއުލާންކުރުމުގެ ބާރު ރައީސުލްޖުމްހޫރިއްޔާ އަށް ދީ، މަޖިލީހުގެ ރުހުން އެކަމަށް ހޯދުމަށް ގާނޫނަށް ހުށަހެޅި އިސްލާހު އުވައިލުމެވެ. އެކަމަށް ތާއީދު ކުރައްވައި 37 މެމްބަރަކު ވޯޓު ދެއްވިއިރު، ދެކޮޅަށް ވޯޓު ދެއްވީ 31 މެމްބަރެކެވެ. ވަކި ގޮތަކަށް ވޯޓު ނުދެއްވައި ތިއްބެވީ ދެ މެމްބަރެކެވެ.\nރައީސް އިބްރާހިމް މުހައްމަދު ސޯލިހު، މި ވޯޓުން ހަނިގޮތަކަށް ކާމިޔާބު ހޯއްދެވުމުން ދައްކާ ނަތީޖާއަކީ އެއް ބައެއްގެ ވިސްނުމުގައި ނަޝީދުގެ އަރިސް ބޭފުޅުން ވެސް މަޖިލީހުގައި ބާރުގަދަ ކުރަމުންދާ ކަމެވެ.\nރައީސްގެ އަރިސް މެމްބަރުންގެ ތާއީދު އޮތް އިސްލާހު ފާސްކުރުމާއެކު، ރިޔާސަތުން ނަޝީދު ވެސް ވިދާޅުވީ "މި ތުނިވެފައިވާ ވަރު" މިހާރު އެނގޭނެ ކަމަށެވެ.\n"މި މަޖިލީހުގެ ވޯޓު ގުނާ ބޭފުޅުންނަށް މިކަން މިހާރު ތުނިވެފައި އޮތް މިންވަރު އަޅުގަނޑުހިތުން އެނގިވަޑައިގަންނަވާތީހެން ތިޔަ ތިއްބަވަނީ ވަރަށް މަޑުމަޑުން،" އެ މަނިކުފާނު ވިދާޅުވި އެވެ. މިއީ، އެމްޑީޕީގެ ތެރޭގައި ބައިބައިވުން އުފެދި، ރައީސް އިބްރާހިމް މުހައްމަދު ސޯލިހަށް މަދަދުދޭ ބަޔަކާއި ނަޝީދުގެ އަރިސް ބޭފުޅުންތަކެއް ތިއްބަވާ ވާހަކަ މިހާ ތިލަކޮށް، ނަޝީދުގެ ފަރާތްޕުޅުން އައި ފުރަތަމަ ފަހަރެވެ.\nނަޝީދު އެ އިޝާރާތް ކުރެއްވީ ބެލެވޭ ގޮތުގައި އެ މަނިކުފާނު އެދިވަޑައިގަންނަވާ ގޮތަށް މަޖިލީހުގައި ވޯޓު ދެއްވާ މެމްބަރުންނާއި ނުދެއްވާ މެމްބަރުންގެ ދެމެދުގައި އޮތް ފަރަގު ކުޑަވާތީ އެ ކަމަށެވެ. މީގެ ކުރިން ނެގި ބައެއް ވޯޓުތަކުގައި ބޮޑު ތަފާތަކުން ކުރީގައި އުޅުއްވީ ސަރުކާރުން އެދޭ ގޮތަށް ވޯޓު ދެއްވާ މެމްބަރުންނެވެ.\nއޭގެ އެއް ވޯޓަކީ ކޮވިޑްގެ ބަލިމަޑުކަމާ ހެދި ލޯކަލް ކައުންސިލްތަކުގެ އިންތިހާބު ލަސްކުރުމަށްޓަކައި ގާނޫނުއަސާސީ އަށް ބަދަލު ގެންނަން ސަރުކާރުން ހުށަހެޅުމުން ނެގި ވޯޓެވެ. އެ ފަހަރު ނަޝީދުގެ ސްޓޭންްޑަކީ ގާނޫނުއަސާސީއަށް ބަދަލު ނުގެނައުމެވެ. އެ ފަހަރު އެމްޑީޕީގެ ޕީޖީ ގްރޫޕްގައި ނެގި ވޯޓުގައި ސަރުކާރާ އެއްކޮޅަށް 42 ވޯޓު ލިބުނެވެ. އެއީ އެކަމަކު 55 މެމްބަރުންގެ ތެރެއިންނެވެ. މަޖިލީހުގައި އެމްޑީޕީގެ 65 މެމްބަރުން ތިއްބަވަ އެވެ. އެ ފަހަރު ނަޝީދާ އެއްކޮޅަށް ސާފުކޮށް ވޯޓު ދެއްވީ އެންމެ ނުވަ މެމްބަރުންނެވެ.\nމި މަޖިލީހުގެ ވޯޓު ގުނާ ބޭފުޅުންނަށް މިކަން މިހާރު ތުނިވެފައި އޮތް މިންވަރު އަޅުގަނޑުހިތުން އެނގިވަޑައިގަންނަވާތީހެން ތިޔަ ތިއްބަވަނީ ވަރަށް މަޑުމަޑުން،"--- ނަޝީދު\nނަޝީދަށް ތާއީދު ކުރައްވާ މެމްބަރުން، އާންމު ސިއްހަތުގެ ގާނޫނުގެ ބަހުސްގައި މިއަދު ވިދާޅުވީ، ބިލުގައިވާ ކަމެއް ނަފީކުރާ އިސްްލާހެއް ހުށަނޭޅޭނެ ކަމަށެވެ.\nހުޅުދޫ ދާއިރާގެ މެމްބަރު އިލްޔާސް ލަބީބާއި ވިލުފުށީ ދާއިރާގެ މެމްބަރު ހަސަން އަފީފު އެގޮތަށް ވަކާލާތު ކުރެއްވި އެވެ. އެކަމަކު، ވޯޓުގެ ގަޑީގައި ޝާހިދު އެ އިސްލާހު ހުށަހަޅުއްވަން ރިޔާސަތުން ފުރުސަތު ދެއްވި އެވެ. އެގޮތުން އޭނާ އިސްލާހު ހުށަހަޅުއްވައި ނިންމަވައިލެއްވުމުން އެ އިސްލާހަށް ތާއީދު ކުރެއްވުމަށް އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ތެދުވެވަޑައިގެން ހުންނަވަނިކޮށް ވެސް އަފީފު އެ ވާހަކަ ދެއްކެވި އެވެ.\nމަޖިލީހުގެ ގަވައިދު ބުނާ ގޮތުން ވޯޓުގެ ގަޑީގައި ނިޒާމާ ބެހޭ ނުކުތާއެއް ނުނެގޭނެ އެވެ. ނަމަވެސް އަފީފަށް ފުރުސަތު ދެއްވަމުން ނަޝީދު ވިދާޅުވީ އެއީ މަޖިލީހުގެ އެންމެ ދޮށީ މެމްބަރުންގެ ތެރެއިން މެމްބަރަކަށް ވާތީ ދެއްވި ހާއްސަ ފުރުސަތެއް ކަމަށެވެ.\nރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް އެމްޑީޕީ ޕާލަމެންޓްރީ ގްރޫޕް\n28 ކޮމެންޓް, 22 ރިއެކްޝަންސް\nރެންގުލާރ ޔޫސުފު ފުޅު\nތިޔައެމްޑީޕީ މިހާރަކު ރައްޔަތުން ބަލާނުގަނޭ ހުސްދޮގުހަދަނީ ކަމެެއްކޮއްނުދެވޭ ދައުރުނިމެނީ ރައީސްގެ ނެތްކޮލިޓީޔެއް އިންޑިޔާ އަޅުވެތިވެ އަދީބުއާ ޑީލްހަދާ އޭނަގޭގަ ބަހައްޓާފަ މުޅިވައްކަމުން ބަންދުގަ ރައީސް ޔާމީން މިވަރު ބޮޑުޖޯކަރު ސަރުކާރެއް ނުދެކެން ދުވަހަކުވެސް\nހެޔޮ ކިތަންމެ ފެކްޝަނެއް ހެދުނަސް. ފެކްޝަން އުފެދެންޏާ ހެދޭނީ ކުރިން އެހެން ބަޔަކަށް އެހެން ހެދީތީ ނޫނީ އަމިއްލަ ޕާޓީގެ އެކި ދިމާލުގަ ތިބޭ މީހުންގެ ދަހިވެތިކަމުން ނުވަތަ ކޮރަޕްޓްކަމުން.\nހިތަށްއަރާ މީރައްޔިތުން ހޮވި ރައީސެއްބާއޭ؟ ނޫނީ ބުރޯއެއް ހޮވި ރައީސެއްބާއޭ؟ ފާޑެއްގެ ބުރޯ އެއްގެ ދަށުވެފަ މިވަރުގެ ރައީސަކު މިގައުމަކަށް ދުވަހަކުވެސް ނާދޭ. ޔާމީން ވެސް ވަކިހިސާބަކުން ބުރޯ ސައިޒުކުރި. ގައުމެއްގެ ވެރިކަން ކުރެވޭނީ ވަރަށް ހިއްވަރު ގަދަކޮއްގެން.\nދެ ފެކްޝަން ވެ ނިމިއްޖެއެވެ. ނަތީޖާ ހިތިވެއްޖެއެވެ. އެއްޗެއް ބޯނި ފޮރި އެއެއްޗެއްގައި އަޅައިފި އެވެ. ބާރު ގަދަ މައިޕާރޓީ ޅޮހަށްވެ ނިމިއްޖެއެވެ.\nފެކްޝަން ހަދައިގެން އުޅެނީ ނޫސްތަކުން. މ.ޑ.ޕ ގެ މެމްބަރުންނަކީ އެމީހުންގެ އަމިއްލަ ވިސްނުމަށް ވޯޓު ދޭ ބަޔެއް. މިބިލަކީ އާމު ރަށްޔިތުންވެސް އެހާ ގަޔާވާ ބަދަލެއް ނޫން. ވޯޓުން އެފެންނަނީ އެތަފާތު. މިއީކީ މޑޕ ބައިބައި ވެފަ އޮތްކަމުގެ ހެއްކެއް ނޫން.\nޢޑޕ ލީޑރޝިޕްއަށް ވެދުންސަލާމް.... ޕާޓީގެ2ލީޑަރުން ތަޅާފޮޅާތީ މުޅީމިޕާޓީގެ މަގުބޫލުކަން ގެއްލިގެންއބަދޭ... މެންބަރުން މާޔޫސްވެ އެތަކެއް މެންބަރުންނެއް ޕާޓީ ދޫކޮށްފައެބަދޭ! މިގޮތަށް ދާކަމަށްވާނަމަ 2023 އަތެންނުވާނެ ވަރަށް ސާފުކޮށް މިބުނަނީ އަތެންނުވާނެ! ÷ޕލސ އެކްޓް ބިފޯއިޓްސްޓޫލޭޓް... ޥެދުން\nދެ ފެކްްޝަނެއްގެ ސިފަ ޖެހިދާނެ ފަދަ ގޮތަކަށް މަންޒަރު އެނބުރެނީ އެކިއެކި ފަރާތްތަކުން ސިޔާސީ ގޮތުން ކުރިއަށްދާން ބޭނުންވާން ކުރާ މަސައްކަތުގެ ސަބަބުން. އަނެއްހެން މައްސަލަ އެއް ވެސް ނޫން. ނަމަވެސް ބުނަން އޮތްހާވެސް ވާހަކައަކީ ފެކްޝަނަކީ ހަގީގަތެއް ނަމަ އަންނި އިބޫ އަކީ އެއް ފެކްޝަނެއް. މިއީ ވަރަށް ވާހަކަ. ދުރު ވިސްނޭ ސިޔާސީ މީހެއް ނަމަ މިކަން އެނގޭނެ.\nތުނިވެގެން ފަޅައިގެންވެސް ގޮއްސަވަނީ އެކޮއި. އެކަން ނޭންގިގެން އުޅެނީ ހަމަ އެކަނި ތިބޭޅާ އަށް. މުޅި މި ޤައުމަށް އެނގޭ. ތިބޭޅާގެ "ރަން ޒަމާން" ނިމިއްޖެ. ދެންވެސް ހަޔާތުގެ ބާކީބައި މިސްކިތުގައި ހޭދަކުރުމަށް ނިޔަތް ގަތިއްޔާ ރަނގަޅުވާނެ.\nނަސީދު އަކީ ވަރަށް އަމިންލަ އެދުން ބޮނޑް މީހެއްކަން މިހާރު ވަރަށް ބޮޑަށް ހާމަ ވެއްޖެ. ނަސީދު ބޭނުންވަނި ރައީސްގެ ބާރުތައްވެސް ނަސީދު ނަގާގެން މަޖިލީހުގަ އިންނަށް. މީ ވަރަށް ނުބައި ރޭވުމަކުން ކުރާކަމެއް\nޜޮޒޭނާ ވެސް އަތަށް ގޮވާފަ ހުރީ. ކައުންސިލް ގޮނޑި ގޭމް އިން ފޭއިލްވެފަ ތިހުރީ.


Akram EC In Vaki Kuran Nihmmaifi | Hathaavees\nއަކްރަމް އީސީ އިން ވަކިކުރަން ނިންމައިފި\nއިލެކްޝަންސް ކޮމިޝަނުގެ ނާއިބު ރައީސް ކަމުގައި ހުންނެވި އަހުމަދު އަކްރަމް އެ ކޮމިޝަނުން ވަކި ކުރުމަށް މިނިވަން މުއައްސަސާތަކާއި ބެހޭ ރައްޔިތުން މަޖިލީހުގެ ކޮމެޓީ އިން ނިންމައިފިއެވެ.\nކޮމެޓީ އިން އެގޮތަށް ނިންމީ އިލެކްޝަންސްގެ މުވައްޒަފުންތަކަކަށް އަކްރަމް ޖިންސީ ގޯނާ ކޮށްފައިވާ ކަމަށް ތުހުމަތު ކުރެވޭ މައްސަލަ އެއް ދިރާސާ ކުރުމަށް ފަހުއެވެ. އެ މައްސަލަ ކޮމެޓީ އިން ދިރާސާ ކުރިއިރު ކޮމެޓީ އަށް އަކްރަމް އާއި އަކްރަމްގެ ފަރާތުން ޖިންސީ ގޯނާ ލިބުނު ކަމަށް ބުނާ އަންހެން މުވައްޒަފުން ވެސް ހާޒިރުކުރިއެވެ.\nއަކްރަމް އާއި ގުޅޭ ގޮތުން ހުށަހެޅުނު މައްސަލަ ދިރާސާކުރި މަޖިލީހުގެ ކޮމެޓީ ކުރިޔަށް ގެންދިޔައީ ސިއްރު ބައްދަލުވުމެއްގެ ގޮތުގައެވެ. އީސީގެ މެންބަރުކަމުން އަކްރަމް ވަކި ކުރަން ނިންމީ ހަތް މެންބަރުންގެ ވޯޓުންނެވެ.\nއެ ކޮމިޝަންގެ ނައިބު ރައީސަކަށް ހުންނެވި އަމްޖަދު މުސްތަފާގެ ފަސް އަހަރުގެ ދައުރު ހަމަވުމުން، ނޮވެމްބަރު 24، 2019 ގައި އަކްރަމް ވަނީ ކޮމިޝަންގެ ނައިބު ރައީސަކަށް އައްޔަންކޮށްފައެވެ. އަދި އޭގެ ފަހުން އަކްރަމްގެ މެންބަރުކަމުގެ ދައުރު ހަމަވާތީ އެ މަގާމަށް ކުރި އިއުލާނަށް އަކްރަމް އަލުން އެ މަގާމަށް ކުރިމަތިލިއެވެ.\nދެވަނަ ދައުރަކަށް ކުރިމަތިލުމުން މަޖިލީހުގެ 77 މެންބަރުންގެ ބޮޑު އަގުލަބިއްޔަތަކުން އަކްރަމް އީސީގެ މެންބަރުކަމަށް އައްޔަން ކުރުމަށް ފާސްކުރިއެވެ. އަދި އީސީގެ ބައްދަލުވުމެއްގައި އަކްރަމް އީސީގެ ނާއިބު ރައީސް ކަމަށް ދެވަނަ ފަހަރަށް ހަމަޖެއްސިއެވެ.\nPrevious އަންނަ އަހަރުގެ ބަޖެޓަކީ ދަރަނީ ބޯ، ހުވަފެނީ ބަޖެޓެއް: ޝިޔާމް\nNext އިންތިހާބުގައި ވާދަކުރާ 83 ކެންޑިޑޭޓަކު ނަން އަނބުރާ ގެންގޮސްފި


މަރުވުމަށް ތައްޔާރުވާން އެދޭމީހާ މިކަންކަމަށް ވިސްނައިލާށެވެ!\nއަޅުކަމަކަށްވަނީ ހަމައެކަނި ހެޔޮ ޢަމަލުކުރުމަކުން ނޫނެވެ. ﷲ ތައާލާ ރުހިވޮޑި ނުގަންނަވާ ކަންކަން ނުކުރުމަކީވެސް އަޅުކަމެވެ. އެކަލާނގެ ރުހިވޮޑިގަންނަވާ ކަންކަން ކުރުމުން އަޅުކަމަކަސްވާފަދައިންނެވެ. އެކަލާނގެ ރުހިވޮޑި ނުގަންނަވާ ކަންކަން ނުކުރުމަކީ އެކަލާނގެ ރުހިވޮޑިގަންނަވާނެ ކަމަކަށްވާތީއެވެ.\nވީމާ އެއްވެސް ކަމެއް ކުރާއިރު ބަލަންވީ އެއީ ހަމައެކަނި ޙަރާމްކަމެއްތޯ އެކަންޏެއް ނޫނެވެ. އެކަމުގައި ކިތަންމެ ކުޑަ މިންވަރަކަށް ނަމަވެސް ﷲ ތަޢާލާގެ ރުހިވޮޑިގަތުން ނުވާނަމަ އަވަހަށް އެކަމަކާއި ދުރުހެލިވާށެވެ. އެކަމެއް ނުކުރާށެވެ.\nއަހަރެމެންގެ ދިރިއުޅުމުގެ ކޮންމެ ކަމެއްވެސް ކާމިޔާބުކުރެވެން އޮތީ ﷲ ތަޢާލާގެ ރުހިވޮޑިގަތުން ލިބިގެންނެވެ. އެކަލާނގެ އިރާދަ ކުރައްވަވައިފިނަމައެވެ.\nއެއްވެސް މީހަކަށް އެމީހާގެ ތަނަވަސްކަމުން ނުވަތަ އާރާއި ބާރުން އެއްވެސް ކަމެއް ކުރެވޭނެނަމަ މަރުވާނީ ކާކުހެއްޔެވެ؟ ނަމްރޫޛާއި ޤާރޫނާއި ފިރިއަޢުނު ފަަދ މީސް މީހުން މިއަދާއިހަމައަށްވެސް ދިރިތިބީސް ނޫންހެއްޔެވެ؟ ދުނިޔޭގެ އެންމެ ބޮޑެތި ބިލިއަނަރުން މަރެއް ނުވާނެ ނޫންހެއްޔެވެ؟ ދުނިޔޭގެ ވެރިކަންކުރަމުންދާ އެމެރިކާގެ ވެރިންވެސް ތިބޭނެ ނޫންހެއްޔެވެ؟ އަދި ސައުދިޢަރަބިޔާގެ ވެރިކަން ކުރެއްވި ރަސްރަސްކަލުންވެސް ދުނިޔޭގައި ތިއްބެވީވެސް ނޫންހެއްޔެވެ؟\nދާދިފަހުންވެސް ސައުދީ ރަސްކަލަކު ވަނީ އަވަހާރަވެފައެވެ. ޖަނާޒާގެ މަންޒަރުތައް ޓީވީތަކުން ދެއްކިއެވެ. ހަށިކޮޅު އުފުލުނީ ހަމައެހެން މީހުންވެސް އުފުލާފަދަ އަށިގަނޑެއްގައެވެ. ފަސްދާނުލެވުނީ ހަމައެކަނި ޤަބުރެވެ. ގަނޑުވަރެއް ރަނެއް ފައިސާއެއް ވަޅެއް ނުލައެވެ. ޖެހިވަޑައިގަތީ ހަމަ ދުނިޔެއަށް ދޫކުރައްވާށެވެ. ކައްވަޅުގައި ބަރުޒަޚުގެ ޢާލަމުން ބައްދަލުކުރާނީ ދުނިޔޭގައި ހުންނަވައިގެން ކުރެއްވި ޢަމަލު އެކަންޏެވެ.\nވީމާ ކޮންމެ މީހަކުވެސް އެންމެ ބޮޑަށް މަސައްކަތްކުރަންވީ ﷲ ތަޢާލާ ރުހިވޮޑިގަންނަވާ ޢަމަލުތައް ވީހާ ގިނައިން ކުރުމަށެވެ. އެކަލާނެ ރުހިވޮޑިނުގަންނަވާނެ އެންމެ ޢަމަލެއްވެސް ނުކުރުމަށެވެ. މަރުވުމާއި ހަމައިން އުފާވެރިކަން ލިބެންއޮތީ އެއިރުންނެވެ.


Male' Ekuveni Dhuvaa Track Gai Synthetic Elhumuge Masakkaiy Nimmalaifi - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 1 ގަޑިއިރު ކުރިން\nމާލޭ އެކުވެނި ދުވާ ޓްރެކުގައި ސިންތެޓިކް އެޅުމުގެ މަސައްކަތް ނިންމާލައިފި\n5 މަސް ކުރިން ( ޖެނުއަރީ 1, 2021 )\nއެކުވެނި ދުވާ ޓްރެކުގައި ސިންތެޓިކް އެޅުމުގެ މަސައްކަތް ނިންމާލާފައި\nމާލޭ ކުޅިވަރު އެކުވެނީ އައުޓްޑޯ ދުވާ ޓްރެކު ޒަމާނީ ފެންވަރަށް ތަރައްޤީކުރުމަށް ފެށި މަޝްރޫއުގެ ތެރެއިން އެ ޓްރެކުގައި ސިންތެޓިކް އެޅުމުގެ މަސައްކަތް ނިންމާލައިފިއެވެ.\nކުރު މުއްދަތެއްގެ ތެރޭގައި މި ޓްރެކު ސިންތެޓިކް ކުރިއިރު، މިއީ އެތަކެއް އަހަރެއް ވަންދެން ދުވުންތެރިންނާއި ކަސްރަތުގައި އުޅޭ ފަރާތްތައް އުފުލަންޖެހުނު ތަކުލީފުތަކަށް ލިބުނު ބޮޑު ލުޔެކެވެ. މި މަސައްކަތް ނިންމާލާފައިވަނީ އާ އަހަރާއި ދިމާކޮށް ކަން ފާހަގަކޮށްލެވެއެވެ.\nކުޅިވަރާބެހޭ ވުޒާރާއިން މައުލޫމާތުދޭ ގޮތުގައި މި މަހުގެ ތެރޭގައި މި ޓްރެކް އާންމުންނަށް ރަސްމީކޮށް ހުޅުވާލެވޭނެ އެވެ. އެހެންކަމުން މިއީ މާލޭގައި ކަސްރަތު ކުރާ ފަރާތްތަކާއި ދުވާ ފަރާތްތަކަށް ލިބިގެންދާނެ ބޮޑު ފަސޭހައެކެވެ. މީގެކުރިން ވެލި ޓްރެކުގައި ގިނަ ބަޔަކަށް އަނިޔާލިބި، ވާރޭ ވެހޭ ދުވަހެއް ނަމަ އެތަނުގައި ދުވުމަކީ އުނދަގޫބޮޑު ކަމެކެވެ.\nމާލޭ ކުޅިވަރު އެކުވެނީގެ ޓްރެކް 24 އަހަރަށްފަހު ޒަމާނީ ފެންވަރަށް ތަރައްގީކުރަން ފަށާފައިވަނީ މިދިޔަ އަހަރުގެ ޖޫން މަހުގެ 22 ގައެވެ. އެއަށްފަހު އާރްކޭއެލް ކުންފުނީގެ ސީއެސްއާރް މަޝްރޫއުގެ ދަށުން ޓްރެކުގައި ކޮންކްރީޓް އެޅުމުގެ މަސައްކަތް ފެށީ ސެޕްޓެމްބަރު މަހުގެ 17 ވަނަ ދުވަހުއެވެ.\nސިންތެޓިކް އެޅުމުގެ މަސައްކަތް ޕޮލިސް ވެލްފެއާ ކޯޕަރޭޝަން ޕްރައިވެޓް ލިމިޓެޑް (ޕޮލްކޯ) އިން ފަށާފައިވަނީ މިދިޔަ އަހަރުގެ ނޮވެމްބަރު މަހުގެ ތެރޭގައެވެ. މި މަސައްކަތް ފައްޓަވައިދެއްވީ އިންޑިއާގެ ފޮރިން ސެކްރެޓަރީ ޝްރިންގްލާ އާއި ކުޅިވަރާ ބެހޭ ވަޒީރު އަޙްމަދު މަޙްލޫފެވެ.\nމިއީ އިންޑިއާ ސަރުކާރުގެ އެހީގައި މާލޭގައި އެޅި ސިންތެޓިކް ޓްރެކެވެ. މި ލުއިފަސޭހައާއި އެކު މާލޭގައި ދުވުންތެރިންނަށް އަމާޒުކޮށް ގިނަ މުބާރާތްތައް ބޭއްވޭނެއެވެ. އަދި މީގެކުރިން ދިމާވި ހިތްދަތި އުނދަގޫތަކާއި ކުރިމަތިނުވާނެއެވެ. މީގެކުރިން އެކުވެނި ޓްރެކުގައި ދުވާ މުބާރާތެއް ބާއްވާނަމަ ގިނަ ތަކުލީފުތަކެއް އުފުލައެވެ. ސްކޫލް އުމުރުފުރާގެ މުބާރާތްތައް ވިއްސާރައާއި ގުޅިގެން މެދުކަނޑާލާއިރު ޓްރެކުގައި ހެދިފައި ހުންނަ ވަޅުގަނޑުތަކުގައި އަޅައިގަނެ، އެތަކެއް ކުދިންނަށް ބޮޑެތި އަނިޔާތަކެއް މީގެކުރިން ވެފައި އެބަހުއްޓެވެ.\nސަރުކާރުގެ މީހަކަށް ވިޔަސް ދައުވާ ކުރަން ފަހެއް ނުޖެހޭނަން: ޕީޖީ\nމަހްލޫފްގެ މައްސަލަ ފޮނުވައެއް ނުލަން، އެންގީ މަދުވާ ލިޔެކިއުން ހުށަހަޅަން: ޕީޖީ\nޔޫތު މިނިސްޓްރީ ވަގުތީ ގޮތުން ހިންގުން މައުސޫމްއާ ހަވާލުކޮށްފި\nޖެނުއަރީ 1, 2021 22:11\nއިންޑޯ ބާސްކެޓް ކޯޓެއް އަޅާދޭން ވެރިޔަކު މިގައުމުގަ ހަމަ ނެތީތޯ ، އެކަމާ ވާ ހަކަ ދައްކާލާނެ ވެރިޔަކު ވެސް ނެތީތޯ\nޖެނުއަރީ 1, 2021 23:35\nމުޅި ސްޓޭޑިއަމް ސަރަހައްދު ވަރަށް ރީތިކޮއް ޕްލޭންކޮއްފަ ތަރައްގީ ކުރަންވީ، އެއްވެސް ޑިފެކްޓެއް ނެތް ގޮތައް\nޖެނުއަރީ 1, 2021 23:36\nތިތާ ދުވެލާ ވަރު ވާނީ


އދ.ދިއްދޫ ވޮލީކޯޓް ފާރު ރޭނުމާއިބެހޭ\nއދ. ދިއްދޫ ވޮލީކޯޓްގައި، ތަކެތި ދިނުމުން 51 ފޫޓް ދިގު އުސްމިނުގައި 19 ފޫޓްގެ ފާރެއް ރާނައިދޭނެ ފަރާތެއް ހޯދަން ބޭނުންވެއްޖެއެވެ. މިމަސައްކަތާއިބެހޭ މައުލޫމާތު ދިނުމުގެ ބައްދަލުވުން 21 ސެޕްޓެންބަރު 2020 ވާ ހޯމަ ދުވަހުގެ ހެނދުނު 10:00 ގައި އދ. ދިއްދޫ ކައުންސިލް އިދާރާގައި އޮންނާނެއެވެ.\nވީމާ، މި މަސައްކަތަށް ޝައުޤުވެރިވެލައްވާ ފަރާތްތަކުން، މަޢުލޫމާތު ސާފުކުރެއްވުމަށްފަހު 24 ސެޕްޓެމްބަރ 2020 ވަނަ ދުވަހުގެ 10:00 އަށް އދ. ދިއްދޫ ކައުންސިލްގެ އިދާރާއަށް އަންދާސީ ހިސާބު ހުށަހެޅުއްވުން އެދެމެވެ.\nމިމަސައްކަތާއިބެހޭ އިތުރު މައުލޫމާތު ސާފުކުރަންބޭނުންވާ ފަރާތްތަކުން އދ. ދިއްދޫ ކައުންސިލްގެ ރައީސް ހުސައިން ޔޫސުފް 7942319 އަށް ގުޅުއްވައިގެން ކުރިޔައްގެންދިޔުން އެދެމެވެ. ވީމާ މިކަން އާންމުކޮށް އަންގާ އިޢުލާން ކުރަމެވެ.


Aslam gaboolu nukureviyas eh kotari muhimmu!\nއަސްލަމް ގަބޫލު ނުކުރިޔަސް އެއްކޮޓަރި މުހިންމު!\nހިޔާ ފްލެޓުން އެއް ކޮޓަރީގެ އެޕާޓްމަންޓް ނިންމަމުންދާ ފްލެޓެއް: ރާއްޖެއަށް އެއްކޮޓަރި މުހިންމު ކަމަށް މާހިރުން ގަބޫލު ކުރޭ -- ފޮޓޯ: އަވަސް\nހުޅުމާލެ "ހިޔާ މަޝްރޫއު" ގެ ދަށުން އިމާރާތް ކުރި އެއް ކޮޓަރީގެ އެޕާޓްމަންޓު ތަކަށް ފޯމް ލީ މީހުން މިދިޔަ ހަފުތާއާ ހަމައަށް ތިބީ ވަރަށް ބޮޑު އުންމީދެއްގަ އެވެ. އޭގެ ތެރެއިން ވަރަށް ގިނަ މީހުން ގަބޫލު ކޮށްގެން ތިބީ އެ މީހުންނަށް ދެން ފްލެޓް ޔަގީންވެއްޖެ ކަމަށެވެ. އެކަމަކު މިދިޔަ ހަފުތާގައި އެ މީހުންގެ އެ ހުވަފެން ރަނގަޅަށް ވެސް ބިލާހަކަށް ވެގެން ނިމި އަނެއްކާ ވެސް ގުޅޭ އާވަހަކަތަކެއް ވަނީ އުފަންވެފަ އެވެ. ކުލަ ޖެހެމުން ދިޔަ އެއް ކޮޓަރީގެ ފްލެޓުގެ ހުވަފެނުން "ހޭލެވުނީ" މި ސަރުކާރުގެ އެންމެ ނުފޫޒު ގަދަ އެއް ވަޒީރު ކަމަށްވާ ހައުސިން މިނިސްޓަރު މުހައްމަދު އަސްލަމްގެ ބާރު އަޑުފުޅު އިވި ހޭލެވިގެނެވެ. "ރާއްޖޭގެ ހައުސިން ބާޒާރަށް އެއް ކޮޓަރި ބޭނުމެއް ނުވެ އެވެ. ރާއްޖޭގައި އާއިލާއެއް ބިނާ ކުރަން އެއް ކޮޓަރި ފްލެޓަކުން ނުފުދެ އެވެ. އެހެން އެ ވިދާޅުވަނީ ހައުސިން މިނިސްޓަރެވެ. ތަޖުރިބާކާރެކެވެ، އެކަމަކު އެއީ ހަމަ ހަގީގަތަށް ވެސް ތެދެއް ހެއްޔެވެ؟\nރާއްޖޭގައި ބޯހިޔާވަހިކަން / ހައުސިންގެ މައްސަލަ މި އޮތީ ބޮޑު ކްރައިސިސްއެއްގެ ތެރޭގަ އެވެ. މިފަދަ ހާލަތެއްގައި ތިބި ބައެއްގެ ތެރެއަށް އެއް ކޮޓަރީގެ އެޕާޓްމަންޓް ބޭނުންވޭ ހެއްޔެވެ؟ އަދި އެއް ކޮޓަރި ބޭނުންވި ނަމަވެސް އެ ބޭނުން ވަނީ ކީއް ވެގެން ހެއްޔެވެ؟ އެއް ކޮޓަރި ހަދައިގެން އެތަން ދޭނީ ، ވަންނާނީ ކޮން ބަޔަކަށް ހެއްޔެވެ؟ އެއް ކޮޓަރި ދީގެން ބޯހިޔާވަހިކަމުގެ މައްސަލައަށް އޮތީ ކޮން ކުރިއެރުމެއް ހެއްޔެވެ؟ މިކަމުން އިގްތިސޯދަށް ފައިދާއެއް ލިބޭނެ ހެއްޔެވެ؟ އެއް ކޮޓަރި ދޭންވީ ކޮން މޮޑެލްއަކަށް ހެއްޔެވެ؟\nބޯހިޔާވަހިކަމުގެ މައްސަލައިގެ ތެރެއަށް ފީނަން ފެށުމުގެ ކުރިން ފުރަތަމަ ބަލައިލަން ޖެހެނީ ރާއްޖޭގެ އާބާދީ ބެހިފައިވާ ގޮތުގެ ތަރުތީބަށެވެ. އެ ތަރުތީބުގެ އުމުރު ފުރާ އަށެވެ. ބޯހިޔާވަހިކަމުގެ މައްސަލަ ގޯސްވެ، އެކަން ހައްލުވުމުގައި އާބާދީއަކީ އެންމެ މުހިންމު ދައުރެއް އަދާ ކުރާ ބައެވެ. ރާއްޖޭގައި އެންމެ ފަހުން ބޯހިމެނި 2014 ވަނަ އަހަރު ރާއްޖޭގެ އާބާދީއަކީ ބިދޭސީން ހިމަނައިގެން 402،071 އެވެ.\nއަދި މިދިޔަ އަހަރު ނެޝަނަލް ސްޓެޓިސްޓިކްސް ބިއުރޯ އިން އާއްމުކުރި ތަފާސް ހިސާބުތަކުން އެނގޭ ގޮތުގައި މިހާރު ރާއްޖޭގެ އާބާދީ ވަނީ 557،426 ހުރަސްކޮށްފަ އެވެ. ތަފާތު ހިސާބުތައް ދައްކާ ގޮތުގައި މީގެ ތެރެއިން 227،000 އަށް ވުރެ ގިނަ މީހުން އުޅެނީ މާލޭގަ އެވެ. މިއީ ޕަސެންޓޭޖުން ބަލާނަމަ އާބާދީގެ 40.8 ޕަސެންޓު މީހުނެވެ.\nހިސާބުން ފެންނަ އެއް ކޮޓަރީގެ މުހިންމުކަން\nރާއްޖޭގައި އެންމެ ފަހުން ބޯހިމެނި 2014 ވަނަ އަހަރު ރާއްޖޭގެ އާބާދީއަކީ ބިދޭސީން ހިމަނައިގެން 402،071 އެވެ. އަދި މިދިޔަ އަހަރު ނެޝަނަލް ސްޓެޓިސްޓިކްސް ބިއުރޯ އިން އާއްމުކުރި ތަފާސް ހިސާބުތަކުން އެނގޭ ގޮތުގައި މިހާރު ރާއްޖޭގެ އާބާދީވަނީ 557،426 ފަހަނަ އަޅާފަ އެވެ. ތަފާތު ހިސާބުތައް ދައްކާ ގޮތުގައި މީގެ ތެރެއިން 227،000 އަށް ވުރެ ގިނަ މީހުން އުޅެނީ މާލޭގަ އެވެ. މިއީ ޕަސެންޓޭޖުން ބަލާނަމަ 40.8 ޕަސެންޓު މީހުންނެވެ.\nރާއްޖޭގެ އާބާދީގައި ޒުވާނުންގެ ގޮތުގައި ބަލާ އުމުރު ފުރާ ކަމަށްވާ 15 އަހަރާއި 35 އަހަރާ ދެމެދުގެ 240،584 މީހުން އެބަތިއްބެވެ. އަދި ޒުވާނުންގެ އުމުރު ފުރާގައި ހިމެނޭ 15 އަހަރާއި 24 އަހަރުގެ 38،414 މީހުންނާއި 18 އަހަރާއި 24 އަހަރާ ދެމެދުގެ 105،042 މީހުން ދިރިއުޅެނީ މާލޭގަ އެވެ. މީގެ ތެރެއިން ބޮޑު ޕަސެންޓަކީ ކޮންމެ ވެސް މަސައްކަތެއްގައި އުޅޭ މީހުންނެވެ. އެކަމަކު މި އާބާދީއަކީ ބޮޑު ބަޔަކީ ބޯ ހިޔާވަހިކަމެއް ނެތް މީހުންނެވެ. ތަފާތު ހިސާބުން ފެންނަ މަންޒަރަކީ އެއެވެ.\nމި އެންމެން މިހާރު އުޅެނީ ކިހިނެއް ހެއްޔެވެ؟ ކޮން ތަނަކު ކިހިނެއް ހެއްޔެވެ؟\nހަގީގީ މައްސަލައިގެ ތެރެއަށް ގޮސް ބަލާއިރު އެއް ކޮޓަރީގެ އެޕާޓްމަންޓަށް އޮތް ޑިމާންޑު އިންތިހާ އަށް ބޮޑު ކަމަށް ފެނެ އެވެ. އެއް ކޮޓަރީގެ އެޕާޓްމަންޓުތަކުގައި ދިރިއުޅެނީ މިހާރު ހުސްހަށިބައިކޮށް ތިބި ދެ ޖިންސުގެ ޒުވާނުންނެވެ. ނުވަތަ އަލަތު ކައިވެންޏެއް ކޮށްގެން ތިބި މީހުންނެވެ. ގިނައީ އެއް ކުއްޖަކު ހޯދައިގެން ތިބި މީހުނެވެ. މި ސަރުކާރުން "ޖަހައިގަތް" ކަމަށް ވަރަށް ގިނަ ބަޔަކު ބުނަމުންދާ ފްލެޓްތައް ލިބެން ޖެހޭ ބަޔަކީމި އެވެ.\nމިހާރު މި އެންމެން ދިރިއުޅެނީ ކިހިނެއް ހެއްޔެވެ؟\nއެއް ކޮޓަރީގެ އެޕާޓްމަންޓުގެ "ބެލެނިވެރިން" މިހާރު ދިރިއުޅެނީ "ޝެއަރިން ބޭސިސް" ގަ އެވެ. މީގެތެރޭގައި ވަޒީފާގެ ގޮތުން ރަނގަޅު އާމްދަނީއެއް ލިބޭ ޒުވާނުން ވެސް ހިމެނެ އެވެ. މީގެތެރާގައި ފިހާރަތަކުގައި މަސައްކަތް ކުރާ ޒުވާނުން އަދި ކެބިން ކްރޫއިން ފަދަ ޒިންމާދާރު ވަޒީފާތައް އަދާ ކުރާ މީހުން ވެސް ހިމެނެ އެވެ.\nއެފަދަ ޒުވާން މަހެއްގެ މައްޗަށް ކުލީގެ ގޮތުގައި 2،000ރ. އާއި 5،000ރ. އާ ދެމެދު ހޭދަ ކުރެ އެވެ. އެކަމަކު އެ ޒުވާނުން ކުއްޔަށް ކުރާ ހޭދައިން ލިބޭ ކޮޓަރިއަކީ ރީތިކޮށް މިނިވަންކަމާއެކު އުޅެލެވޭނެ އިހުސާސް ނެތް ތަންތަނެވެ. ސަބަބަކީ އެއް ކޮޓަރީގައި ދޭއް ނުވަތަ ތިނެއް ބައެއް ފަހަރު މިއަށްވުރެ ވެސް ގިނަ މީހުން ޝެއާ ކުރަން ޖެހުމެވެ.\n"އެއް ކޮޓަރީ" ރާއްޖޭގެ ހައުސިން ކްރައިިސްސްގެ ހައްލުގެ ބަޔަކލަށް ބޭނުން ނުވާ ކަމަށް ދައްކަން އުޅުނަސް ހަގީގަތުގައި ބޯހިޔާވަހި ކަމުގެ ހައްލު އޮތީ އެއްކޮޓަރި ވެސް ދެވިގެންނެވެ. ސްޓެޓިސްޓިކް ޑިމާޕްޓްމަންޓުން ނެރެފައިވާ ރެންޓަލް ސާވޭ ދައްކާ ގޮތުގައި ވެރިރަށް މާލޭގައި ދިއުޅޭ މީހުންގެ 60 ޕަސެންޓް އުޅެނީ ކުލި ދައްކައިގެންނެވެ.\nމާލޭގައި ކުއްޔަށް ދޫކޮށްފައިވާ އެޕާޓްމަންޓުތަކުގެ 33 ޕަސެންޓަކީ އެއް ކޮޓަރީގެ ތަންތަނެވެ. އަދި 36 ޕަސެންޓް ދެ ކޮޓަރީގެ ތަންތަން ހިމެނޭއިރު ތިން ކޮޓަރީގެ ތަންތަނުގެ ނިސްބަތަކީ 25 ޕަސެންޓެވެ. އަދި ހަތަރު ބެޑްރޫމްގެ އެޕާޓްމަންޓުގެ ނިސްބަތަކީ ހަ ޕަސެންޓެވެ. އަދި މި ތަންތަނުގެ އަގުތަށް ހުރިގޮތަށް ބަލާއިރު، އެއް ބެޑްރޫމް އެޕާޓްމަންޓެއްގެ އެވްރެޖު ކުއްޔަކީ 8,616ރ. އެވެ. ދެ ބެޑްރޫމް ކުއްޔަށް ދެނީ 14,217ރ. އަށެވެ. އަދި ތިން ބެޑްރޫމް 19,109ރ. އަށް ލިބޭއިރު، ހަތަރު ބެޑްރޫމް އެޕާޓްމަންޓެއްގެ އަގު އުޅެނީ 26,127ރ. އިން މަތީގަ އެވެ.\nމާލޭގެ އެޕާޓްމަންޓްތަކުގައި އަގުތައް ހުރި ގޮތް -- އަވަސް އިންފޮގްރޮފިކްސް | އައިޝަތު އިޒުވީނާ\nމި މައުލޫމާތުން އެނގޭ ގޮތުން އެއް ކޮޓަރީގެ ޑިމާންޑު ކުޑައެއް ނޫނެވެ. ނަމަވެސް އާއްމު ބާޒާރުގެ އަގުން ބަލާނަމަ އެއް ކޮޓަރީގެ އެޕާޓްމަންޓެއް އަގު އިންތިހާ އަށް ބޮޑެވެ. "ހިޔާ ފްލެޓު" ގެ ތެރެއަށް ވަދެގެން އަންނަ އެއް ކޮޓަރީގެ އެޕާޓްމަންޓްތައް ފަރުމާކޮށްފައި ވަނީ މި ބްރެކެޓުގައި ހިމެނޭ މީހުން އަތް ފޯރާ ފަށުގަ އެވެ. އޭރު މި ފްލެޓުގެ އަގެއް ކަމަށް ކިޔާފައި ވަނީ މަހަކު 3،000ރ. އާއި 4،000ރ. އާ ދެމެދު އަގެކެވެ. މި އަގުގައި ދީފިނަމަ ގިނަ އަދަދެއްގެ ޒުވާނުން ބޯހިޔާވަހިކަމުގެ ބްރެެކެޓަށް ވަންނާނެ އެވެ.\nއެއް ކޮޓަރި - ސިންގަޕޫރުން އައި ވާހަކައެއް\nއެއް ކޮޓަރީގެ މޮޑެލަކީ ހަގީގަތުގައި ސިންގަޕޫރުގެ ހައުސިން ކްރައިސްއަަށް ހައްލު ހޯދަން ސިންގަޕޫރުގެ ބާނީ، ލީކުއަން ޔޫ ގެންއުޅުއްވި މޮޑެލެކެވެ. އެއް ކޮޓަރިއަކީ ސިންގަޕޫރުން އައި ވާހަކަ އެކެވެ.\nސިންގަޕޫރަށް މިނިވަންކަން ލިބުނިގެން އައިރު 1960 ގައި އެ ގައުމަކީ ދުނިޔޭގައި އޮތް އެންމެ ބޮޑު ހައުސިން "ޑިޒާސްޓާ" އޮތް ގައުމެވެ. އެ ގައުމުގެ ރައްޔިތުން ދިރިއުޅުން އޮތީ މިހާރު ރާއްޖެއާ އަޅައި ކިޔާ ލެވޭ ހިސާބަކަށްވުރެ ވެސް ގޯސްކޮށެވެ. ގިނަ މީހުން ދިރިއުޅެމުން ދިޔައީ "ސްލަމް" ކޮށެވެ. ސާފު ތާރިހުކަމުގެ މިންގަނޑު ހުރީ އެންމެ ދަށުގަ އެވެ.\nއެހެން ނަމަވެސް ނަމަވެސް ލީގެ "ހިކުމަތު އަމަލީން" އުފެއްދި ހައުސިން ޑިވެލޮޕްމަންޓް ބޯޑު (އެޗްޑީބީ) އިން މި މައްސަލަ ހައްލުކުރީ ހިކުމަތްތެރި ކަމާއެކުގަ އެވެ. މި ޕްލޭންގެ ތެރޭގައި އެއް ކޮޓަރީގެ ގިނަ އެޕާޓްމަންޓުތަކެއް ވެސް ހިމެނެ އެވެ. މި ބަދަލު ވެގެން ދިޔައީ ސިންގަޕޫރުގެ ގިނަ ޒުވާނުނަށް ހަށިފޮޅާލާ ތެދުވަން ލިބުނު ފުރުސަތަކަށެވެ. އަމިއްލަ މަސައްކަތުން ލިބޭ މުސާރައިން ކުލި ދައްކާ މޮޑަލްއަކަށް ދިން މި "ގެތައް" ވީ މިއަދުވެސް ދުނިޔެ ބަލައިގަންނަ "ސަކްސަސް ސްޓޯރީ" އަކަަށެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި "ޔޫތު ސިޓީ" ގެ ނަމުގައި ހުޅުމާލެ ޑިވެލޮޕްކޮށް ގެންގުޅުއްވީ ގާތްގަނޑަކަށް މި މޮޑެލެވެ. އެކަމަކު ހަގީގީ މޮޑެލަށް ދާ ގޮތް އޮތީ ނުވެފަ އެވެ. ސަބަބަކީ "ހިޔާ މަޝްރޫއު" ފްލެޓުތައް ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) ގެ ދަށުން ގެންގޮސް ހައުސިން މިނިސްޓްރީން ޕްލޭންކޮށް މަސައްކަތް ކުރުމެވެ. އޭރު އެޗްޑީސީގެ ވެރިންނަށް ތިބި ބަޔަކާއި ހައުސިން މިނިސްޓްރީއާ ދެމެދު އޮތް ކޯޅުމުގެ ނަތީޖާއަކީ ހަގީގީ މަގުސަދު އޮޅުމެވެ. އޭގެ ނަތީޖާއަކީ ސަރުކާރުގައި އޮތީއްޔާ އޮތް ކުންފުންޏަކަށް އެއް ކޮޓަރީގެ ފްލެޓު އަޅަން ހަވާލު ކުރުމެވެ. އޭރު 20 ކުންފުންޏަކަށް ފްލެޓު އަޅަން ހަވާލު ކުރަން ނިންމި އެވެ.\nމި މަސައްކަތުގެ ޕްލޭނިން ސްޓޭޖުގައި އުޅުއްވި ބޭފުޅަކު ނަން ނުޖެހުމަށް އެދި ވަޑައިގެން ވިދާޅުވި ގޮތުގައި ހަގީގީ ޕްލޭނަކީ މަސައްކަތް ކުރެވޭ ގާބިލްކަން ހުރި ސަރުކާރު ކުންފުނިތަކަށް ފްލެޓުތައް އަޅަން ދިނުމެވެ.\n"ޔުނިވާސިޓީ އިން ފެށިގެން އޮތީއްޔާ އޮތް ކުންފުންޏަކަށް ފްލެޓު އަޅަން ދިނުމަކީ އޭރު ހެދި ގޯހެއް. ހަގީގަތުގައި މިހާރު ހުޅުމާލޭގައި ފެންނަން އެހުރި ފްލެޓު ތަކަކީ ފްލެޓު އެޅޭނެ ކުންފުނިތައް. ހަގީގީ މޮޑެލްއަކީ ވަކި ހާއްސަ ކުންފުނިތަކަށް ދިނުން،" އޭނާ ވިދާޅުވި އެވެ.\nއެއް ކޮޓަރި މި ސަރުކާރުން ބޭނުން ނުވީ\nއެއް ކޮޓަރީގެ ފްލޭން "ސަކްސަސް" ނުވި ނަމަވެސް ގިނަ ބަޔަކަށް ފްލެޓު ހުރީ ނިމިފަ އެވެ. ނަމަވެސް ވެރިކަން ބަދަލުވެ، މިނިސްޓަރު އަސްލަމް ފުރަތަމަ ވިދާޅުވީ އެއް ކޮޓަރީގެ ފްލެޓެއް ނެތެވެ. ނަމަވެސް ހަގީގަތަކީ އޭރު ވެސް މަސައްކަތް ކުރަމުން ދިޔަ އެވެ. މި މޮޑެލްގައި އޭރު ޕްލޭންކޮށްފައި އޮތީ އަޅާ ފްލެޓުތަކުގެ ފުރަތަމަ ހަތަރު ފްލޯ އެއްކޮށް "ހިޔާ މަޝްރޫ އަށް" ދޭށެވެ. ނުވަތަ ވިއްކުމެވެ. ސަރުކާރުން ދީފައިވާ ގެރެންޓީއަކީ އެއީ އެވެ. ނަމަވެސް މި ސަރުކާރުގެ ހައުސިން މިނިސްޓަރު އަސްލަމް ވިދާޅުވަމުން ގެންދެވީ ގެރެންޓީ ދީފައެއް ތެވެ.\nހުޅުމާލޭގައި އެއްކޮޓަރީގެ އެޕާޓްމަންޓް އަޅަމުން ގެންދާ ސަރުކާރުގެ ކުންފުނިތަކުގެ ފްލެޓުތައް ހުރި ސަރަހައްދު\nއެއް ކޮޓަރީގެ ފްލެޓްގެ ބިޒްނަސް މޮޑެލަކީ ކުންފުނިތަކުން އަޅާ ފްލެޓްތަކުގެ ތެރެއިން އެއް ކޮޓަރީގެ އެޕާޓްމެންޓްތަކުގެ 50 ޕަސެންޓް ސަރުކާރަށް ވަކި ރޭޓެއްގައި ވިއްކުމެވެ. މި ޕްލޭންގެ ދަށުން ސަރުކާރުން 500 އެއްހާ މިލިއަން ރުފިޔާ ހޭދަވާނެ ކަމަށް އެނގިފައިވެ އެވެ. ހަވާލުކުރި ކުންފުނިތަކުގެ ތެރެއިން ސްޓެލްކޯ އާއި އެމްޕީއެލް އަދި އެމްއޭސީއެލް އާއި އެމްޓީސީސީ ޓަވަރުގެ 50 ޕަސެންޓާއި 70 ޕަސެންޓު ވަނީ މިހާރު ނިމިފަ އެވެ. ނަމަވެސް ސަރުކާރުން މި މޮޑެލްގައި ފްލެޓު ގަންނަން ބޭނުން ނުވުމުން ކުންފުނިތަކުން ފްލެޓް ވިއްކައި މުވައްޒަފުންނަށް ދިނީ އެވެ. ހަގީގަތުގައި އެއް ކޮޓަރީގެ ފްލެޓުގެ ވާހަކަ ނިމުނު ހިސާބަކީ މި އެވެ.\nއެއް ކޮޓަރި - އިކޮނޮމީއަށް މުހިންމު\nރާއްޖޭގެ ޒުވާން އާބާދީ ހަމަފައިމައްޗަށް ތެދުވަން އެއް ކޮޓަރީގެ އެޕާޓްމަންޓް މުހިންމު ދައުރެއް އަދާ ކުރެވިދާނެ އެވެ. މިހާރު އުޅޭ ގޮތަށް ޒުވާނުން އެއް ކޮޓަރީގައި އުޅުމުގެ ބަދަލުގައި އެޕާޓްމަންޓެއްގައި މިނިވަންކަމާއެކު އުޅެވޭނެ މޮޑެލްއެއް ބޭނުންވެ އެވެ. ސްކޫލް ނިންމާތަނުން ފްލެޓު ނުވަތަ މިލްކުވާނެ ބޯހިޔާވަހިކަމުގެ ސްކީމް އަކަށް ވަންނާނެ ގޮތެއް ހެދިދާނެ އެވެ. އެގޮތަށް ހަމަޖައްސިއްޖެނަމަ މަތީ ސާނަވީ ނުވަތަ މަތީ ތައުލީމް ނިންމައިގެން އަންނަން ވާއިރަށް ބޯހިޔާވަހިކަން އޮންނާނީ ޔަގީން ވެފަ އެވެ.\nމާހިރުންގެ ނަޒަރުގައި މިގޮތަށް ފްލެޓު ދޭނަމަ އިޖުތިމާއީ ބޯހިޔާވަހިކަމަށް މިހާރު ގެންގުޅޭ ވިސްނުން ބަދަލު ކުރަން ޖެހެ އެވެ.\nރިއަލް އެސްޓޭޓް ގިނަ ގާނޫނުތަކެއް ފަރުމާ ކުރެވުމާއި ގާނޫނީ ދާއިރާގައި މަސައްކަތް ކުރެއްވި ހައުސިން މިނިސްޓްރީގެ ނައިބުކަން ވެސް ކުރެއްވި އަބްދުﷲ ނާޝިދު ވިދާޅުވި ގޮތުގައި ސަރުކާރުތަކުގެ ވިސްނުން ބަދަލުކޮށް އެއް ކޮޓަރި މިލްކުވާ މޮޑެލްއެއް ގެންނަން ޖެހެ އެވެ.\n"ޒުވާނުން ފްރީކޮށް މަސައްކަތް ކޮށްލެވޭނެ ވަކިން އަމިއްލަ ތަނެއްގައި އުޅެން ލިބިއްޖެނަމަ. ހަމަޖެހިލައިގެން އުޅެން ފަށައިފިނަމަ ކްރިއޭޓިވިޓީ އިތުރުވާކަން ދިރާސާތަކުން ދައްކާ. އެހެންވީމަ މި ބަދަލު ގެންނަން ޖެހޭ،" ނަޝީދު ވިދާޅުވި އެވެ.\nރާއްޖޭގެ ހައުސިން ބާޒާރަށް އެއްކޮޓަރި ބޭނުންވެ އެވެ. އެއްކޮޓަރި މުހިންމެވެ. ނަމަވެސް މޮޑެލް ބަދަލު ކުރަން ޖެހެ އެވެ. މި އެއްކޮޓަރި އަށް ވަންނަ ޒުވާނާ އާއިލާއެއް ފަށަން ވުމުން އެތަން ވިއްކާލައި ނޫނީ ކުއްޔަށް ދެވެން ޖެހެ އެވެ. އެގޮތަށް ހަދައިފިނަމަ މި އެއްކޮޓަރީގެ ބޭނުންތެރިކަން ފެންނާނެ އެވެ.\nހިޔާ މަޝްރޫއު މުހައްމަދު އަސްލަމް ބޯހިޔާވަހިކަން + ހައުސިން ޔުނިޓް ހިޔާ މަޝްރޫއު މިނިސްޓްރީ އޮފް ނެޝަނަލް ޕްލޭނިން\nހިޔާ ފްލެޓުގައި 200 އަށްވުރެ ގިނަ އާއިލާ


SunOnline: Corporate Maldives Business Expo gai 80 ah vure gina baiverin\nކޯޕަރޭޓް މޯލްޑިވްސް ބިޒްނަސް އެކްސްޕޯގައި 80 އަށް ވުރެ ގިނަ ބައިވެރިން\nމާހިލް މުހައްމަދު 19 Jan 2020, 14:05\nސެޕްޓެމްބަރު 29، 2019: އޯރކާ މީޑިއާ ގްރޫޕުގެ ފަރާތުން ކުރިއަށް ގެންދާ ކޯޕަރޭޓް މޯލްޑިވްސް "ބިޒްނަސް އެކްސްޕޯ 2019" ދަރުބާރުގޭގައި ފެށުން -- ސަން ފޮޓޯ/ ފަޔާޒު މޫސާ\nމި އަހަރުގެ ފެބްރުއަރީ މަހުގެ ތެރޭގައި އޮންނަ ކޯޕަރޭޓް މޯލްޑިވްސް ބިޒްނަސް އެކްސްޕޯގައި މިހާތަނަށް 80 އަށް ވުރެ ގިނަ އެގްޒިބިޓަރުން ރެޖިސްޓްރީކޮށްފައިވާ ކަމަށް އެ ހަރަކާތް ބާއްވާ އޯރކާ މީޑިއާ ގްރޫޕުން ބުނެފި އެވެ.\nފެބްރުއަރީ 23 އިން 24 އަށް ދަރުބާރުގޭގައި އޮންނަ 2020 ވަނަ އަހަރުގެ ބިޒްނަސް އެކްސްޕޯގައި ޖުމްލަ 150 އެގްޒިބިޓަރުން ބައިވެރިވާނެ ކަމަށް އެ ގްރޫޕުން ލަފާކުރެ އެވެ. އަދި ވިޔަފާރިއާއި ނެޓްވޯކިންގްގެ ގިނަ ހަރަކާތްތަކެއް ކުރިއަށްދާ ބިޒްނަސް އެކްސްޕޯ އަށް 3،000 މީހުން ޒިޔާރަތްކުރާނެ ކަމަށް އެ ގްރޫޕުން ލަފާކުރެ އެވެ.\nދެ ދުވަހުގެ މުއްދަތަށް ކުރިއަށްދާ މި އެކްސްޕޯގައި ރާއްޖޭގެ ވިޔަފާރި ކޮމިއުނިޓީގައި ހިމެނޭ ގިނަ ކުންފުނިތަކަކުން ބައިވެރިވާނެ އެވެ. އެގޮތުން 150 ތަފާތު ދާއިރާއެއްގެ ވިޔަފާރިއާއި އަދި ވިޔަފާރި ދާއިރާގެ 1،500 އަށް ވުރެ ގިނަ ތަޖުރިބާކާރުންނާ ވެސް އެތަނުން ބައްދަލުކޮށް ހެދޭނެކަމަށް އޯރކާ މީޑިއާ ގްރޫޕުން ބުންޏެވެ.\nމީގެ އިތުރުން އޯރކާ މީޑިއާ ގްރޫޕުގެ ކޯޕަރޭޓް މޯލްޑިވްސް މެގަޒިނުން ހޮވާ "ގޯލްޑް 100" ލިސްޓުގައި ހިމެނޭ، ރާއްޖޭގެ އެންމެ ރަނގަޅު 100 ކުންފުންޏާ ވެސް ބިޒްނަސް އެކްސްޕޯގައި ބައްދަލުކުރެވޭނެ ކަމަށް ބުންޏެވެ.\nއޯރކާ މީޑިއާ ގްރޫޕުން ބުނީ ބިޒްނަސް އެކްސްޕޯއަކީ ކުދި އަދި މެދު ފަންތީގެ ވިޔަފާރިތަކުން ދޭ އާ ހިދުމަތްތަކާއި އީޖާދުތައް ގިނަ ބަޔަކަށް ދައްކާލައި މާކެޓުކުރުމަށް ރަނުގެ ފުރުސަތެއް ކަމަށެވެ.\nމީގެ އިތުރުން އެކްސްޕޯގެ ތެރެއިން ވިޔަފާރިތަކުގެ ކާމިޔާބުގެ ވާހަކަތަކާއި، ވިޔަފާރިވެރިންގެ ތަޖުރިބާގެ ވާހަކައާއި ތަފާތު ޚިޔާލުތަކާއި ގޮންޖެހުންތަކާ ބެހޭ ގޮތުން ވާހަކަދައްކައި މަޝްވަރާކުރުމަށް ތަފާތު ހަ ސަމިޓެއް ވެސް ކުރިއަށް ދާނެކަމަށް އޯރކާ މީޑިއާ ގްރޫޕުން ބުންޏެވެ.\nފެބްރުއަރީ 23 އަދި 24 ގައި ބިޒްނަސް އެކްސްޕޯ އޮންނަ އިރު، ކޯޕަރޭޓް މޯލްޑިވްސްގެ ގޯލްޑް 100 އެވޯޑްސް ގާލާ 25 ފެބްރުއަރީ ވަނަ ދުވަހުގެ ރޭ އޮންނާނެ އެވެ.\nކޯޕަރޭޓް މޯލްޑިވްސް ބިޒްނަސް އެކްސްޕޯ 2020 އާއި ގޯލްޑް 100ގެ އޮންލައިން މީޑިއާ ޕާޓްނަރަކީ ސަން އޮންލައިނެވެ.\nޓްރީ ޓޮޕްގެ އަހަރީ ދުވަހާ ދިމާކޮށް ހެލްތު ކެއާ ޕެކޭޖުތަކެއް\nހަތް އަހަރު ފަހުން ޖާބިރަށް ބޮޑުމޮހޮރާ ދީފި


ފަހުގެ މައްސަލަތައް | ދީނާއިދުނިޔެ\nތަރުޖަމާ: އިސްމާޢީލް ނާޖީ\n14 ފެބްރުއަރީ 2018\nއިސްލާމްދީނުގައި ހަނގުރާމަކުރެވޭ އަސާސީ ލަނޑުދަނޑިތަކުގެ ވާހަކަ ދައްކާފައި، ބައެއް މީހުންގެ ހިތަށް އަރާ، އަދި ބައެއް މީހުން އެ ފަތުރަން މަސައްކަތްކުރާ، އެހެން ލަނޑުދަނޑިތަކަކަށް ވެސް އަލިއަޅުވާލަން އެބަޖެހެއެވެ. އެއީ މި ލަނޑުދަނޑިތަކަކީ އިސްލާމްދީން އެއްބަސްވާ އެއްޗެއް ނޫންކަމާއި، އެފަދަ ލަނޑުދަނޑިއަކަށްޓަކައި ހަނގުރާމަކުރުމަކީ، އިސްލާމްދީން ޤަބޫލުކުރާ ޖިހާދަކަށް ނުވާނެކަން ބަޔާންކުރުމަށްޓަކައެވެ.\n18 އޯގަސްޓު 2011\nފަރްދީ އަދި އިޖްތިމާޢީ ގުޅުންތަކާއި، އިގްތިސާދި އަދި މާލީ ނިޒާމާއި، ޣައިރު މުސްލިމުންނާއި ގުޅުން ބަހައްޓަންވީގޮތާއި، ޒީނަތްތެރިވުމާއި ހެދުންއެޅުންފަދަ ކަންކަމުގައި އިސްލާމްދީނުގައި ވަނީ އިންތަކަކާއި، އުސޫލުތަކެއް ކަނޑައަޅުއްވާފައެވެ. އިސްލާމީ ހުރިހައި މުޖުތަމަޢެއްގައި އެންމެހައި މުސްލިމުން އެއްގޮތަށް ކުރަންޖެހޭ ކަންތައްތައް ދީނުގައިވަނީ ވަރަށް ތަފްސީލުކޮށް ކަނޑައަޅުއްވާފައެވެ. އެނޫން ކަންކަމަކީ ހުރިހައި އެންމެން އެއްގޮތް ކުރަންޖެހޭކަމެއް ނޫނެވެ.\n26 ޖުލައި 2011\nއަޅުކަމުގައި އަޞްލަކީ މަޤުޞަދުތަކާއި ވަސީލަތްތަކުގައިވެސް ސަލާމާއި ޞަލަވާތްލެއްވުނު ކީރިތި ރަސޫލާއަށް ތަބާވުމެވެ. އަހަރުމެން ވުޟޫއުކުރާނީ އެކަލޭގެފާނު ކުރެއްވި ފަދައިންނެވެ. ނަމާދުކުރާނީ އެކަލޭގެފާނު ކުރެއްވި ގޮތަށެވެ. ރޯދަ ބާޠިލުކުރާ ކަންތަކުން ދުރެވެ، ތިބޭނީ އެކަލޭގެފާނު އެންގެވި ފަދައިންނެވެ. ނަބިއްޔާ ޒަކާތް ދެއްވި މިންވަރަށް ނުވަތަ ޒަކާތުގައި ނެރުމަށް އަމުރުކުރެއްވި މިންވަރަށް އަޅުގަނޑުމެންގެ މުދަލުން ޒަކާތް ދޭނަމުއެވެ. ޙައްޖުގައި ކަންކުރާނީ އެކަލޭގެފާނުގެ އަންނަނިވި ބަސްފުޅުގައި އެވާ ފަދައިންނެވެ. "خذوا عني مناسككم " -رواه مسلم-\nޢިލްމުވެރިންގެ މެދުގައި ޚިޔާލު ތަފާތުވުމުގެ ސަބަބުތަކާއި އެކަމުގައި އަހަރެމެން ދެކޭގޮތް\nތަރުޖަމާ: ނޫރުއްސަލާމް އަބޫބަކުރު\n23 ޖުލައި 2011\nޙަމްދުހުރީ ﷲ އަށެވެ. އަޅަމެން ޙަމްދުކުރަނީ އެކަލާނގެއަށެވެ. އަދި ވާތްގަށް އެދި ފުއްސެވުމަށް ދަންނަވަނީ، އަދިތައުބާވެ ރުޖޫޢަވަނީ ވެސް އެކަލާނގެ ޙަޟްރަތަށެވެ. އަޅަމެންގެ ނަފުސުތަކާއި ޢަމަލުތަކުގެ ނުބައިކަމުން ގަދަކީރިތި ވަންތަ ﷲ ތަޢާލާ ގެ ޙަޟްރަތުން ރައްކާތެރިކަމަށް އެދެމެވެ. ތެދުމަގު އިޚްތިޔާރުކުރުމުގެ ސަބަބުން އެކަލާނގެ މަގުދައްކަވައިފި އަޅަކު ވާވެއްދޭނޭ ފަރާތެއް ނުވެއެވެ. އަދި ކާފަރުކަން އިޚްތިޔާރުކޮށްގަތުމުގެ ސަބަބުން އެކަލާނގެ މަގުފުރައްދަވައިފި އަޅަކަށް ތެދުމަގުދެއްކޭނޭ ފަރާތެއް ނުވެއެވެ.\nބައިވެރިޔަކު ނުވާ އެއްކައުވަންތަ މާތް ﷲ ފިޔަވައި ޙައްޤުވެގެން އަޅުކަމެއް ވެވޭ އެހެން އިލާހަކު ނުވާ ކަމަށާއި މުޙައްމަދުގެފާނީ އެކަލާނގެ އަޅާކަމަށާއި ރަސޫލާކަމަށް އަޅު ހެކިވަމެވެ. އެކަލޭގެފާނަށާއި އެކަލޭގެފާނުގެ އާލު އަޞްޙާބުންނާއި ތާބިޢީންނަށް ޞަލަވާތް ލެއްވުމަށް ދުޢާކުރަމެވެ. اللهم صلّ على محمد وعلى آله وأصحابه ومن تبعهم باحسان إلى يوم الدين وسلِّم تسليماكثيرا.\nރޭޕުކޮށްގެން ލިބޭ ދަރިވެއްޓުން\n14 ފެބްރުއަރީ 2009\nމިތާ މިގެނެސްދެނީ، ބޮސްނިއާ ހަނގުރާމައިގެ ދުވަސްވަރު، 'ސަރުބުން' ރާވައިގެން ބޮސްނިއާގެ އެތަކެއް ސަތޭކަ މުސްލިމް އަންހެނުން ރޭޕުކޮށްފައިވާތީ، އެކަމާ ބެހޭގޮތުން ޝައިޚް ޔޫސުފުލް ޤަރަޟާވީއަށާއި ޝައިޚް ޖާދުލް ޙައްޤަށް ހުށައެޅުނު ސުވާލަކަށް ދެއްވާފައިވާ ޖަވާބުގެ ޚުލާޞާއެކެވެ. ހަނގުރާމައިގައި ނޫނަސް، އާދައިގެ ހާލަތްތަކުގައިވެސް ރޭޕްކުރެވޭ އަންހެނުންނަށް ލިބޭ ކުދިންނާމެދު ކަންތައްކުރާނެ ގޮތް މީގެ އަލީގައި ދެނެގަނެވިދާނެވެ.\nދަރިވެއްޓުމުގެ ޙުކުމާމެދު އޮތް ޢިލްމުވެރިންގެ ބަސް\nރޫޙް އެޅުއްވުމުގެކުރިން ދަރިވެއްޓުން:\nފަހުގެ ޖުމްހޫރު ޢިލްމުވެރިންނާއި އަދި ފިޤުހީ މަޖްމަޢްތަކުން ނެރެފައިވާ ފަތުވާއަކީ، ރަޙިމުގައި ދަރިފުޅު އަށަގަތުމަށް ފަހު، މާބަނޑުގެ އެއްވެސް މަރުޙަލާއެއްގައި ދަރިވެއްޓުމުގެ އަސްލު ޙުކުމަކީ ޙަރާމްކަމެކެވެ. މިތާ މިގެނެސްދެނީ ފަހުގެ ބައެއް ޢިލްމުވެރިން މިކަމާ ބެހޭގޮތުން ދައްކާފައިވާ ވާހަކައިގެ ޚުލާޞާކޮޅެކެވެ.\nޝައިޚް ވަހްބާ އައްޒުޙައިލީ:\n''ބަނޑަށް ހަތަރުމަސް ވުމަށް ފަހު، މާނައަކީ ސަތޭކަވިހި ދުވަސް ވުމަށް ފަހު، ޝަރުޢީ ގޮތުން މަޤްބޫލު އުޒުރަކާ ނުލާ، ދަރިވެއްޓުމަކީ ޙަރާމްކަމެއްކަމަށް ޢިލްމުވެރިން އިއްތިފާޤުވެއެވެ.\nޒިނޭކޮށްގެން ލިބޭ ދަރިވެއްޓުން\nދަރިވެއްޓުމާ ބެހޭގޮތުން ފިޤުހުވެރިން ދައްކާފައިހުރި ގިނަ ވާހަކަތަކުގައި، އެއީ ޙަލާލުގޮތުގައި ލިބިފައިވާ ދަރިއެއްތޯ ނުވަތަ ނަޙަލާލަށް ލިބިފައިވާ ދަރިއެއްތޯ، ތަފާތެއް ކޮށްފައި ނެތެވެ. ދަރިލިބުނު ގޮތަކާ ބެހޭގޮތުން ވާހަކަދެއްކުމުގެ ބަދަލުގައި، ފިޤުހުވެރިން ބޮޑަށް އިސްކަންދީފައިވަނީ، ދަރިވެއްޓުމުގެ ޢާއްމު ޙުކުމާމެދު ބަހުސްކުރުމަށެވެ. ފަހަރެއްގައި މީގެ ސަބަބަކީ، އެމީހުން ދެކޭގޮތުގައި، ނަޙަލާލަށް ލިބޭ ދަރިން ވެއްޓުމުގެ ޙުކުމަކީ، ޙަލާލަށް ލިބޭ ދަރިން ވެއްޓުމުގެ ޙުކުމާ އެއްފަދަ، އެއަށް ތަބާވާ ޙުކުމެއްކަމަށް ދުށުމެވެ. ޙަލާލަށް ލިބޭ ދަރިއަކު، އާދައިގެ ހާލަތްތަކުގައި ވެއްޓުމަކީ ޙަރާމްކަމަކަށް ވާހިނދު، ނަޙަލާލަށް ލިބޭ ދަރިއަކު ވެއްޓުމުގެ ޙަރާމްކަން ބޮޑުވުން އައުލާވެގެންވެއެވެ. އެހެނީ، ނަޙަލާލަށް ލިބޭ ދަރިންވެއްޓުމަކީ، ޒިނޭކުރުމަށާއި ފަޙިޝްކަންތަކަށް ދެވޭ ހިތްވަރެކެވެ. ނުވަތަ އެހީއެކެވެ. އެނގޭނެ ފަދައިން، އިސްލާމްދީނުގައި ފާޙިޝް ކަންތައް ޙަރާމްކުރާފަދައިން، އެފަދަ ކަމަކަށް މަގުފަހިކޮށްދޭ ހުރިހާ ކަމެއްވެސް ޙަރާމްކުރެއެވެ.\nﷲ ބާވައިލެއްވި ޝަރީޢަތަށް ޢަމަލުކުރުމާއި، މުސްލިމުން އެއަށް ތަބާވުން ވާޖިބުވުން\nތަރުޖަމާ: އިސްލާޢީލް ނާޖީ\n15 ޑިސެމްބަރު 2007\nމުސްލިމުންގެ މައްޗަށް ﷲ ބާވައިލެއްވި ޝަރީޢަތާ އެއްގޮތަށް ޙުކުމްކުރުމާ ބެހޭ ގޮތުން، ބައެއް މީސްމީހުންގެ ދުލުންނާއި ޤަލަމުން އެކި ގޮތްގޮތަށް، މި ދުވަސްވަރު ދެކެވެމުން އެބަދެއެވެ. މިގޮތުން ދީނީ ޢިލްމެއް، އަދި އިސްލާމީ ޝަރީޢަތުގެ ފަހުމެއް ލިބިފައި ނެތް، މި މީސްމީހުން ވަރަށް ޢަޖާއިބުކުރުވަނިވި ވާހަކަތަކެއް ދައްކާފައި އެބަހުއްޓެވެ. މީގެ ތެރެއިން ބައެއް މީހުން ބުނާ ގޮތުގައި، ﷲ ބާވައިލެއްވި ޝަރީޢަތާއި އެކަލާނގެ ޙުކުމްފުޅާ އެއްގޮތަށް ޢަމަލު ނުކުރާ މީހުންނަށް އިންކާރުކުރައްވާ، އަދި އެ ފަދަ މީހުންނަކީ 'ކާފިރުން' 'ޡާލިމުން' އަދި 'ފާސިޤުން' ކަމަށް ކަނޑައަޅުއްވާ ޤުރުއާނުގައި ބާވައިލައްވާފައިވާ އާޔަތްތަކުގެ މުރާދަކީ، މުސްލިމުންނެއް ނޫނެވެ. ކިއެއްތަ،\nހައްދު ފަހަނަޅާ ވާހަކަ ދައްކަމާ..\n19 އޮކްޓޯބަރު 2007\nމިދުވަސްވަރު އެންމެ ހިނގާ ވާހަކަ އަކީ އެއީ ނޫންތޯއެވެ. މަޖިލީހުގަޔާއި ފޯރަމްތަކުގައެވެ. ޗެޓްރޫމްތަކާއި ނޫސްތަކުގައެވެ. ފަހަރެއްގައި ހޮޅުއަށިތަކާއި، ގޭގޭގެ ސުފުރާމަތީންނާއި، މިހެން ގޮސް، ހުރިހާތަނެއްގައެވެ. މިއީ ދިވެހި އުއްމަތައް މިވަގުތު ދިމާވެފައިވާ އެންމެ ނުރައްކާ އެއް މައްސަލައަށް ވީމާއެވެ. ވީމާ ޚިޔާލެއް ފާޅުކޮށްލަމާ ބަހީއެވެ. ޙުކުމެއް ކަނޑަނާޅާނީއެވެ.\nއަދި މިވެނި ގޮތެއް މިވެނިހެން ވީ އެވެނިހެން ވެގެންނޭ ބުނާ ކޮންމެ ފަހަރަކު އެއީ ވަކި ޙުކުމެއް ކަނޑައަޅަން ބުނާ ބުނުމެއް ނޫންކަމަށް ވެސް ބަލާނީއެވެ. ހަމަ އެކަނި އެއީ އަޅުގަނޑުގެ ޚިޔާލުކަމުގައި ވެސް ނިންމާނީއެވެ.\nމުސްލިމުން ނިއުކްލިޔަރ ހަތިޔާރު ހަދަންޖެހޭތަ؟\n08 މޭ 2007\nނިއުކްލިޔަރ ހަތިޔާރެއް، ނުވަތަ ބޮޑެތި ގެއްލުންދެނިވި ހަތިޔާރުތަކުގެ ނަމުގައި މަޝްހޫރުވެފައިވާ ހަތިޔާރެއް އުފައްދައި ގެންގުޅުމާއި ބޭނުންކުރުމަކީ، ޝަރްޢީ ނަޒަރަކުންބަލާއިރު، މުސްލިމުންނަށް ކުރެވިދާނެކަމެއްބާވައެވެ؟\nތިރީގައިއެވަނީ، މިކަމާއިބެހޭގޮތުން، ކުރެވިފައިވާ ސުއާލަކަށް، އަޒްހަރު ޔުނިވަރސިޓީގެ، ފަތުވާ ކޮމިޓީން ދީފައިވާ ޖަވާބުގެ ޚުލާޞާއެކެވެ. ﷲ ތަޢާލާ އިރާދަކުރައްވަނީ، އިސްލާމީ އުއްމަތަކީ، ބާރުގަދަ، ހައިބަތު ހުރި އުއްމަތަކަށް ވުމަށެވެ.\nއަހަރެމެންގެ ޢަމަލުތަކުގެ ސަބަބުން ދުނިޔެ ހޫނުވަމުންދާކަމަށް ތަޖުރިބާކާރުން ހާމަކުރުމުން....\n12 އެޕްރީލް 2007\nމިއަހަރު ފެށުނުތަނާހެން އަޅުގަނޑުމެން އެހި އަޑަކީ އިންސާނުންގެ ޢަމަލުތަކުގެ ސަބަބުން ދުނިޔޭގެ ހޫނު މިން މައްޗަށް ދާކަމުގެ ވާހަކައެވެ. މިއީ އަޅުގަނޑުމެން ފަދަ ކުދި ޖަޒީރާ ތަކުގައި އުޅެމުންދާ މީހުން އެކަމާއި މެދު ކަންބޮޑުވާންޖެހޭ ކަމެކެވެ. ތިމާ ދިރިއުޅޭ ވެއްޓަށް އަންނަމުން ދާ ބަދަލު ތަކުގެ ވާހަކަ އަކީ އެކަން ކަމުގެ މައްޗަށް ދުނިޔޭގެ ގިނަ ބަޔަކު ސަމާލުކަން ހުއްޓިފާވާ މުހިއްމު ވާހަކަތަކެކެވެ.\nމި ގޮތުން ޖައްވު ތަޣައްޔަރުވުމާއި، ކަނޑުގެ ލޮނު ގަނޑު އުފުލުމާއި، އޯޒޯން ފަށަލަ ތުނިވުން ފަދަ ވާހަކަ ތަކުގެ އަޑު މިދަނީ ގަދަ ވަމުންނެވެ.\nލޯބީގެ ވެސް އެކި ދަރަޖަތައްވެއެވެ.\n09 ފެބްރުއަރީ 2006\nމި ދުވަސްވަރު މުޅި އިސްލާމީ ދުނިޔެ ކެކި އަރަނީއެވެ. ލޯތްބެއްގެ ސަބަބުން ރުޅިވެރިކަން އުތުރި އަރަނީއެވެ. ހުރިހާ މުސްލިމުންނެވެ. އޭގެ އެންމެ ދީންވެރި ތަޤްވާވެރި މީހާއިން ފެށިގެން، އެންމެ ފާސިޤު މީހާއަށް ދާނދެންނެވެ. ރާބޮއެ، ވައްކަންކޮށް، އެނޫންވެސް ބޮޑެތި ފާފަތައް ކުރާ މީހާ ވެސް، މިއަދު ހަމަ ރުޅިއައިސްގެން ތުރުތުރުއަޅަނީއެވެ. ސަބަބަކީ ކޮބައިތޯއެވެ؟ ކުރިންވެސް ބުނިހެން ސަބަބަކީ ލޯތްބެކެވެ.\nމި އުއްމަތުގެ މާތް ނަބިއްޔާ، މުސްލިމުންގެ ހިތްތަކުގައި އެންމެ ބޮޑު ޤުދުސިއްޔަތެއް ދެވިފައިވާ އެއް ފަރާތް ކަމުގައިވާ ކައު އިތުރު އެކަލޭގެފާނަށް ފުރައްސާރަކޮށް، ޔޫރަޕުގެ ނޫސްތަކެއްގައި ކާޓޫނުތަކެއް ޖަހައިގެންނެވެ.\nއިސްލާމް ދީނަކީ ދީނާއި ދުނިޔެއެވެ.\n11 އޮކްޓޯބަރު 2005\nއަމަން އަމާންކަމާއި ހަމަޖެހުމުކީ، އިންސާނުންނަށް ކާނާއާއި ފެނުގެ މުހިއްމުކަމަށް ވުރެ، ވަކި މުހިއްމުކަން ކުޑަ ކަމެއް ނޫނެވެ. ފުރަތަމަ ބުނެވުނު ދެ ކަމާއި ނުލާ އިންސާނާއަށް އޭނާގެ ދިރިއުޅުމުގެ އެއްވެސް ކަމެއް ފުރިހަމަ ގޮތުގައި ނުކުރެވޭނެއެވެ. އަމާންކަން ގެއްލިއްޖެނަމަ އެ ތަނެއްގައި ދީނަށް އުޅެވޭނެ ގޮތެއް، ދީނަށް ގޮވާލެވޭނެ ގޮތެއް، މޮޅު ޙަޟާރަތެއް، ރީތި ފަންނެއް، ހައިރާން ކުރުވާފަދަ މޮޅެތި ފިކުރުތަކެއް ނު އުފެދޭނެއެވެ. މިހެންވެ، އިންސާނާ މި ދުނިޔޭގައި ލެއްވީއްސުރެވެސް އަމުނު އަމާންކަމާއި ހަމަޖެހުމަކީ،\nޖުމްލަ ޞަފްޙާ 1 ގެ 3\nޕެންޝަނާއި ޕްރޮވިޑެންޓު ފަންޑު


BREAKING| Covid-19: Germany In Ithuru 1,019 Meehaku Maruvejje - Vaguthu\nދުނިޔޭގެ އެކި ގައުމުތަކުގައި މިހާރު ހަލުވިކަމާއެކު ފެތުރެމުން އަންނަ ކޮވިޑް-19 ޖެހިގެން ޖަރުމަންވިލާތުން އިތުރު 1،019 މީހަކު މަރުވެއްޖެއެވެ.\nޖަރުމަންވިލާތަކީ ދުނިޔެއިން ދިހަ ވަނައަށް އެންމެ ގިނަ މީހުން ކޮވިޑް-19 އަށް ފައްސިވެފައިވާ ގައުމެވެ. އެ ގައުމުގައި ކޮންމެ ދުވަހަކު ގޮތަކަށް ބަލި ޖެހޭ މީހުންގެ އަދަދު އިތުރުވަމުން އަންނައިރު، މި އަދަދުތައް އުޅެނީ 10،000 ވުރެ މަތީގައި ކަމަށް ތަފާސް ހިސާބުތަކުން ދައްކައެވެ.\nއެގައުމުން އިތުރު 1،019 މީހަކު މަރުވެ މި ބަލީގައި އެގައުމުން މަރުވި މީހުންގެ އަދަދު ވަނީ 38،199 އަށް އަރާފައެވެ. އެއް ދުވަސްތެރޭ އެގައުމުން އެންމެ ގިނަ މީހުން މަރުވެފައިވަނީ ޑިސެމްބަރު މަހުގެ 19 ވަނަ ދުވަހުއެވެ. އެދުވަހު އެގައުމުން 1،244 މީހަކު ވަނީ ބަލި ޖެހިގެން މަރުވެފައެވެ.\nފާއިތުވެދިޔަ 24 ގަޑިއިރަށް ބަލާއިރު، އެ ގައުމުން 26،651 މީހަކު ވަނީ ކޮވިޑް-19 އަށް ފައްސިވެފައެވެ. އެގައުމުން މިހާތަނަށް އެންމެ ގިނަ މީހުން އެއް ދުވަސްތެރޭގައި ފައްސިވެފައިވަނީ މިދިޔަ ޑިސެމްބަރު މަހުގެ 18 ވަނަ ދުވަހުއެވެ. އެދުވަހު އެގައުމުން 31،553 މީހަކު ވަނީ މި ބައްޔަށް ފައްސިވެފައެވެ.\nއެ ގައުމުގައި ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 1,841,228 އަށް އަރާފައެވެ.\nޖަރުމަންވިލާތުގައި ކޮވިޑް-19 ހަލުވިކަމާއެކު ފެތުރެމުންދާއިރު، އެ ބަލީގައި މަރުވާ މީހުންގެ އަދަދުތައް ހިފެހެއްޓުމެއް ނެތި ދަނީ މައްޗަށެވެ. އެ ގައުމުން މިހާރު ދަނީ ކޮވިޑް-19 ވެކްސިން ދިނުމަށް ބޮޑު ޕްރޮގްރާމެއް ފަށައިފައެވެ.\nމިހާތަނަށް އެގައުމުން މި ބަލި ޖެހުނު މީހުންގެ ތެރެއިން ބަލިން ރަނގަޅުވެފައިވަނީ 1,451,000 މީހެކެވެ. އަދި 352,029 މީހަކަށް ފަރުވާ ދެމުން އަންނައިރު، އޭގެ ތެރެއިން 5,569 މީހަކަށް ފަރުވާ ދެމުން އަންނަނީ އައިސީޔޫގައި ނުވަތަ ސީރިއަސް ހާލުގައި ކަމަށް ތަފާސް ހިސާބުތަކުން ދައްކައެވެ.\nކޮވިޑް ޖެހިގެން ސީރިއަސްވި ހަތް އަހަރުގެ ކުއްޖާ ވެންޓިލޭޓަރުން ނަގައިފި